ބުޅަލަށް އަނިޔާ ކުރާ މީހުންނަށް ހައްގު އަދަބު ދެވެން ޖެހޭނެ\nJanuary 08, 2019 05:50:10\nއިންސާނުންނެކޭ އެއްފަދައިން ބުޅަލަކީވެސް އިހުސާސް ތަކެއް ދެއްވާފައިވާ ޖަނަވާރެކެވެ. ހިތާމަ ކުރަން ޖެހޭ ކަމަކީ އަޅުގަނޑުމެންގެ ރާއްޖޭގައިވެސް އެ ސޮރުމެންނާއިމެދު ކަންތައް ކުރެވެމުން ދަނީ ވަރަށް އިހާނެތި ކޮށް ކަމެވެ.\nބުޅަލަށް ގޯނާ ކުރުމާއި، ނުވިތާކަށް އެ ވަރުން ނުފުދިގެން އެ އެއްޗެހި މެރުން މިއަދު މިވަނީ މާ "ސަޅި" ކަމަކަށް ވެފައެވެ. ރަހުމްގެ ހަމަ ތަންފުކެއް ވެސް ނެތެވެ. އަނިޔާ ކުރާއިރު ހީވަނީ އެމީހުންނަށް ބޮޑު ދެރައެއް ދީގެން އުޅެހެންނެވެ. ނަމަވެސް ކަން އޮންނަނީ ގިނަފަހަރު އެހެނެއް ނޫނެވެ. ބުޅަލަށް އަނިޔާ ކުރުމަކީ ބައެއް މީހުންނަށް މަޖާވެފައި ކުރަން ހަމަ މޮޅު ކަމަކީއެވެ.\nއަނެއްކަމަކީ ރާއްޖޭގައި ބުޅާ މަސް ކައި ނޫޅުމެވެ. އެހެންކަމުން އެ އެއްޗެހި މެރުމުގެ ސަބަބެއް ނެތެވެ. ބޭކާރު ގޮތުގައި ހަމަ އެ އަރައި ގަނެވެނީ ކުށަކަށެވެ. ބުޅަލުގެ ނިގޫ އަދި ކަންފަތް ކަނޑާލުމަށްފަހު މަރާ ނުލައިވެސް ދޫކޮށްލާފައި ހުންނަތަން ފެނެއެވެ. އިންސާނެއް ފެނިއްޖެނަމަ އެ ސޮރުމެން ބިރުން ފިލައެވެ.\nައަހަރެމެން އިންސާނެއްގެ ކަންފަތާއި އަތާއި ފައި ބުރިކޮށް އެއްލާލުމުން އަޅާ ވޭން ހަމަ ބުޅަލުގެ ކަންފަތް ކަނޑާލާފައި އެއްލާލުމުން ނާޅާނެހެއްޔެވެ؟ މަޖަލަކަށް ކުރަން އެނޫން ކަމެއް ހަމަ ނެތީހެއްޔެވެ؟\nއެހެންކަމުން ބުޅާ އަދި އެނޫންވެސް އެފަދަ ޖަނަވާރުތަކަށް ގޯނާ ކުރާ މީހުން ހޯދާ ހައްގު އަދަބު ދޭން އެބަ ޖެހެއެވެ. ބުޅަލަކަށް އެހާ ނަފުރަތު ކޮށް އިހާނެތި ކޮށް ހިތަން ކެރުނު މީހަކު އިންސާނަކަށް އެފަދަ ގޯނާއެއް ކުރަން ވެސް ފަހެއް ނުޖެހޭނެއެވެ. ހިއުމަން ރައިޓްސް އޭ ކިޔާފަ ތެދުވަން އޭރުން އޮންނާނީ މާ ލަސްވެފައެވެ.\nކިރިޔާ މީހަކު ގޮތަކަށް ފިޔަވަޅެއް އެޅިޔަސް ސޯޝަލް މީޑިއާގައި އެމީހަކު ފަލީހަތް ކޮށް ހަދާ އުސޫލުން، ބުޅަލައް ގޯނާ ކުރާ މީހުން ހޯދާ އެމީހުންނާއިމެދު ފިޔަވަޅެއް ނޭޅެންވީ ސަބަބެއް ވަކި ނެތެވެ.\nޖަނަވާރު އަނިޔާ އަދަބު ބުޅާ


ފޮތް: “ފީމޭލް ޖެނިޓަލް މިއުޓިލޭޝަން” (FGM) އާއި އަންހެނުން ޚިތާނުކުރުމުގެ ތަފާތު – DhiSalafiyyah\nފޮތް: “ފީމޭލް ޖެނިޓަލް މިއުޓިލޭޝަން” (FGM) އާއި އަންހެނުން ޚިތާނުކުރުމުގެ ތަފާތު\n21/07/20214- ފިޤުހާއި އޭގެ ޢިލްމުތައް, ފޮތްތައްދިސަލަފިއްޔާ\nއަންހެނުންގެ ޙައްޤުތަކަށް ވަކާލާތުކުރާ މީހުން ބުނަމުންދަނީ އަންހެނުން ޚިތާނުކުރުމަކީ އެބައިމީހުންނަށް ނުހަނު ގެއްލުންހުރި، އަނިޔާވެރި ޢަމަލެއް ކަމުގައެވެ. އިސްލާމްދީނުގައި ޝަރުޢުކުރައްވާފައިވާ ކަމެއް އެއީ ގެއްލުންހުރި ނުވަތަ އަނިޔާވެރި ކަމެއްކަމަށް މުސްލިމަކު ޤަބޫލުކުރާނީ ކިހިނެއް ހެއްޔެވެ؟ ނަމަވެސް މުސްލިމުން މިފަދަ މަޅިތަކުގައި ޖެއްސުމަށްޓަކައި ކަމުގެ ޙަޤީޤަތް އޮޅުވާލުމަށް ޢަދުއްވުން މަސައްކަތްކުރެއެވެ. އެގޮތުން މިއީ އިސްލާމްދީނުގައި ޝަރުޢުކުރައްވާފައިވާ އަންހެނުން ޚިތާނުކުރުން އޮޅުވާލުމަށް ބަޔަކު ކުރަމުންދާ މަސައްކަތުގެ ނަތީޖާއެވެ.\nއަންހެނުން ޚިތާނުކުރުން އެކި ފަރާތްތަކުން މާނަ ކުރާގޮތް ތަފާތުވުމަކީ މުސްލިމުންގެ ތެރެއިން ބައެއް މީހުންނަށް މިކަން އޮޅެއް ދިމާވާ ސަބަބެކެވެ. އެހެންކަމުން މިދިރާސާގައި އަންހެނުން ޚިތާނުކުރުމާއި “ފީމޭލް ޖެނިޓަލް މިއުޓިލޭޝަން” ނުވަތަ FGM ގެ ތަފާތަށް އަލިއަޅުވާލާފައިވާނެއެވެ.\nމިދިރާސާގެ ސަބަބުން މިމައުޟޫޢުގައި ދިވެހިންނަށް އޮޅުން އަރައިފައިވާ ކަންކަން ސާފުވެގެން ދާނެކަމަށް އުންމީދުކުރަމެވެ. އަދި އިސްލާމްދީނުގެ ޢަދުއްވުންގެ މިފަދަ މަޅިތަކުން މުސްލިމުން ރައްކާތެރިކޮށްދެއްވު އެދި ﷲ ގެ ޙަޟްރަތުގައި ދުޢާ ދަންނަވަމެވެ.\nފޮތުގެ ނަން “ފީމޭލް ޖެނިޓަލް މިއުޓިލޭޝަން” (FGM) އާއި އަންހެނުން ޚިތާނުކުރުމުގެ ތަފާތު\nޞަފްޙާގެ ޢަދަދު 32 ޞަފްޙާ\nފައިލް ސައިޒް2mb


Bodu break ge beynun team thakah hifunee kihaavarakah\nބޮޑު ބްރޭކްގެ ބޭނުން ޓީމުތަކަށް ހިފުނީ ކިހާވަރަކަށް\nމާޒިޔާގެ ޕްރެކްޓިސް ޝެޝަނެއްގައި އެ ޓީމުގެ ކޯޗް ކުޅުންތެރިންނަށް އިރުޝާދު ދެނީ ---- ފައިލް ފޮޓޯ: މާޒިޔާ\nބުރާސްފަތި ދުވަހު، އަލުން މާލޭ، ލީގްގެ ކުޅުން، ފަށާނެ އެވެ. އެއީ ގާތްގަނޑަކަށް 26 ދުވަހުގެ ބްރޭކަ ކަށް ފަހު އެވެ. ބްރޭކަށް ދިއުމުގެ ކުރިން، ބައެއް ޓީމުތަކުގެ ކޯޗުން ފާހަގަ ކޮށްފައި ވަނީ، ޓީމަށް ދިމާވެފައި ހުރި މައްސަލަތައް، ބްރޭކްތެރޭގައި ހައްލު ކުރަން ވަގުތު ލިބިގެންދާނެ ކަމަށެވެ. ސުވާލަކީ ބްރޭކްގެ ބޭނުން ޓީމުތަކަށް ހިފުނީ ކިހާވަރަކަށް ހެއްޔެވެ.\nގައުމީ ޓީމު ބޫޓާނާ ދެކޮޅަށް ކުޅެނު މެޗަށް ލީގްމެދު ކަނޑައިލުމުން، ގައުމީ ޓީމުގައި ހިމެނުނު ކުޅުންތެރިން، ގައުމީ ޓީމުގައި މާލޭ އާއި އަރަބި އެމިރޭޓްސްގަ އާއި ތައިލެންޑްގެ ބެންކޮކޮކްގައި ވަނީ ފަރިތަ ކުރުން ގެންގޮސްފަ އެވެ. ފެބްރުއަރީ މަހު، ފުޓްބޯޅަ ސީޒަން ފެށުނު ފަހުން ވެސް، އެންމެ ބުރަ ޝެޑިއުލެއްގައި ކުލެމުން ދިޔައީ މާޒިޔާ އެވެ. ގައުމީ ޓީމު ޑިއުޓީއަށް މާޒިޔާގެ ނުވަ ކުޅުންތެރިޔަކު ދިޔައިރު، މާޒިޔާގެ ކޯޗް މަރުޔަން ސެކްލޮސްކީ އަށް، މުޅި ޓީމާއެކު ޕްރެކްޓިސް ކޮށްލެވުނީ ދެތިން ދުވަހު އެވެ.\n"ފުރަތަމަ 11 ގައި ހިމެނޭ، 75 ޕަސަންޓް ކުޅުންތެރިން ގައުމީ ޓީމުގެ ޑިއުޓީއަށް ދިޔައީ، އެހެން ކުޅުންތެރިންނާއެކު މިމަހު ފަހެއްގައި، ޕްރެކްޓިސް ފަށައިގެން ކުރިއަށް ދިޔައީ އެންމެ ބޮޑަށް އިސްކަން ދީފައި ވާނީ އެ ކުޅުންތެރިންގެ ފިޓްނަސް ރަނގަޅު ކޮށް ފިޒިކަލީ ކުރިއެރުން ގެނައުމަށް." މާޒިޔާގެ ކޯޗް ސެކްލޮސްކީ އަވަސް އަށް ބުންޏެވެ.\nއޭނާ ބުނީ، ގައުމީ ޓީމަށް، ދިޔަ ކުޅުންތެރިން އައުމުން، އެ ކުޅުންތެރިންނަށް އާއިލާއާއެކު ވަގުތު ހޭދަ ކުރުމަށް ދެތިން ދުވަހެއް ދިނުމަށް ފަހު މިހާރު ފަރިތަކުރުންތައް ކުރިއަށްދާ ކަމަށާއި މިހާރު ބޮޑަށް ފަރިތަކުރުންތައް ކުރިއަށް ގެންދަނީ ޓީމްގެ ޕާފޮމަންސް އިތުރު ކުރުމަށް ކަމަށެވެ.\nބުރާސްފަތި ދުވަހުގެ ރޭ ލީގް ފަށާނީ، މާޒިޔާ އާއި އީގަލްސްއިން އިނެވެ. އީގަލްސްގެ ކުޅުންތެރިންނަށް، ކޯޗް އިހްސާން އަބްދުލް ގަނީ (ސާންތީ) ވާނީ، ޓީމަށް ގާތްގަނޑަކަށް ހަތް ދުވަހުގެ ޗުއްޓީއެއް ދީފަ އެވެ. މި ސީޒަންގައި، އީގަލްސްއަށް ބަދަލުވި، އެޓޭކިން މީޑްފީލްޑާ އަހްމަދު ނާޝިދު (ނާއްޓޭ) އަށް، އަނިޔާގެ ސަބަބުން، މިހާތަނަށް މި ސީޒަންގައި މާގިނަ މެޗުތަކެއް ކުޅެވިފައެއް ނުވެއެވެ. އީގަލްސްގެ\nއެސިސްޓެންޓް ކޯޗް އަހްމަދު ޝާކިރު (ޝާކިއްޓޭ) ބުނީ، މެޗު ކުޅެވޭ ވަރަށް ނާއްޓޭ ފިޓްވެފައިވާ ކަމަށާއި މެޗުގެ ކޮންމެވެސް ހިސާބަކުން އޭނާ ފެނުމުގެ ފުރުސަތު އެބައޮތް ކަމަށެވެ. މިދިޔަ ހޮނިހިރު ދުވަހުން ފެށިގެން، އީގަލްސް މުޅި ޓީމު އެކުގައި ދަނީ ޕްރެކްޓިސް ކުރަމުން ނެވެ.\nބްރޭކަށް ދިއުމުގެ ކުރިން، ބްރޭކްގައި ޓީމުގެ ފިޓްނަސް ރަނގަޅު ކުރުމަށް ބޮޑު އިސްކަމެއް ދޭނެ ކަމަށް، ޓީސީގެ ކޯޗް މުހައްމަދު ނިޒާމު ވަނީ ބުނެފަ އެވެ. މިއަހަރު ބަންގުލަދޭޝްގައި ބޭއްވި ޝައިހް ކަމާލް ފުޓްބޯޅަ މުބާރާތުގެ ޗެމްޕިއަންކަން ޓީސީ ހޯދި ނަމަވެސް، ލީގްގައި އެ ޓީމަށް ބައެއް މައްސަލަތައް ކުރިމަތިވި އެވެ. މައްސަލަތައް އަރައިގަނެ، ޓީސީ ފޯމަކަށް އެޅުނީ، ލީގް މެދުކަނޑާލި ވަގުތު އެވެ.\n"ވަރަށް ރަނގަޅަށް ޕްރެކްޓިސް ކުރިއަށް ގެންދެވުނީ، ރޯދަ މަހުވެސް ބައެއް ދުވަސް ދުވަހު ހަވީރު ވެސް ޕްރެކްޓިސް ކުރިއަށް ގެންދިޔައިން، އަދި މިހާރު ގަދަ ހަތަރެއްގެ ވާދަވެރިކަން ބޮޑުވެފައި ވުމުން، ވަރަށް ބޮޑަށް ފޯކަސް ކުރަން ޖެހޭ." ހަތަރު ވަނައިގައި މިވަގުތު އޮތް، ޓީސީގެ ކޯޗް ނިޒާމް ބުންޏެވެ.\nގަދަ ހަތަރެއްގެ ޖާގަ ލިބެން ނެތް ނަމަވެސް، ވެލެންސިއާ ވަނީ، ބަދަލުތަކާއެކު ޕްރެކްޓިސް ކުރިއަށް ގެންގޮސްފަ އެވެ. އެންމެ ބޮޑު ކުރިއެރުމަކީ، އެ ޓީމާ ދުގައި ހުރި، ޓެކްނިކަލް ޑައިރެކްޓާ އިސްމާއީލް އާސިފް (ކުޑަ ހީނާ) އަލުން ޓީމާ ގުޅި، އޭނާގެ ބެލުމުގެ ދަށުން އަލުން ފަރިތަކުރުންތައް ކުރިއަށްގެންދާން ފެށުމެވެ.\nކުޑަ ހީނާ ބުނީ، ގަދަ ހަތަރެއް ޔަގީން ވާން ނެތް ނަމަވެސް، ލީގްގެ ރަނގަޅު ހިސާބަކަށް ދިއުމަކީ އަމާޒެއް ކަމަށެވެ. އަދި ކޮލިފިކޭޝަން މުބާރަތަށް، އިތުރު ބިދޭސީ ކުޅުންތެރިޔަކު ގެނައުމުގެ ވިސްނުން ވެސް ވެލެންސިއާއިން ގެންގުޅެ އެވެ.


ނަރަކަ 50 – DhiSalafiyyah\n29/06/2016 ޢަޤީދާއާއި ފިރުޤާތައްއައްޝައިޚް ޝިހާމް މުޙައްމަދު\nނަރަކަ ވަންތަވެރިންގެ ކާނާއާއި ބުއިމާއި އަދި އެމީހުންގެ ހެދުން\nނަރަކައިގެ އަހުލުވެރިންގެ ކެއުމަކީ ކަށިހުރި ވިހަ މޭވާޔާއި އަދި ޒައްޤޫމެވެ. އަދި އެބައިމީހުންގެ ބުއިމަކީ ކެކިކެކިހުންނަ ހޫނުފެނާއި އަދި ނަރަކައިގެ އަހުލުވެރިން ގައިން އޮހެރޭ ފާދިޔައެވެ. ﷲ ތާޢާލާ ވަޙީ ކުރެއްވިއެވެ.\n(لَّيْسَ لَهُمْ طَعَامٌ إِلَّا مِن ضَرِيعٍ ﴿٦﴾ لَّا يُسْمِنُ وَلَا يُغْنِي مِن جُوعٍ) [سورة الغاشية]\nމާނައީ: “ކަށިހުރި ވިހަ މޭވާޔަކުން މެނުވީ އެއުރެންނަކަށް ކާނާއެއް ނުވެއެވެ. އެ ކެއުމަކުން ހަށިގަނޑަކަށް ބާރެއް ނުދޭނެތެވެ. އަދި ބަނޑުހައި ހޫނުކަން ފިލުވައެއް ނުމެދޭނެމެއެވެ.”\nމިކެއުމަކުން އެމީހުންގެ ހަށިގަނޑަށް އެއްވެސް ހަކަތައެއް ލިއްބައި ނުދޭނެތެވެ. އަދި އެމީހުންގެ ހައިހޫނު ކަމެއް ފިލުވައެއް ނުމެދޭނެތެވެ. އަދި މިކެއުމަކުން އެއްވެސް ފައިދާއެއް އެމީހުންނަށް ނުކުރާނެއެވެ. އެހެން ނަމަވެސް މިކެއުމަކީ އެމީހުންނަށް ދެވޭ ޢަޛާބު ތަކުގެ ތެރެއިން ޢަޛާބެކެވެ. ﷲ ތަޢާލާ ވަޙީ ކުރެއްވިއެވެ.\n(إِنَّ شَجَرَتَ الزَّقُّومِ ﴿٤٣﴾ طَعَامُ الْأَثِيمِ ﴿٤٤﴾ كَالْمُهْلِ يَغْلِي فِي الْبُطُونِ ﴿٤٥﴾ كَغَلْيِ الْحَمِيمِ ﴿٤٦﴾) [سورة الدخان]\nމާނައީ: “ހަމަކަށަވަރުން، ޒައްޤޫމު ގަހަކީ (ނަރަކައިގައި) ފާފަވެރިޔާގެ ކާނާއެވެ. [43،44] ތެޔޮކުނޑިފަދައިން ބަނޑުތަކުގައި އެ ކެކޭނެތެވެ. ކެކިކެކިހުންނަ ފެން ކެކޭފަދައިންނެވެ.\nއަދި އެހެން އާޔަތެއްގައި ޒައްޤޫމު ގަސް ޞިފަ ކުރަމުން އެކަލާނގެ ވަޙީ ކުރެއްވިއެވެ.\n(أَذَٰلِكَ خَيْرٌ نُّزُلًا أَمْ شَجَرَةُ الزَّقُّومِ ﴿٦٢﴾ إِنَّا جَعَلْنَاهَا فِتْنَةً لِّلظَّالِمِينَ ﴿٦٣﴾ إِنَّهَا شَجَرَةٌ تَخْرُجُ فِي أَصْلِ الْجَحِيمِ ﴿٦٤﴾ طَلْعُهَا كَأَنَّهُ رُءُوسُ الشَّيَاطِينِ ﴿٦٥﴾ فَإِنَّهُمْ لَآكِلُونَ مِنْهَا فَمَالِئُونَ مِنْهَا الْبُطُونَ ﴿٦٦﴾ ثُمَّ إِنَّ لَهُمْ عَلَيْهَا لَشَوْبًا مِّنْ حَمِيمٍ ﴿٦٧﴾ ثُمَّ إِنَّ مَرْجِعَهُمْ لَإِلَى الْجَحِيمِ ﴿٦٨﴾) [سورة الصافات]\nމާނައީ:” މޮޅީ އެތަން(ސުވަރުގެ) ހެއްޔެވެ؟ ނުވަތަ ޒައްޤޫމު ގަސް ހެއްޔެވެ؟  ހަމަކަށަވަރުން އަނިޔާވެރިންނަށް އޮތް އިމްތިޙާނެއް ކަމުގައި ތިމަންރަސްކަލާނގެ އެ ގަސް ލެއްވީމެވެ.  ހަމަކަށަވަރުން އެއީ ނަރަކައިގެ އަޑިން ފަޅައިގެންހެދޭ ގަހެކެވެ.  އޭގެ މޭވާ ޝައިޠާނުންގެ ބޯތަކެކޭ އެއްފަދައެވެ.  ފަހެ ހަމަކަށަވަރުން އެއުރެންނީ އެއިންކާނޭ ބަޔަކުކަން ކަށަވަރެވެ. އަދި އެއިން ބަނޑުތައް ފުރާނޭ ބަޔެކެވެ.  ދެން ހަމަކަށަވަރުން އޭގެމައްޗަށް ކެކިކެކިހުންނަ ހޫނުފެނުގެ ގިރުމެއް (އެބަހީ: ޒައްޤޫމާއި ހޫނުފެނާ އެކުވެފައިވާ ދިޔަވަރެއް) އެއުރެންނަށްވާކަން ކަށަވަރެވެ.  ދެން ހަމަކަށަވަރުން، އެއުރެން އެނބުރި ދިޔުންވަނީ ނަރަކަޔަށްކަން ކަށަވަރެވެ. \nއަދި އެހެން ތަނެއްގައި އެކަލާނގެ ވަޙީ ކުރެއްވިއެވެ.\n(ثُمَّ إِنَّكُمْ أَيُّهَا الضَّالُّونَ الْمُكَذِّبُونَ ﴿٥١﴾ لَآكِلُونَ مِن شَجَرٍ مِّن زَقُّومٍ ﴿٥٢﴾ فَمَالِئُونَ مِنْهَا الْبُطُونَ ﴿٥٣﴾ فَشَارِبُونَ عَلَيْهِ مِنَ الْحَمِيمِ ﴿٥٤﴾ فَشَارِبُونَ شُرْبَ الْهِيمِ ﴿٥٥﴾ هَـٰذَا نُزُلُهُمْ يَوْمَ الدِّينِ ﴿٥٦﴾) [سورة الواقعة]\nމާނައީ: ÷”އޭ މަގުފުރެދިގެންވާ، އަދި ދޮގުކުރާ މީހުންނޭވެ! ދެން ހަމަކަށަވަރުން، ތިޔަބައިމީހުން ޒައްޤޫމު ގަހުން ކާނޭކަން ކަށަވަރެވެ. [51،52] ފަހެ، އެއިން ބަނޑުތައް ފުރައިލާނޭމެއެވެ.  ފަހެ، އޭގަމައްޗަށް ކެކިކެކިހުންނަ ހޫނުފެން ބޯނޭމެއެވެ.  ފަހެ، ފެންބޮވައިގެންފައިވާ ޖަމަލުތައް ފެންބޯފަދައިންނެވެ.  ޤިޔާމަތްދުވަހުން އެއުރެންގެ މެހުމާންދާރީއަކީ މިއެވެ.


ރެސިޕީ: ޗޮކްލެޓް އެކްލަޔާސް – Dhen.mv\nރެސިޕީ: ޗޮކްލެޓް އެކްލަޔާސް\nMay 7, 2020 - 1:05 pm\nބޭނުން ވާ ތަކެތި:\n( ފުށްގަނޑަށް )\n125 ގ ފުށް\n100 އެމް އެލް ކިރު\n100 އެމް އެލް ފެން\n2 ސައި ސަމުސާ ހަކުރު\n2/1 ސައި ސަމުސާ ލޮނު\n80 ގ އަންސޯލްޓެޑް ބަޓަރ\n( ކުރީމް އަށް )\n480 އެމް އެލް ކިރު\n2 ސައި ސަމުސާ ވެނީލާ އެސެންސް\n4 ބިހުގެ ގޮބޮޅި\n70 ގ ހަކުރު\n40 ގ ކޯން ފްލަރ\n15 ގ .އަންސޯލްޓެޑް ބަޓަރ މަތީގައި ހޭކުމަށް\n20 ގ ޗޮކޮލެޓް ކުދިކޮށް ކޮށާފައި ( ޑާރކް )( ކޮކޯ%55-70)\n150 އެމް އެލް ވިޕިންގ ކްރީމް\nބޯތަށްޓަކަށް ބިހުގެ ގޮބޮޅި އާއި ހަކުރު އަޅާފަ ވިސްކަކުން އޮމާން ވަންދެން ގިރާލާށެވެ. ދެން ކޯންފްލަރ ކޮޅު އަޅާފައި އެވެސް ގިރާލާފައި ބަހައްޓާށެވެ.\nދެން ތެއްޔަކަށް ކިރު އަޅާލާފައި އުނދުން މައްޗަށް އުދާާލާށެވެ. ބޮލކި ޖަހާ ކެކުމުގެ ކުރިން އުނދުން މަތިން ބާލާށެވެ . ކިރުގެ 3/1 ބައި ގިރާފައި ހުރި ބިހަށް އަޅާފައި ގިރާލާށެވެ .\nބާކީ ހުރި ކިރު ތެލީގެ ތެރެއަށް އަޅާފައި އަނެއް ފަހަރު އުނދުން މައްޗަށް އުދާލާށެވެ. އޮލަވަން ދެން ދޭ ފަތުން ހަލަމުން ކައްކާށެވެ. އުނދުން މަތިން ބާލާފައި އެސެންސް އެއާއި އެއްކޮށްފައި ރަނގަޅަށް ގިރާލާށެވެ . ތަށްޓަކަށް އަޅާފައި 10 މިނިޓް ވަން ދެން ބަހައްޓާށެވެ.\nއަނެއްފަހަރު 15 ގ ބަޓަރ އަޅާފައި ރަނގަޅަށް މިކްސް ކޮށްފައި ރެޕް ކޮށްލާށެވެ .ރެޕް ކުރާއިރު ޕްލާސްޓިކް ކަވަރ ކްރީމް ގަނޑު މަތީގައި ތަތް ލަވާ ގޮތައް ރެޕް ކުރާށެވެ. ދެން ފްރިޖްގައި ބަހައްޓާށެވެ.\nދެނެ ފުށްގަނޑު ހެދުމަށް ހުރި ސާމާނުގެ ތެރެއިން ކިރާއި ބަޓަރު ލޮނު އަދި ފެން އަޅާފައި ދޭފަތުން ހަލަމުންދާށެވެ . ކެކިގަތުމުން ބާލާފައި ފުށް އަޅާ ފައި އެއެެްކޮށްފައި އަނެއް ފަހަރު އުނދުން މައްޗަށް އުދާލާށެވެ. ވަރަށް މަޑު ގިނީގައި ރަނގަޅަށް އެއްކޮށްފައި އުނދުން މަތިން ބާލާށެވެ . ކުޑަކޮށް ހިހޫވިމާ ފަހަރަކު ބިހެއް އަޅަމުން ރަނގަޅަށް އެއްކޮށްލާށެވެ .\nދެން ޓްރޭ އެއްގައި ބަޓަރ ކޮޅެއް ހާކާފައި ޕާރޗްމަންޓް ޕޭޕަރ ޓްރޭގައި ފަތުރާލާށެވެ .\nފައިޕިންގ ބޭގަކަށް އަޅާފައި ބޮޑުސްޓާރ ނޮޒުލް އާ ޖަހާލާށެވެ ޓްރޭ އަށް ދޭތެރޭ ދޭތެރެ ދުރުކޮށް އަޅާލާށެވެ . މައްޗަށް އަިއިސިންން ޝުގަރ ކޮޅެއް ބުރުވާލާަާފައި އަވަން އަށް ލާށެވެ 180 ޑިގްރީ ސެލްސިއަސްގައި 40 މިނިޓް ފިހެލާށެވެ.\nފިހެން ލާފައި 10 މިނިޓްވީމާ އަވަންގެ ދޮރު ކުޑަކޮށް ހުޅުވާފައި ލަކުޑި ދޭފަތެއް ދޮރު ދޭތެރެއަށް ލައްވާފައި ބަހައްޓާށެވެ . އެއީ އާވި ހޫނުގަނޑު މަޑު ކޮށްލަން ދެން ބާކީ 30 މިނިޓް ފިހެލާށެވެ. ފިހެވުނީމާ ނަގާށެވެ\nއިކްލިއާރޒް ތަކުގެ ދަށް ފުށުގައި ދިގަށް ސްކެވަރ ސްޓިކް އަކުން ( ފިޝްކެބާބް އަމުނާފަލަ އިލޮށި )3ލޯވަޅދިގަށް އަޅާލާށެވެ.\nދެން ފްރިޖްގަ ބެހެއްޓި ކްރީމް ކޮޅު ނަގާފައި ޕައިިޕިންގ ބޭގަކަށް ކްރީމް އަޅާފައި އިކުލިައަރޒް ގެތެރެއަށް3ލޯވަޅުން ކްރީމް އަާޅާލާށެވެ\nދެން މަތީ ގައި ހޭކުމަށް ހުރި ކްރީމް ތެއްޔަކަށް އަޅާފައި ކުޑަކޮށް ހޫނު ކޮށް ފައި ( ތާފަނާ ) ބޭލުމަަށް ފަހުޗޮކޮލެޓް ކޮޅު ކޮށާފައި އަޅާލުމަށް ފަހު ރަނގަޅަށް އެއްކޮށްލާށެވެ. ދެން ކޮންމެ އިކްލައަޒް އެއް ނަގާފައި އިކްލިއަޒް ގެ މަތީ ފަރާތް ޗޮކޮލެޓް ގެ ތެރެއަށް ލާފައި ޗޮކޮލެޓް ހޭކުމަށްފަހު ޓްރޭގައި އަތުރާލާށެ


މަތިވެރީގައި ހުރި ޖާބިރުގެ ގެސްޓް ހައުސްއެއްގައި ރޯވެ އަދައިފި – Haftha\nމަތިވެރީގައި ހުރި ޖާބިރުގެ ގެސްޓް ހައުސްއެއްގައި ރޯވެ އަދައިފި\nއއ. މަތިވެރީގެ ގެސްޓު ހައުސްއެއްގައި ރޯވެ ވަރަށް ބޮޑަށް އަނދައިފިއެވެ.\nމިރޭ 22:25 އެހާކަންހާއިރު ހިނގި އެހާދިސާގައި ރޯވެފައި ވަނީ ދެ ބުރި އަށް ހަދާފައިވާ “ކާޒާ މިއާ ގެސްޓްހައުސް” ނަމަކަށް ކިޔާ 35 ކޮޓަރީގެ ބައެއްގައެވެ. މިއީ އެރަށުގައި ހުންނަ އެންމެ ބޮޑު ގެސްޓްހައުސްއެވެ.\nއެމްއެންޑީއެފްއާއި ރަށު ރައްޔިތުންގެ އެހީތެރިކަމާއެކު އަލިފާންގަނޑު ކޮންޓްރޯލްކޮށް ނިއްވާލިއިރު ހާދިސާގައި އެއްވެސް މީހަކަށް ގެއްލުމެއް ލިބިފައެއް ނުވެއެވެ. ނަމަވެސް ގެސްޓްހައުސްގެ ބޮޑުބައެއް ވަނީ ބޭނުން ނުކުރެވޭ ވަރަށް އަދާ ހުލިވެފައެވެ.\nމައުލޫމާތު ލިބިފައިވާ ގޮތުގައި، އެ ގެސްޓް ހައުސްއަކީ ކުރިން އޮޕަރޭޝަން ހިންގަމުންދިޔަ ގެސްޓް ހައުސެއް ނަމަވެސް މިހާރު އެތަން މަރާމާތަށް ހުރީ ބަންދުކޮށްފައެވެ. ނަމަވެސް އެތަނުގައި މުވައްޒަފުން މަސައްކަތް ކުރަމުންދެއެވެ.\nއަދި އެތަނަކީ ނިމިދިޔަ ރައްޔިތުން މަޖިލީހުގެ އިންތިހާބުގައި ކާށިދޫ ދާއިރާގެ ގޮނޑި ކާމިޔާބުކުރެއްވި އަބްދުﷲ ޖާބިރުގެ ކުންފުނީގެ ތަނެއްކަމަށް މައުލޫމާތު ލިބެއެވެ.\nއޭގެ ރަށު ރައްޔިތުން ބުނާގޮތުގައި އެ ގެސްޓްހައުސްގައި ބަޔަކު ރޯ ކޮށްލީ ކަމަށެވެ. އޭގެ އިތުރުން އެނގިފައިވާ ގޮތުގައި އެއީ އިއްޔެ ބޭއްވި ރައްޔިތުންގެ މަޖިލީހުގެ އިންތިޚާބުގައި ކާށިދޫ ދާއިރާ އަށް އިންތިޚާބުވެވަޑައިގެންނެވި އަބްދުﷲ ޖާބިރުގެ އާއިލާގެ ހިއްސާ އޮންނަ ތަނެއް ކަމަށެވެ.


Fadhuva jehi molhu goal award ah nominate ves nuvi\nފަދުވާ ޖެހި މޮޅު ގޯލް އެވޯޑަށް ނޮމިނޭޓްވެސް ނުވި!\nގައުމީ އަންހެން ފުޓްބޯޅަ ޓީމުގެ ކެޕްޓަން ފަދުވާ ޒާހިރު (ވ) ---\nގައުމީ އަންހެން ޓީމުގެ ކެޕްޓަން ފަދުވާ ޒާހިރު އިންޑޮނޭޝިއާ ކޮޅަށް ވައްދާލި މޮޅު ގޯލް، އެފްއޭއެމް މޯލްޑިވްސް ފުޓްބޯލްގެ އެންމެ މޮޅު ގޯލްގެ އެވޯޑްގެ ނޮމިނޭޝަންގައި ލައްވައެއް ނުލި އެވެ.\nމިއަންނަ ހޮނިހިރު ދުވަހު ހަވީރު ހުޅުމާލޭ ދެވަނަ ފޭސްގެ ކުރީގެ ކުލަބު ފަރު ރިޒޯޓް ހިމެނޭ ސަރަހައްދުގައި ބާއްވާ އެވޯޑް ހަފުލާގައި ދިނުމަށް ހަމަޖެހިފައިވާ މޯލްޑިވްސް ފުޓްބޯލް އެވޯޑްގެ 'ޖޫލޭ އެވޯޑަށް' ނޮމިނޭޓްވެފައިވާ 10 ގޯލްގެ ވީޑިއޯ އާންމު ކޮށްފަ އެވެ.\nމި ލިސްޓްގައި ފަދުވާގެ މޮޅު ގޯލް ހިމެނިފައި ނުވުމުން ހައިރާކަން ލިބުނެވެ. އޮލިމްޕިކްސް ކޮލިފައިން އޭޝިއާ ޒޯންގައި ގައި މިދިޔަ މަހު ފަލަސްތީންގައި ކުރިއަށް ގެންދިޔަ ކޮލިފައިންގައި އިންޑޮނޭޝިއާ ދެކޮލަށް ކުޅުނު މެޗުގައި ރާއްޖޭގެ ހަމައެކަނި ލަނޑު ކާމިޔާބު ކުރުުމުގައި، ފަދުވާ ވަނީ އޭނާގެ އިންޑިވިޖުއަލް ހުނަރުގެމޮޅުކަން ސާބިތު ކޮށްދީފަ އެވެ.\nރާއްޖޭގެ ހާފުގެ ތެރެއިން، ލިބުނު ބޯޅަ ހިފައިންގެން އިންޑޮނޭޝިއާގެ ހާފުގެ ތެރެއަށް ވަދެ، އެ ޓީމުގެ ދެ ކުޅުންތެރިން ނައްޓާލުމަށް ފަހު ފަދުވާ ވަނީ، އެ ލަނޑު ޖެހުމަށްޓަކައި އިންޑޮނޭޝިއާގެ މުޅި ހާފު ކަޑަތުކޮށްފަ އެވެ. އެ ލަނޑު ޖެހުމަށް އޭނާގެ ހަލުވި ސުޕީޑްގެ ބޭނުންކޮށް، 90 މީޓަރު ކަޑަތު ކުރި އެވެ. އިންޑޮނޭޝިއާގެ ޕެނަލްޓީގެ އޭރިއާގެ ތެރެއަށް ވަދެ، އެ ޓީމުގެ ގޯލްގެ ކަނަށް ފަދުވާ ބޯޅަ ފޮނުވާލީ، ގޯލްކީޕަރަށްވެސް ފުރުސަތެއް ނުދީ އެވެ.\nފަދުވާ ކާމިޔާބު ކުރި މޮޅު ގޯލްގެ ވީޑިއޯ\nފަދުވާ ކާމިޔާބު ކުރި އެ ގޯލަށް ރާއްޖޭގެ ތަޖުރިބާކާރު ކޯޗުންގެ ތައުރީފްވެސް އޮހުނެވެ. ދިވެހި ގައުމީ ޓީމަށް އެންމެ ފުރަތަމަ ލަނޑެއް ޖެހި ކުޅުންތެރިޔާ މަރުހޫމް އަބުދުﷲ ރަޝީދު (ޖޫލޭ) ގެ ނަމަށް ހާއްސަކޮށްދޭ ޖޫލޭ އެވޯޑަށް "އޭ" އިން ފެށިގެން "ޖޭ" އާ ހަމައަށް ވަނީ ނޮމިނޭޝަން ލިސްޓް ކޮށްފަ އެވެ. އެވޯޑް ހަފުލާގައި އެ ކެޓަގރީން އެވޯޑް ދޭން ފެށި ފަހުންވެސް މިހާ ގިނަ އަދަކަށް ގޯލް ނޮމިނޭޓް ކޮށްފަ އެއް ނުވެ އެވެ. އެހެންނަމަވެސް ފަދުވާގެ މޮޅު ގޯލް ނުހިމެނުމުން ހައިރާންވި އެވެ.\nޖުޅޭ އެ ވޯޑަށް ނޮމިނޭޓް ނުވާ މޮޅު ލަނޑުގެ ތެރެއިން ހިމެނެނީ ފަދުވާ ކާމިޔާބު ކުރި ލަނޑު އެކަންޏެއް ނޫނެނެވެ. ސާފް ޗެމްޕިއަންޝިޕް ފައިނަލުގައި އިންޑިއާގެ ހިތް މަރާލި ގޯލަކަށްވީ އަލީ ފާސިރު 'ސެންޓޭ' އިންޑިއާގެ ކޮޅަށް ވައްދާލި ތާރީހީ ގޯލެވެ. ހަމްޒާ މުހައްމަދު 'ހަމްޕް' އިންޑީއާ ހާފުގެ ތެރެއިން، ސެންޓޭއަށް ބޯޅަ ނަގައިދިނީ އެ ބޯޅައަށް ސެންޓޭ ހުސްވާން ދިއުމުންނެވެ. ސެންޓޭ ވަނީ އޮފްސައިޑު މަޅިން ސަލާމަތްވެ، ބޯޅަ އޭނާގެ ކޮންޓްރޯލްގެ ދަށަށް ގެނެސްފަ އެވެ. ބޯޅަ ދިފާއު ކުރަން ކުރިއަށް ނިކުތް އިންޑިއާގެ ކީޕަރު ވިޝާލް ކައިތު ބޯޅައަށް ނިކުމެ ނިކުމެ އޮއްވައި ސެންޓޭ ވަނީ އެ ބޯޅަ ގޯލްގެ ދުރުކަނަށް ވައްދާލަފަ އެވެ.\nމޯލްޑިވްސް ފުޓްބޯލް އެވޯޑްގެ އެންމެ މޮޅު ގޯލަށް ނޮމިނޭޓް ގޯލްތަކުގެ ވެފައިވާ ވީޑިއޯ\nމޯލްޑިވސް ފުޓްބޯލް އެވޯޑްގެ އެންމެ މޮލޫ ގޯލް ހޮވަން ވޯޓް ދިނުމުގެ ފުރުސަތު ވަނީ ހުޅުވާލާފަ އެވެ. އެވޯޑަށް ވޯޓް ދިނުމުގެ އެންމެ ފަހު ވަގުތަކީ ހުކުރު ދުވަހުގެ ހަވީރު 4:00 ގެ ކުރިންނެވެ. އެސްއެމް ކުރަން ޖެހޭ ގޮތަކީ [MAF (space) A or B or C] އެވެ. އެސްއެމްސް ކުރާނީ 300 އަށެވެ.


Urine infection ge sababaai faruvaa | Mihaaru\nޔޫރިން އިންފެކްޝަންގެ ސަބަބާއި ފަރުވާ\n17 އެޕްރީލް 2019 - 07:346comments\nތިޔައީ އަންހެނެއް ނަމަ ޔުރިނަރީ ޓްރެކްޓް އިންފެކްޝަން (ޔޫޓީއައި) ތަހައްމަލްކުރަން ޖެހުމުގެ ޗާންސް އެތައް ގުނައެއް ބޮޑެވެ. ހިސާބުތަކުން ދައްކާ ގޮތުން ކޮންމެ ދެ އަންހެނުންގެ ތެރެއިން އެކަކީ މި މައްސަލަ ތަކުރާރުކޮށް ދިމާވާ މީހެކެވެ.\nމިއީ ޔޫޓީއައި ނުވަތަ އަހަރެމެން އާންމުކޮށް ކިޔާ ގޮތުން ނަމަ "ޔޫރިން އިންފެކްޝަން" ޖެހޭ ގޮތާއި އެ ނުރައްކާ ކުޑަކުރެވިދާނެ ބައެއް ގޮތްތަކެވެ.\nއަންހެނުންނަށް ޔޫޓީއައި ޖެހެނީ ކިހިނެއް؟\nމިކަން އަންހެނުންނަށް އެހާ ފަސޭހައިން ދިމާވަނީ ކުޑަކަމުދާ ތަކެތި ބޭރުވާ ދޮރު ނުވަތަ ޔުރެތުރާ އާއި ބޮޑުކަމުދާ ނަޖިސް ބޭރުވާ ދޮރު މާ ކައިރީގައި އިނުމާ އެކު، ބޮޑުކަމުދާ ނަޖިހުގައި ހުންނަ އީ.ކޮލީ ފަދަ ބެކްޓީރިއާތައް ޔުރެތުރާ ތެރެއިން ލާފައި ބްލެޑާ އަށް ދާތީ އެވެ. އަދި އަންހެނުންގެ ޔުރެތުރާ ކުރުވުމަކީ ވެސް ބެކްޓީރިއާ އަށް ފަސޭހަކަމާ އެކު ބްލެޑާ އަށް ވާސިލްވެވޭ ސަބަބެކެވެ. ޖިންސީ ގުޅުމުން ވެސް ޔޫޓީއައި ޖެހިދާނެ އެވެ.\nޔޫޓީއައި އަށް ފަރުުވާ ނުކޮށް ހުއްޓާ ކިޑްނީއާ ހިސާބަށް ބެކްޓީރިއާ ގޮސް، ސީރިއަސް ހާލަތަށް ދިއުމަކީ ވެސް އެކަށީގެންވާ ކަމެކެވެ.\nޔޫޓީއައި އިން ރައްކާތެރިވެ ހުރުމަށް، މިކަމުގެ އަލާމާތްތައް އެނގިފައި އޮތުން މުހިންމެވެ. އޭރުން ބޮޑުވަރު ނުވަނީސް ފަރުވާ ހޯދަން ފެށޭނެ އެވެ. ޔޫޓީއައި ހުރި ނަމަ މ ކިޔައިދޭ އަލާމާތްތައް ފެންނާނެ އެވެ.\n- ކުޑަކަމުދާއިރު ދިލަ ނެގުން\n- އަވަސް އަވަހަށް ކުޑަކަމުދާން ޖެހި، އެކަމަކު ކުޑަކަމުދާއިރު މަދު މިންވަރެއް ބޭރުވުން\n- ބުރަކަށީގައި ނުވަތަ ދަށްބަނޑަށް ބާރުވެފައި ހުރުން ނުވަތަ ތަދުވުން\n- ކުޑަކަމުދާ ތަކެތި ފުސްކޮށް، ކުލަ ގަދަކޮށް ނުވަތަ ލޭ ކުލާގައި ހުރުން ނުވަތަ އާދަޔާ ހިލާފް ވަހެއް ހުރުން\n- ވަރުބަލިވެފައި ތުރުތުރު އެޅުން\n- ހުން އައިސް ހީކެރުވުން (މިއީ އިންފެކްޝަންގެ އަސަރު ކިޑްނީއާ ހިސާބަށް ފޯރި ކަމުގެ ނިޝާނަކަށް ވެދާނެ)\nޔޫޓީއައި އަށް ފަރުވާކުރުން\nކޮންމެ ފަސް މީހަކުން އެކަކީ އެއް ފަހަރަށް ވުރެ ގިނައިން ޔޫޓީއައި ޖެހިފައިވާ މީހެކެވެ. އަދި ބައެއް މީހުންނަކީ އަބަދު މި ވޭން އުފުލަންޖެހޭ މީހުންނެވެ. އަދި ގިނަ ފަހަރަށް މިކަމުގެ ސަބަބަކަށް ވަނީ ތަފާތު ވައްތަރެއްގެ ބެކްޓީރިއާއެކެވެ. ބައެއް ވައްތަރުތައް ހަށިގަނޑުގެ ސެލްތައް ހިސާރުކޮށް އޭގެ ބޮޑު އާބާދީއެއް އުފައްދައި، އެންޓިބަޔޮޓިކާއި ދިފާއީ ނިޒާމުން އަސަރެއް ނުކުރާ ގޮތަށް "ފިލައި ތިބެ" އެވެ. މި ހާލަތުގައި ބެކްޓީރިއާތައް އެންޓިބަޔޮޓިކަށް ނުގުޑާ ގޮތަށް ބަދަލުވެ، ދޭތެރެދޭތެރެއިން ހަމަލާދެ އެވެ.\nބައެއް އަންހެނުންނަކީ ޖެނެޓިކް ގޮތުން ވެސް، ޔޫޓީއައި އަށް ފަސޭހައިން ހުށަހެޅޭ ބައެެކެވެ. އަދި ކުޑަކަމުދާ ނިޒާމުގެ ބައްޓަން ބައެއް އަންހެނުންގެ ހުންނަ ގޮތުން ވެސް މި މައްސަލަ ބޮޑުވެ އެވެ.\nހަކުރު ބަލި ހުންނަ އަންހެނުންނަށް ޔޫޓީއައި ޖެހުމުގެ ނުރައްކާ ބޮޑެވެ. އަދި ދިފާއީ ނިޒާމު ބަލިކަށިވުމަކީ ވެސް ސަބަބެކެވެ. ބަލިވެއިނުމާއި ކިޑްނީގައި ހިލަ އުފެދުމާއި ކިޑްނީގެ އެކި މައްސަލަތަކާއި ސްޕައިނަލް ކޯޑަށް ލިބޭ އަނިޔާގެ ސަބަބުން ވެސް ޔޫޓީއައި ފަސޭހައިން ޖެހުމަށް މެދުވެރިދާނެ އެވެ.\nއާންމުކޮށް ޔޫޓީއައި ޖެހުން\nއަހަރަކު ތިން ފަހަރު ނުވަތަ އެއަށް ވުރެ ގިނައިން ޔޫޓީއައި ޖެހޭ ނަމަ ޑޮކްޓަރުން ފަރުވާކުރުމުގައި ތަފާތު ޕްލޭނެއް ގެންގުޅެފާނެ އެވެ. މީގެ ތެރޭގައި؛\n- ދިގު މުއްދަތަކަށް ބޭނުންކުރާނެ، ދަށް ޑޯޒެއްގެ އެންޓިބަޔޮޓިކެއް ދިނުން\n- ޔޫޓީއައި ޖެހޭ އާންމު ސަބަބެއް ކަމަށްވާ، ޖިންސީ ގުޅުން ހިންގުމަށް ފަހު ބޭނުންކުރާނެ އެންޓިބަޔޮޓިކެއް ދިނުން\n- ޔޫޓީއައިގެ އަލާމާތްތައް ފެންނަން ފެށުމާ އެކު 1-2 ދުވަހު ބޭނުންކުރާނެ އެންޓިބަޔޮޓިކެއް ދިނުން\n- ޔޫޓީއައި އަށް ޝައްކުވާ ނަމަ، ކުޑަކަމުދާ ތަކެތި އަމިއްލަ އަށް ޓެސްޓްކުރެވޭ ކިޓެއް ދިނުން\nތަކުރާރުކޮށް ޔޫޓީއައި ޖެހޭ ނަމަ ހަދާނީ ކިހިނެއް؟\nއަބަދު ޔޫޓީއައި ޖެހޭ ނަމަ މި ކަންކަމަށް ސަމާލުވާށެވެ؛\n- ކުޑަކަމުދާން ޖެހިއްޖެ ނަމަ ލަސް ނުކޮށް އެކަން ކޮށް، ބްލެޑާ ހުސްކުރާށެވެ.\n- ބޮޑުކަމުގޮސް ސާފުވާއިރު ކުރިމަތީފަރާތަށް ނަޖިހުގެ އަސަރު ނުކުރާނެ ގޮތަކަށް އެކަން ކުރާށެވެ.\n- ގިނައިން ފެން ބޯށެވެ.\n- ބާތު ޓަބަށް އެރިގެން ފެންވެރުމުގެ ބަދަލުގައި ޝަވަރުން (ފެންތައް އޮހިގެންދާ ގޮތަށް) ފެންވަރާށެވެ.\n- އަންހެނުންގެ ސާފުތާހިރުކަމަށް ހާއްސަކޮށް އުފައްދާފައި ހުންނަ ތަކެތީގެ ތެރެއިން މީރު ވަސް ދުވާ ގޮތަށް ހަދާފައި ހުންނަ އެއްޗިއްސާ ދުރުވާށެވެ.\n- ދެމަފިރިކަމުގެ ގުޅުމުގެ ކުރިން ރަނގަޅަށް ދޮވެ ސާފުކުރާށެވެ. އަދި ފަހުން ކުޑަކަމުދާށެވެ. އޭރުން ޔުރެތުރާ އިން ބެކްޓީރިއާތައް ބޭރުވާނެ އެވެ.\n- ދޭތެރެދުރުކުރުމަށް ބޭނުންކުރާ ބައެއް ވަސީލަތްތަކުގެ ތެރެއިން، އެތެރެއަށް ލައްވާފައި ބާއްވަންޖެހޭ އެއްޗެހީގެ ސަބަބުން ވެސް ޔޫޓީއައި ފަސޭހައިން ޖެހެ އެވެ. އެހެންވެ، ރައްކާތެރި އެހެން ގޮތެއް ހިޔާރުކުރާށެވެ.\n- ބާރު ޖިންސް އަދި ނައިލޯން ޖަންގިޔަލުގެ ސަބަބުން ވެސް ޔޫޓީއައި އަށް މަގު ފަހިވެ އެވެ. ދާހިއްލައި، ތާހިރުކަން ގެއްލޭ ގޮތަށް ބެހެއްޓުމުގެ ބަދަލުގައި ކޮޓަން ޖަންގިޔާ ލާށެވެ. އަދި މާ ބާރު އެއްޗެހި ނުލާށެވެ. ނޫން ނަމަ ނުސާފުކަން އިތުރުވެ، ތެތްކަމުގެ ތެރޭގައި ބެކްޓީރިއާ ގިނަވެގަންނާނެ އެވެ. -- މައުލޫމާތު: ވެބްއެމްޑީ\nއިތުރު ލިޔުންތައް ސިއްހަތު އަންހެނުން\nޒައިތޫނި ފަތްކޯޅިއާއެކު މިނިސްޓަރު، ބައްސާމްގެ އަރިހަށް\n17 hours ago 24\nސަފާ މަރުވުމުގައި ބައެއްގެ އިހުމާލު އެބައޮތް: ބައްޕަ\nކައިވެނި ހަފުލާގައި ބޮން ގޮއްވުން: އުއްމީދުތައް ފެނަށް\n20 hours ago 13\nރިޒްވާނަށް ފިޓް ޖެހުނީ ކަމަށް ރައްޓެހިން ބުނޭ: މަންމަ\n1 day ago 11\nއާދަޔާ ހިލާފް ބާރަށް ދުވާ މީހަކަށް ސަމާލުކަން ލިބިއްޖެ\nޗައިނާ ޓުއަރިސްޓެއްގެ ތައުރީފް ދިވެހި ފުލުހަކަށް!\nIsland Aviation Services Ltd\nProcurement Hand Trainee\nPosted on: 18 August 2019


MDP ge gaumee majileehuge bahdhaluvumeh mirey\nއެމްޑީޕީން މީގެކުރިން ބޭއްވި ގައުމީ މަޖިލީހުގެ ބައްދަލުވުމެއްގެ ތެރެއިން -- ފޮޓޯ: އެމްޑީޕީ\nއެމްޑީޕީގެ ގައުމީ މަޖިލީހަށް ހުށަހަޅާފައިވާ "މެއި ހައެއް ގަރާރު" އަށް ގޮތެއް ނިންމުމަށް އެޕާޓީގެ ގައުމީ މަޖިލީހުގެ ބައްދަލުވުމެއް މިރޭ ބާއްވަން ނިންމައިފި އެވެ.\nއޮންލައިންކޮށް ކުރިއަށް ގެންދިއުމަށް ހަމަޖައްސާފައިވާ މިބައްދަލުވުން ފެށުމަށް ހަމަޖައްސާފައިވަނީ މިރޭ 9:00 ޖަހާއިރު އެވެ.\nމިރޭ ގޮތްތަކެއް ނިންމުމަށް ހަމަޖައްސާފައިވާ ގަރާރަކީ ރައީސް ނަޝީދަށް ދިން ބޮމުގެ ހަމަލާގައި ބައިވެރިވި މީހުންނާއި، ހަރަދުކުރި މީހުންނާއި، ހިތްވަރުދީ ވާގިވެރިވި މީހުން ގާނޫނީ އިމުގެ ކުރިމައްޗަށް ގެނައުން ލަސްވާތީ އެކަން ބެލުމަށާއި ހަމަލާ ހިނގި ގޮތް ސާފުކުރުމަށް އެމްޑީޕީގެ ތެރެއިން ކޮމިޓީއެއް އުފައްދަން ހުށަހެޅި ގަރާރެކެވެ.\nރައީސް ނަޝީދަށް ދިން ހަމަލާއާ ގުޅިގެން މިހާތަނަށް ފަސް މީހަކު ހައްޔަރުކޮށްފައިވެ އެވެ. އެންމެ ފުރަތަމަ ހައްޔަރުކުރި ތިން މީހުންނަކީ ވ. ތިނަދޫ ލަކީ އަދުހަމް އަހްމަދު (25 އ)އާއި، މއ. ފޭރުގެ މުޖާޒް އަހުމަދު (21 އ)ގެ އިތުރުން ގއ. ކޮނޑޭ ފޮޅޭމާ ތަހުމީން އަހްމަދު (32 އ) އެވެ. ހަމަލާގެ ތުހުމަތުގައި ލ. ގަން ދުންފިނިއުފާ އަހްމަދު ފާތިހް (23 އ) ވެސް ފުލުހުން ވަނީ ހައްޔަރުކޮށްފަ އެވެ. ހަމަލާއާއި ގުޅިގެން ފަސްވަނަ މީހަކު ހައްޔަރުކުރެވުނީ ހަމަލާއަށް ފަހު ހަރުކަށި ފިކުރުގެ މީހުން ހައްޔަރުކުރުމަށް ފުލުހުން ކުރިއަށް ގެންދިޔަ ހާއްސަ އޮޕަރޭޝަނެއްގެ ތެރެއިންނެވެ. ނަމަވެސް އެމީހާގެ މައުލޫމާތު ފުލުހުން އަދި ހާމަކޮށްފައެއް ނުވެ އެވެ.\nއަދުހަމް ހައްޔަރުކުރީ އޭނާ ދިރިއުޅޭ ހުޅުމާލޭގެ ފްލެޓް (95-ޖީ-02) ގައި ހުއްޓާ މިދިޔަ މެއި މަހުގެ ނުވަވަނަ ދުވަހުގެ ފަތިހުގެ ވަގުތެއްގަ އެވެ. މުޖާޒް ހައްޔަރުކުރީ އަލިކިލެގެފާނު މަގުގައި ހުރި ގ. ފެހިދޯދިގޭގައި ކުއްޔަށް ދީފައިވާ ތަނަކުން މިދިޔަ މެއި މަހުގެ އަށްވަނަ ދުވަހު އެވެ. ހުޅުމާލެ އިން ތަހުމީން ވެސް ހައްޔަރުކުރީ މެއި މަހުގެ އަށްވަނަ ދުވަހު އެވެ. ބ. ދަރަވަންދޫ އިން ފާތިހު ހައްޔަރުކުރީ މިދިޔަ މެއި މަހުގެ 19 ވަނަ ދުވަހުގެ ރެ އެވެ. ހައްޔަރުކުރި އެންމެން ވެސް ތިބީ ފުލުހުންގެ ބަންދުގަ އެވެ.\nހަމަލާއާ ގުޅިގެން ހައްޔަރުކޮށްފައިވާ ފަސް މީހުންނަކީ ވެސް ހަރުކަށި ފިކުރާ ގުޅިފައިވާ ބައެއް ކަމަށްވެސް ފުލުހުން ކުރިން ބުނެފައިވެ އެވެ.


Hali Magu Gai Namaadhah Huri Meehaa Huree Masthuge Haalathuga Eh Noon: Fuluhun - Vaguthu\nކޮވިޑް-19: ރާއްޖޭގައި ފައްސިވެފައި ތިބި މީހުންގެ އަދަދު ހާހަކުން ދަށަށް - 16 ގަޑިއިރު ކުރިން\nހަލިމަގުގައި ނަމާދަށް ހުރި މީހާ ހުރީ މަސްތުގެ ހާލަތުގައެއް ނޫން: ފުލުހުން\n1 މަސް ކުރިން ( ސެޕްޓެމްބަރު 16, 2020 )\nމިއަދު ފަތިހު ސިނަމާލެ ބްރިޖާއި ގުޅިފައިވާ ހަލިމަގު (ހައިވޭ)ގައި ހިނގި އެކްސިޑެންޓަށްފަހު ނަމާދު ކުރި މީހާ ހުރީ މަސްތުގެ ހާލަތުގައި ނޫން ކަަމަށް ފުލުހުން ހާމަކޮށްފިއެވެ.\nފުލުހުން މިހެން ވިދާޅުވެފައި ވަނީ މިއަދު ހަލިމަގުގައި ހިނގި އެކްސިޑެންޓަކަށްފަހު މޫދުން ވުޟޫކޮށް ނަމާދު ކުރަން ހުރި މީހެއްގެ ވީޑިއޯ އާންމުކޮށް ޓްވިޓާގައި އެމީހާ ހުރީ މަސްތުގެ ހާލަތުގައި ކަމަށް ވާހަކަ ދެކެވެމުން އަންނާތީ ކަމަށެވެ.\n''ވަގުތު'' އަށް މައުލޫމާތު ދެމުން ފުލުހުންގެ މީޑިއާ އޮފިޝަލަކު ވިދާޅުވީ ފުލުހުން އެސަރަހައްދަށް ގޮސް ބެލި ބެލުމުން އޭނާ ހުރީ މަސްތުގެ ހާލަތުގައިކަން ފާހަގަ ކުރެވިފައި ނުވާކަމަށެވެ.\nMiadhu hendhunu masthuge haalugai huri meeheh Highway mathin dhuvvi car accident vumun moodhun vuloo kohgen highway mathee namaadhu kohfi.\nIthuru mauloomaathu: https://t.co/5NpwgmOVYz pic.twitter.com/RucrgCiXUW\n— #MvCrisis 🇲🇻 (@MvCrisis) September 16, 2020\nފުލުހުން ވިދާޅުވީ މިއަދު ފަތިހުގެ ވަގުތެއްގައި ހަލިމަގުން ހުޅުމާލެއަށް ދަތުރުކުރަމުން ދިޔަ ކާރެއް ހޮޅިދަނޑިއެއްގައި ޖެހި އެކްސިޑެންޓު ވެފައިވާކަމުގެ ރިޕޯޓު ފަތިހު 5:00 ހާއިރު ވަނީ ލިބިފައި ކަމަށެވެ.\nމި ހާދިސާގައި އެއްވެސް މީހަކަށް ގެއްލުން ލިބިފައި ނުވާކަމަށާއި ނަމަވެސް ކާރަަށް އެކި ވަރުގެ ގެއްލުން ލިބިފައިވާކަމަށް ފުލުހުން ވަނީ ވިދާޅުވެފައެވެ. އަދި މި ހާދިސާގައި ހޮޅިދަނޑިވެސް ވަނީ ބިންދައިގެން ގޮސްފައި ކަމަށް ފުލުހުން ވަނީ ހާމަކޮށްފައެވެ.\nފުލުހުން ވިދާޅުވީ ކާރު ދުއްވަން އިނީ 39 އަހަރުގެ ދިވެހި ފިރިހެނެއް ކަމަށާއި އޭނާގެ އަތުގައި ކާރު ދުއްވުމުގެ ލައިސަންސް އޮތް ކަމަށެވެ.\nމި މައްސަލަ ފުލުހުން ދަނީ އިތުރަށް ތަހުގީގު ކުރަމުންނެެވެ.\nސެޕްޓެމްބަރު 16, 2020 15:21\nއައުރަ ނިވާނުކޮއްތޯ ނަމާދު ކުރަނީ.\nސެޕްޓެމްބަރު 16, 2020 17:22\nބަލަ އެމީހާގެ ސޯޓު ކުޑަކޮށް ކަކޫނިވައިފައި އެބައިން\nސެޕްޓެމްބަރު 19, 2020 13:46\nކުޑަކޮށްތަ ކަކޫ ނިވާވާން ޖެހެނީ.. ވާނުވާގަތަ ތިހުރީ..\nދެން ނަމާދު ދޫކުރުންތަ ރަނގަޅު ވަނީ\nސެޕްޓެމްބަރު 16, 2020 18:20\nކަކޫ އެހުރީ ނިވާވެފައެއްނޫންތަ. އެހެންނޫނަސް ވަގުތު ފާއިތު ވެދާނެކަމުގެ ބިރުހީވެއްޖެނަމަ އެހުރި ގޮތަކަށް ޖެހޭނީ ނަމާދު ކުރަން. ނަމާދު ވަގުތުން ފަސްކުރަން އެއްވެސް އުޒުރެއް ނެތް.\nސެޕްޓެމްބަރު 16, 2020 20:56\nކޮނމެ ކަމަކުން ވެސް ތީ ދޯ ނުބައި ނިއަތް ހުނަން މީހުން.\nބަލަގަ އޭނަ ނަމާދު އެކުރަނީ ވަގުތު ފާއިތު ވާތީއޭ.\nސެޕްޓެމްބަރު 16, 2020 16:26\nކޮންމެ މުސލިމަކަށްވެސް އެމީހަކު ހުރި ކޮންމެ ތަނެއްގަ ނަމާދު ކުރުމަށް އިސްލާމްދީނުގަ އޮންނަނީ ރާއްޖޭގެ މީހުން އަދި އަލަށް ފެނުނީމަ އާވީ\nސެޕްޓެމްބަރު 16, 2020 16:45\nތަނަކުން މީހަކު ފެންނަ އިރަށް ތިފޮޓޯ ނެގުން ހުއްޓާލަބަލަ!\nގެންގުޅޭ ފޯނޭ ސްމާޓީ މީހާ ގެ ސްމާޓު ކަމެއް ނެތޭ!\nސެޕްޓެމްބަރު 16, 2020 18:21\nތިބުނީ އަސްލުވަރަށް ވަރަށް ބޮޑުތެދެއް. މީގެ އަހަރުތަކެއްކުރިން އެއްދުވަހެއްގަ ސަގަރު ޕާކްތެރޭ ތިބި ގެސްޓުން ތަކެއްގެ ކާރީ މަޑުކޮށްލާގެން ހުއްޓާ ފޮޓޯއެއްނަގާ ނޫހެއްގަ ޖަހާ އަބުރައް އަރާގަންފަވޭ ސުރުހީގަ ޖަހާފައޮންނަނީ އަދިވެސް ގެސްޓުންފަހާދުވުން ހުއްޓާލާކަށް ނުވޭބާ؟ ފެރީގެ އިންތިޒާރުގަ މަޑުކޮށްލައިގެން ހުރި އަޅުގަނޑު މީގެސްޓުންނާ ގުޅުހުރި ކަމެއްގަ އުޅެމުންދާ މީހެއްވެސްނޫން. އާންމުކޮށް ފެރީފުރާ ސަރައްދަކީ އެއީ ކްމައްވާތީ ވަރަށް ގިނައިން އެހިސާބުގަ މަޑުކޮށްލާގެން ހުންނަން. މިހާދިސާ ހިނގަން މެދުވެރިވީ ބައެއްގެ ރޭވުމެއްގެ ތެރެއިން ކަންވެސް ފަހުންއެނގުނު. އެކްސްކާޝަން އަށް މާލެ އަންނަ ގެސްޓުން ފަހާދުވާތަން ފެނި ގައިޑުންގެ މީހަކާ ދިމާލައް އެއްޗެއް ބުނެވުނީތީ ބަދަލު ހިފުމުގެ ގޮތުން އޭނާ ކުރަމުންދިޔަ ކަންތައް އަޅުގަނޑުގެ ބޮލުގަ އަޅުވާ އެލަދުގަ އަޅުގަނޑު ބައްދާލި އިރު ނޫސްވެރިޔާ އަށް ކަންހިގާ ގޮތްއެވަނީ އޮޅުވާލާފަ. ނަމަވެސް އެއިން ކަމަކާ އަޅާނުލީ އެއީ ހަގީގަތް ނުބަލާ ކަންކަމުގަ އަމަލު ކުރާ މީހުންވެސް އުޅޭނެ ކަންއެނގޭތީ. މޮޅުކެމެރާއެއްއަތގަ އޮތުމަކީ ހަގީގަތުގަވެސް މީހެއްގެ މޮޅުކަމެއްނޫން.\nސެޕްޓެމްބަރު 16, 2020 18:07\nސެޕްޓެމްބަރު 16, 2020 21:36\nޢެމްވީ ކްރައިސިސް އަަށް ކިހިނެއް އެނގުނީ އޭނަހުރީ މަސްތުވެގެން ކަމެއް؟\nސެޕްޓެމްބަރު 20, 2020 23:16\nއެއީ ޝޯޝަލް މީޑިޔާގެ ކިންގް.\nސެޕްޓެމްބަރު 16, 2020 23:21\nފަތިސް ނަމާދު ކުރަނީ އިރު އެރީމަތަ؟ އެމަގަށް އެރުމުގެ ކުރިން ވުޟޫ ކޮށްލައިން އެރޭނެ! ހަމަ ބުނެލީ! ނޮޓް ޖަޖިން ހިމް! ގޯޑް ނީސް އެވްރީ ތިންގް! އެކަހަލަ ކަމެއް ނެތް ނަމަ ވަރަށް ރަނގަޅު މީހެއް ތީ! މާތް الله އެމީހާއަށް ގިނަ ސަވާބު ދެއްވާށި!\nސެޕްޓެމްބަރު 17, 2020 07:10\nއެމީހާ ނަމާދު ކުރީތީ ގޯސްވީ! ދިވެހި މެދުމިނުގެ ގޮތަކީ ނަމާދު އަޅާފަ ވީޑިއޯކުރަން އުޅުން\nތިމާވީ ކޮންނެ ތަނެއްގައި ނަމާދު ގާއިމު ކުރާށެވެ.\nސެޕްޓެމްބަރު 18, 2020 15:59\nރާއްޖޭގަ އުޅޭ "މެދުމިނު މުސްލިމްސް" ނަމާދު ގަޑި ފާއިތު ވެގެން ދާއިރުވެސް ތި ބޭނީ ކޮފީ ތަށްޓަކަށް ނޫނީ ސޯށަލް މީޑިއާއަށް އަޅުކަން ކުރަން.\nއެފަދަ މީހުން ގިނަ ތަނެއްގަ މި ކަހަލަ ކޫލް ކުއްޖަކު ފެނުނީމަ އާވީ ނަމާދު ނުކުރާ ކަޑަ ގުރޫ ޕަށް .\nސެޕްޓެމްބަރު 18, 2020 17:53\nއެކްސިޑެންޓްވީމަ އެސަރަހައްދުގަ ތާށިވީމަ ދެންނަމާދު ނުކޮށް ހުރެއްޖެނަމަ ނަމާދުއެޅިދާނެ ކަމަށް ހީވުމުން ނަމާދު ކުރަންޖެހޭ. އެހެންވީމަ އެމައްސަލައެއް ނޫން.\nސެޕްޓެމްބަރު 19, 2020 12:31\nމާ ޝާ ﷲ! އެކަމަކު އޭނަ ރުކޫޢަށް ގޮއްސަ ތެދުވެ، އަނެއްކާ ވެސް، ހަށަމް ބަނީ އެވެ! ރުކޫޢިން ތެދުވެ ހުންނަންޖެހޭނީ އިޢުތިދާލަށެވެ. އެހުންނަ ހުރުމުގައި ހުންނަންޖެހޭނީ ދެއަތް އެލުވާލައިގެންނެވެ. ހީވާގޮތުން އޭނައަށް އޮޅުމެއް އެރީއެވެ. އިމާމުންނަށް ވެސް އޮޅޭ ފަހަރު އާދޭ ނޫންހެއްއެވެ! އުންމީދަކީ، އެޒުވާނާއަށް މި ކޮމެންޓް ފެނި، އެކަމާއިމެދު ވިސްނުމެވެ. ﷲ އެ ޒުވާނާ އަށާއި، އެންމެހައި ލޮބުވެތި ރައްޔިތުންނަށާއި، އަޅުގަނޑުގެ ނަފްސަށް ރަޙުމަތާއި، ހެޔޮވިސްނުމާއި، ހެޔޮގޮތްތައް މިންވަރު ކުރައްވާށި! އާމީން\nސެޕްޓެމްބަރު 19, 2020 15:42\nރުކޫއުން ތެދުވެ އަތްބާއްވަން ޖެހޭތޯނޫންތޯ އެއީ އަސްލު ބޮޑެތި ޢިލްމުވެރީންގެ މެދުގަވެސް އޮތް ފިގުހީ އިޚްތިލާފީ މައްސަލައެއް. މިބުނީ މިޒަމާނުގެ ހަމަ ޑިގްރީއެއްނަގާ މީހަކު ޝުބުހަ އުފައްދާ ޚިލާފުވާތީ އޮންނަ 'އިޚްތިލާފެއް' ނޫން. އަސްލު ހަމައޮތް އިޚްތިލާފެއްގެ ވާހަކަ. ދެން މާތް ﷲ މޮޅަށް ދެނެވޮޑިގެންވަނީ. އިތުރަށް މިކަމާ ނޫޅުނިއްޔާ ރަނގަޅުވާނީ.\nސެޕްޓެމްބަރު 21, 2020 20:05\nމީހަކު ނަމާދެއް ކުރިއަސް އެކަންތައްވެސް ބޮޑު ނަވަކަށް!! ރާއްޖޭގައި މައްސަލައަކަށް ވާންޖެހޭ ކަހަލަ އެއްވެސް ކަމެއް މައްސަލައަކަށް ވެގެން އުޅޭ ތަނެއް ނުފެނޭ.


Masthuvaathakethi vikkumah kudakudhin recruit koh, train kurey! | Jazeera\tމަސްތުވާތަކެތި ވިއްކުމަށް ކުޑަކުދިން ރެކްރޫޓްކޮށް, ޓްރެއިން ކުރޭ! - Jazeera\nމަސްތުވާތަކެތި ވިއްކުމަށް ކުޑަކުދިން ރެކްރޫޓްކޮށް, ޓްރެއިން ކުރޭ!\nމަރިޔަމް ނިމާ ހަސަން February 21, 2022 209 views0\nމަސްތުވާތަކެތީގެ ވިޔަފާރިކުރާ "އައްޑާ"އެއް\nމަސްތުވާތަކެތީގެ ވިޔަފާރިއަކީ މިހާރު ރާއްޖޭގައި ވެސް ފުޅާދާއިރާއެއްގައި ކުރަމުން އަންނަ ވިޔަފާރިއެކެވެ. ދުނިޔޭގެ ގައުމުތަކަށް މަސްތުވާތަކެތި ޓްރެފިކް ކުރުމުގައި ޓްރާންސިޓް ހަބެއްގެ ގޮތުގައި އޮތުމުގެ އިތުރަށް ރާއްޖެއަށް ވެސް އެކި ގައުމުތަކުން ބޮޑެތި އަދަދުތަކުން މާސްތުވަތަކެތި އެތެރެކޮށް، އޭގެ ވިޔަފާރި ކުރެއެވެ. ކުޑަކުދިންނާއި އަންހެނުންނާއި އުމުރުން ދުވަސްވީ މީހުންގެ އިތުރަށް ބިދޭސީންވެސް ހިމެނޭހެން މަސްތުވާތަކެއްޗަކީ މިއަދު މި ކުޑަކުޑަ މުޖުތަމައުގައި ތިޔާގި އެއްޗަކަށް މިވަނީ ވެފައެވެ.\nމަސްތުވާތަކެތީގެ ވިޔަފާރީގައި އެންމެ ބޮޑަށް ކަންބޮޑުވާންޖެހޭ އެއް ކަމަކީ، 13-14 އަހަރުގެ ކުޑަކުދިން ގްރޫމްކޮށްގެން ޅަ އުމުރުގައި މިކަމުގެ ތެރެއަށް ވައްދާ ވެއްދުމެވެ. އެގޮތުން ކުޑަކުދިން ރެކްރޫޓްކޮށް، މަސްތުވާތަކެތީގެ ވިޔަފާރި ކުރުމަށް ޓްރެއިން ކުރާ ބަޔަކު ވެސް ރާއްޖޭގައި އެބައުޅެއެވެ. 2021 ވަނަ އަހަރު ފުލުހުން ވަނީ ބޮޑު މީހަކު އިސްވެހުރެ ކުޑަކުދިންތަކެއް ބައިވެރިކޮށްގެން މަސްތުވާތަކެތީގެ ވިޔަފާރި ކުރި މައްސަލައެއް ބަލާފައެވެ.\nބޮޑު މީހަކު އިސްވެހުރެ، އެޕާޓްމަންޓެއް ކުއްޔަށް ހިފައިގެން އެތަނުގައި، ކުޑަކުދިން ލައްވާ މަސްތުވާތަކެތީގެ ވިޔަފާރިކޮށް، އެތަކެތި ޑެލިވާކޮށް ހެދިއެވެ. އޭނާގެ ނަމުގައި އެޕާޓްމަންޓް ނަގައިގެން، އެ އެޕާޓްމަންޓުގެ އެއް ކޮޓަރި ހާއްސަކުރީ ކުދިން ރެކްރޫޓްކޮށް، ޓްރެއިން ކުރުމަށެވެ. އެގޮތުން ވިޔަފާރި ކުރަންވީ ގޮތާއި، ފުލުހުން ހުއްޓުވައިފިނަމަ އަމަލު ކުރަންވީ ގޮތް އެ ކުދިންނަށް ކިޔައިދެއެވެ.\nކުޑަކުދިން ރެކްރޫޓް ކުރުމަށް ހާއްސަ ކޮޓަރިއެއް ކަނޑައަޅައިފައި ހުންނައިރު، ރެކްރޫޓްކުރާ ގިނަ ކުދިން ތިބެނީ ވެސް އެތަނުގައެވެ. އެފަދަ ގެއެއް ބަލާފާސްކުރި އިރު، ފުލުހުންނަށް ފެނުނު ތަކެތީގެ ތެރޭގައި ބޭންކް ސްލިޕްތަކަކާއި މަސްތުވާތަކެތީގެ މުއާމަލާތްތަކެއް ލިޔެފައިވާ ކަމަށް ތުހުމަތުކުރެވޭ އަތު ލިޔުންތަކެއް ހުރި ކަރުދާސްތަކެއް ހިމެނެއެވެ. އަދި އެގޭގެ އަލަމާރިމަތިން ނެގި ކެމަލް ބްރޭންޑުގެ ސިގިރެޓް ފޮށްޓެއްގެ ތެރެއިން 0.8 ގްރާމުގެ ކެނަބިސް ހުރި ހަތަރު ސްލޯފިންކޮޅު ވެސް ފެނިފައިވެއެވެ.\nމިކަމުގައި ފާހަގަކޮށްލެވޭ ކަމަކީ، މަސްތުވާތަކެތީގެ ވިޔަފާރި ކުރުމުގައި ހަރަކާތްތެރިވީ އުމުރުން 15 އަހަރުން ދަށުގެ ކުދިންނެވެ. ސަބަބަކީ އުމުރުން 15 އަހަރު ނުފުރޭނަމަ ޖިނާއީ މަސްއޫލިއްޔަތު އުފުލަން ނުޖެހުމެވެ. އެހެންކަމުން މިކަމުގައި އުޅޭ ކުއްޖަކު ހައްޔަރުކޮށްފި ހާލަތެއްގައި ވެސް އެކަމުގައި ކަމާބެހޭ އިދާރާތަކަށް އެޅޭނެ މާބޮޑު ފިޔަވަޅެއް ނުވަތަ ކުރެވޭނެ މާބޮޑު ކަމެއް ނެތީއެވެ.\nމިދިޔަ އަހަރު ފުލުހުން ބެލި އިތުރު މައްސަލާގައި، ކުޑަކުއްޖާ މަގުމަތީގައި މަސްތުވާތަކެތީގެ ވިޔަފާރި ކުރަން އުޅެނިކޮށް، ހުއްޓުވާ ސުވާލުކޮށް، ބަލާފާސްކުރިއިރު، ކުއްޖާގެ ޖިންސްގެ ވާތްފަރާތު ކުރިމަތީ ޖީބުން މެޓަމްފެޓަމިން ރެސިމޭޓް ހުރި ރަބަރު ޕެކެޓެއް ފުލުހުންނަށް ފެނުނެވެ. 38.8 ގްރާމް ހުރި އެ ޕެކެޓާއެކު ކުއްޖާގެ ޖިންސް ޖީބުން ފުލުހުން ވަނީ މަސްތުވާތަކެތީގެ ވިޔަފާރި ކުރާ އެޕާޓްމަންޓުގެ ތަޅުދަނޑިވެސް ހޯދާފައެވެ.\nދެން ފުލުހުން މަސައްކަތްކުރީ ކޯޓު އަމުރެއް ހޯދައިގެން އެ އެޕާޓްމަންޓް ބަލާފާސް ކުރުމަށެވެ. އެގޮތުން ގެއެއްގެ ތިންވަނަ ފަންގިފިލާގައި ހުރި އެ އެޕާޓްމަންޓް ބަލާފާސްކުރިއިރު، 40 ގްރާމުގެ މެޓަމްފެޓަމިން ރެސިމޭޓާއި 19.3 ގްރާމުގެ ޑައަމޯފިން ފެނިފައިވެއެވެ.\nކުޑަކުދިން މަސްތުވާތަކެއްޗަށް ހުށަހެޅެން ދިމާވާ ގިނަ ސަބަބުތަކެއް ވެއެވެ. ދިރިއުޅުމުގެ ހާލަތު ހުންނަ ގޮތުން އެ ކުންދިން ކުށުގެ ވެއްޓަށް ނިކުތުމާއި، އާއިލާގެ ތެރޭގައި ޖެހޭ މައްސަލަތަކުގެ ސަބަބުން މައިންބަފައިން، ދަރިންނަށް އިހުމާލުވުމުގެ ސަބަބުން އެކުދިން ކުށުގެ ވެއްޓަށް ނިކުތުމުގެ އިތުރުން މައިންބަފައިންނާއި މުއައްސަސާތަކަށް، ކުޑަކުދިންގެ ކަންކަން އެކަށީގެންވާ ގޮތަކަށް މޮނިޓާ ނުކުރެވުމަކީ އެންމެ އާންމު ސަބަބުތަކެވެ. ހަމައެއާއެކު ކުޑަކުދިން ގްރޫމްކޮށް އެކްސްޕްލޮއިޓް ކުރުމަކީ ވެސް ކުދިން މަސްތުވާތަކެއްޗަށް ހުށަހެޅެން ދިމާވާ ކަމެކެވެ.\nކުޑަކުދިން ގްރޫމްކޮށް އެކްސްޕްލޮއިޓް ކުރާ މީހުން އާންމުކޮށް ޓާގެޓް ކުރަނީ އަތޮޅުތެރޭގައި ދިރިއުޅޭ އާއިލާތަކުގެ މާލީ ހާލަތު ދަތި އާއިލާތަކަށެވެ. އެގޮތުން އެ އާއިލާތަކުގެ ކުދިންނަސް ރަނގަޅުގޮތެއް ހަދައިދޭނެ ކަމަށްބުނެ އެކުދިންގެ މައިންބަފައިންގެ ރުހުން ހޯދައިގެން، ބައެއްފަހަރު މައިންބަފައިންގެ ރުހުމާނުލާ، އޮޅުވާލައިގެން މާލެ ގެނެސް ގްރޫމްކޮށް، އެކްސްޕްލޮއިޓްކޮށް، އެ ކުދިންގެ ބޭނުން ނަހަމަ ގޮތުގައި ހިފައެވެ.\nވޭތުވެދިޔަ ތިން އަހަރަށް ބަލާލާއިރު، މަސްތުވާތަކެތީގެ މައްސަލަތަކުގައި 930 ކުޑަކުއްޖަކު ހައްޔަރުކޮށްފައިވެއެވެ. މިއީ މަސްތުވާތަކެތީގެ މައްސަލަތަކުގައި ޝާމިލުވާ ކުދިންގެ އަދަދެއް ނޫނެވެ. ފުލުހުންނަށް ހައްޔަރު ކުރެވޭނީ އުމުރުން 15 އަހަރުން މަތީގެ ކުދިންނެވެ. ނަމަވެސް 15 އަހަރު ނުފުރޭ އެތައް ސަތޭކަ ކުދިންނަށް މަސްތުވާތަކެތީގެ މައްސަލަތަކުގައި ޝާމިލުވާކަން ވަނީ ހާމަވެފައެވެ. މީގެ ފަސް ވަރަކަށް އަހަރުކުރިން މަސްތުވާތަކެތީގެ މައްސަލަތަކުގައި ޝާމިލުވާ ގިނަ ކުޑަކުދިންނަކީ އެތަކެތި ބޭނުންކޮށްގެން ހައްޔަރުކުރާ ކުދިންނެވެ. ނަމަވެސް މިފަހަކަށް އައިސް މަސްތުވާތަކެތީގެ ވިޔަފާރިކޮށްގެން ހައްޔަރުކުރާ ކުޑަކުދިންގެ އަދަދު އިތުރުވެފައިވާކަން ފުލުހުން ފާހަގަކުރެއެވެ.\nމަސްތުވާތަކެތީގެ މައްސަލަތަކުގައި ފުލުހުން ސުވާލުކުރާ ކުޑަކުދިންގެ އަދަދު ދުވަހެއް ދުވަހަކަށް އިތުރުވަމުން އަންނައިރު، އުމުރުން އެންމެ 14 އަހަރުގައި މަސްތުވާތަކެތީގެ 53 މައްސަލަ ތިބި ކުދިން ވެސް އެބަތިއްބެވެ. އެގޮތުން އުމުރުން 14 އަހަރުގެ ފާހަގަކޮށްލެވޭ ކުއްޖަކު އެބަހުއްޓެވެ. މަސްތުވާތަކެތި ވިއްކުމުގެ ދެ މައްސަލައާއި، އެތަކެތި ބޭނުންކުރުމުގެ 16 މައްސަލައާއި، އެތަކެތި ގެންގުޅުމުގެ 35 މައްސަލައާއެކު ޖުމްލަ 53 މައްސަލަ އެ ކުއްޖާގެ އޮވެއެވެ.\nމީގެ ތެރެއިން ގިނަ މައްސަލަތަކަކީ 2020 އަދި 2021ގައި ހުށަހަޅާފައިވާ މައްސަލަތަކެވެ. ތިން އަހަރު ތެރޭގައި ފުލުހުން ވަނީ އެކި ތަންތަނުން ޖުމްލަ 354 ފަހަރު އެ ކުއްޖާ ހުއްޓުވާ ސުވާލުކޮށްފައެވެ. އެންމެ ގިނައިން އެ ކުއްޖާ ހުއްޓުވާފައިވާ ތަންތަނުގެ ތެރޭގައި އައިޖީއެމްއެޗް ކުރިމަތީ އޮންނަ ގޯޅިތެރެއާއި، ވައިކަންމަތި ކައިރި އަދި އަލަމާގޮޅިތެރެ ހިމެނެއެވެ. މި ތިން މަންޒިލަކީވެސް މާލޭގައި މަސްތުވާތަކެތީގެ ވިޔަފާރި ފުޅާކޮށް ކުރަމުންދާ ތަންތަނެވެ.\nއުމުރުން އެންމެ 14 އަހަރުވީއިރު، ރާއްޖޭގެ ކަމާބެހޭ މުއައްސަސާތަކުން ވެސް ވަނީ އެ ކުއްޖާއާއެކު ގިނަ މަސައްކަތްތަކެއް ކުރަން އުޅެފައެވެ. އެގޮތުން، ކުއްޖާ ކުށުގެ މާހައުލުން ދުރުކުރުމަށް ޑިޕާޓްމަންޓް އޮފް ޖުވެނައިލް ޖަސްޓިސްއިން ހިންގާ ޕްރޮގްރާމްތަކުގައި ބައިވެރިކުރުމަށާއި ނެޝަނަލް ޑްރަގް އޭޖެންސީއާއެކު އިންޑިކޭޓިވޗް އެސެސްމަންޓް ރިޕޯޓެއް ހެދުމަށް މަސައްކަތް ކޮށްފައިވެއެވެ. ނަމަވެސް ކުއްޖާގެ އެއްބާރުލުން ނުލިބޭތީ އެ ދެކަންތައް ވެސް ކުރެވޭގޮތް ވަނީ ނުވެފައެވެ.\nމީގެ އިތުރަށް އެ ކުއްޖާ ޒިންމާދާރު ކަމެއްގެ ތެރެގައި ޝާމިލުކުރުމަށްޓަކައި ގަވައިދުން ސްކޫލަށް ދިއުމާ ގުޅެގޮތުން އެ ކުއްޖާއާ ވާހަކަދައްކާފައިވާއިރު، އަލުން ތައުލީމު ހާސިލު ކުރުމުގެ ފުރުސަތު އެ ކުއްޖާއަށް ވަނީ ހޯދައިދީފައެވެ. އެ ކުއްޖާގެ މަސްތުވާތަކެތީގެ 53 މައްސަލަ އޮތްއިރު، އެއީ އެ ކުއްޖާގެ މައްސަލަތަކުގެ ދެބައިކުޅައެއްބައެވެ. ވައްކަން ކުރުމާއި، ހަމަނުޖެހުން އުފައްދަން މަސައްކަތް ކުރުމާއި، ފުލުހުންގެ ވާޖިބަށް ހުރަސް އެޅުމާއި، ފިލަން މަސައްކަތް ކުރުމާއި، ރަހީނު ކުރުމުގެ އިތުރަށް މާރާމާރީ ހިންގުމާއި، ސްކޫލަކަށް ގެއްލުންދޭން މަސައްކަތް ކުރުމކާއި، ގްރޫޕްހަދައިގެން ތިބުން އަދި އަށަރަ އަހަރު ނުވަނީސް ސައިކަލު ދުއްވުމަކީ ވެސް އެ ކުއްޖާގެ މައްސަލަތަކެވެ.\nކުޑަކުދިން ޝާމިލުވާ މަސްތުވާތަކެތީގެ މައްސަލަތައް އިންތިހާއަށް އިތުރުވަމުން އަންނައިރު، އެކަން ހުއްޓުވުމަށް ގިނަ ގޮންޖެހުންތަކެއް އެބަހުއްޓެވެ. އެގޮތުން ޖުވެނައިލް ރިހެބިލިޓޭޝަން ސެންޓަރެއް ނެތުމާއި، ކުދިން ރިހެބިލިޓޭޓްކޮށް، ރި އިންޓަގްރޭޓް ކުރުމަށް އެކަށީގެންވާ ކޮމްޕްރެހެންސިވް ޕްރޮގްރާމެއް ނެތުމުގެ އިތުރަށް މުއައްސަސާތައް ގުޅިގެން ކުރަންޖެހޭ މަސައްކަތްތައް އެންމެ އެކަށީގެންވާ ގޮތެއްގައި ނުކުރެވުން ހިމެނެއެވެ.\nރާއްޖޭގައި ކުޑަކުދިންނަށް ފަރުވާދޭންޖެހޭ މުއްދަތުގެ ތެރޭގައި އެ ފަރުވާދޭނެ މަރުކަޒެއް އަިދ ޑްރަގް ރިހެބިލިޓޭޝަން ސެންޓަރެއް ވެސް އަދި ގާއިމްވެފައެއް ނެތެވެ، ކުޑަކުދިންގެ މައްސަލަތައް ތަހުގީގުކުރާނެ އެކަށީގެންވާ ވަސީކްތަތްކާއި ތަމްރީނު ލިބިފައިވާ މުވައްޒަފުންނެއް ވެސް ނެތެވެ. އެކަށީގެންވާ މިންވަރަށް ސޯޝަލް ސެކްޓާގައި ކައުންސިލަރުން ވެސް ނެތެވެ. ހަމައެއާއެކު، ވަލްނަރަބަލް އާއިލާތަކަށް އެހީތެރިވެދޭނެ ސޯޝަލް ސަޕޯޓް ސްކީމެއް ވެސް ރާއްޖޭގައި ގާއިމްވެފައެއް ނުވެއެވެ. މިއީ ހައްތަހާވެސް ޑަކުދިން ޝާމިލުވާ މަސްތުވާތަކެތީގެ މައްސަލަތައް ހުއްޓުވުމުގައި ހުރި ގޮންޖެހުންތަކެވެ.


America ge raeesunge siyaasee kandhuraage miyamatheegai vanee dhogeve - vNews.mv\nއެމެރިކާގެ އެހާރާއި ފަހުގެ ރައީސުން\nއެމެރިކާގެ އެންމެ ތެދުވެރިކަމެއްނެތް ރައީސަކީ ކޮން ބޭފުޅެއްތޯއެވެ؟\nރައީސުންގެ ސިޔާސީ ކަނދުރާގެ މިޔަމަތީގައި ވަނީ ދޮގެވެ\nޖާދުﷲ ސައީދު 15 March 2021, 02:50\nއެމެރިކާގެ ކުރީގެ ރައީސް ޑޮނަލޑް ޓްރަމްޕަކީ ތެދުގެ މައްޗަށް އެއްވެސް ބުރަވެވަޑައިގަތުމެއްނުވާ ބޭފުޅެއްކަމުގައި ތުހުމަތު ކުރެވެމުންދިޔަ ރައީސެކެވެ. ތެދު އެއީ ޓްރަމްޕު ޤަބޫލުފުޅުކުރައްވާ އެއްޗެއް ނޫންކަމަށްވެސް ބައެއް މީހުން ބުނެއުޅުނެވެ. އެހެންވިޔަސް ޓްރަމްޕުގެ ކުރީން އެމެރިކާގައި ވެރިކަންކުރެއްވި ބައެއް ބޭބޭފުޅުން އިތުރުފުޅު ހެއްދެވުމާއި ދޯހަޅި ކަންކަން އަންތަރީހުން ގޮސް ބިރުވެރިކަމުގެ އިންތިހާއަށް ގޮސްފައިވެއެވެ. އެހެންވީމާ ޓްރަމްޕާއި އެބޭބޭފުޅުން އަޅައި ކިޔާނީ ކިހިނެއްހެއްޔެވެ؟\nޢިރާޤުގެ ރައީސްކަމުގައި އޭރު ހުންނެވި ޞައްދާމް ޙުސައިން 1990 ވަނަ އަހަރު ކުވޭތުގެ ވެރިކަމުގެ މައްޗަށް ގަދަބާރު ހިންގެވުމާއި ގުޅިގެން އެއިރު އެމެރިކާގެ ރައީސަކަށް ހުންނެވި ޖޯޖް ޑަބްލިޔު ބުޝް ކޯފާވެގެން ހަޅޭއްފުޅު ލައްވަވައިގަތީ މިގޮތަކަށް މިކަމެއް ނުވެވޭނެ ކަމަށް ވިދާޅުވަމުންނެވެ. އެދަނޑިވަޅުގައި އެމެރިކާގެ ފައުޖުތައް ގަލްފުގެ ތެރެއަށް ރޫޅައިލެއްވުމާއި އެކު ޢަސްކަރީ ފަިޔަވަޅު އެޅުމަށް ބުޝް ނިންމެވި ނިންމެވުމާއިމެދު އެމެރިކާގެ ޢާންމު ރައްޔިތުންގެ ބަރޯސާއާއި އިތުބާރުކަން ކުޑަވެގެންދިޔައެވެ.\nއެދުވަސްވަރު ކުވޭތު ސަރުކާރު ފިލައިތިބެ އެމެރިކާގެ ޕަބްލިކް ރިލޭޝަން ކުންފުޏްޏެއްގެ އެހީހޯދިއެވެ. އެއީ ހިލް އެންޑް ނޯލްޓަން ނަމަކަށްކިޔާ ކުންފުންޏެކެވެ. މި ކުންފުންޏަކީ ބުޝްގެ ކުރީގެ ޗީފް އޮފް ސްޓާފް ވޮޝިންގޓަން ޑީސީގައި ހިންގަވާ އޮފީހެކެވެ.\nމި ކުންފުނިން ހެކިތަކެއް ނެރުމުގެ ސައްލާކޮށް ރޭވުންތަކެއް ރޭވިއެވެ. އެ ރޭވުމުގައި ނެރުނީ ޢުމުރުން 15 އަހަރުގެ ކުޑަ އަންހެން ކުއްޖެކެވެ. ނައިރާ ނަމަކަށްކިޔާ މިކުއްޖާ ކަރުނައިންފޯވެ ގިސްލަމުން ޝަކުވާކުރިއެވެ. އެމެރިކާގެ ކޮންގްރެސްގައި އޮކްޓޫބަރު މަހު މިކުއްޖާ ކުރި ޝަކުވާގައި ބުނެފައިވަނީ ޢިރާޤު ސިފައިން ކުވޭތުގެ ހޮސްޕިޓަލަކަށްވަދެ ތުއްތު ކުދީންތައް އިންކިއުބޭޓަރުތަކުން ނަގައި އެކުދީން މަރުވުމަށް ތަޅުން މަައްޗަށް އުކައިލި ކަމުގައެވެ. ރިޕޯރޓަރުންނަށްވެސް ކަށަވަރުކޮށްދިނީއެވެ. އެހެން ނަމަވެސް ޢިރާޤާއި ދެކޮޅަށް ތެދުވާނެ ބާރެއް އުފެއްދުން ނޫން އެހެން ކަމެއް އެކުއްޖާ ލައްވައި ނުކުރުވައެވެ.\nޢިރާޤަށް އެމެރިކާ ސިފައިން އަރައިގަނެ ކުވޭތުން ޢިރާޤު ސިފައިން ބޭލިފަހުން އެނގުނީ އެކުއްޖާއަކީ އެމެރިކާގައި ހުންނަވާ ކުވޭތުގެ އެމްބެސެޑަރުގެ އަންހެން ދަރިފުޅު ކަމެވެ. އަދި އެކުއްޖާގެ ޝަކުވާއަކީ އެއްވެސް ޙަޤީޤަތެއް ހުރި ބިންގަލެއް ނޫންކަމަށް ޖޯން މެކާތަރ އޭނާގެ ފޮތުގައި ލިޔުއްވައިފައި ވެއެވެ. އަދި އެއީ 1991 ވަނަ އަހަރު ހިންގި ގަލްފް ހަނގުރާމައިގެ ޕްރޮޕެގެންޑާއެއް ކަމުގައެވެ.\nއެމެރިކާގެ އޭރުގެ ރައީސް ޖޯޖް ބުޝް، ހަދަހަދައިގެން ދެއްކި މިވާހަކަ ތަކުރާރު ކުރައްވައިފައިވަނީ ހަނގުރާމައަށް މަގުފަހި ކުރެއްވުމަށެވެ.\nސަޢޫދީ ޢަރަބިއްޔާގައި ހުންނަވައި އެމެރިކާ ސިފައިންނަށް ދެއްވި ތަޤުރީރެއްގައި ބުޝް ވިދާޅުވީ ތުއްތުކުދީން އިންކިއުބޭޓަރުތަކުން ނަގައި ދަރުހިއްކަން މަގުމައްޗަށް އަޅައިލާހެން ތަޅުންގަނޑު މައްޗަށް އުކައިލާ މަރުވާން ދޫކޮށްލި ކަމުގައެވެ. މެކާތަރ ލިޔުއްވައިފައިވާ ގޮތުގައި ބުޝްގެ މި ހޮޅި ވާހަކައަކީ އެމެރިކާގެ ރައްޔިތުންވެސް ޢިރާޤާއި ދެކޮޅަށް ޢަސްކަރީ ފިޔަވަޅުއެޅުމަށް ގޮވައިލި ގޮވައިލުމަށް ބާރު އަޅައިދިން ކަމެއް ކަމުގައެވެ.\nހަނގުރާމައަށް ދިއުމަށްޓަކައި 1991 ވަނަ އަހަރުގެ ޖެނުއަރީމަހު ބުޝް ހުށަހެޅުއްވި ހަނގުރާމައިގެ ޤަރާރު ސެނޭޓުގައި ފާސްވީ ކިރިޔަކިރިޔާއެވެ. މެކާތަރ ލިޔުއްވައިފައިވާ ގޮތުގައި ހަނގުރާމައަށް ދިއުމުގެ ޙުއްޖަތެއްގެ ގޮތުގައި އިންކިއުބޭޓަރުގެ ވާހަކަ6ސެނޭޓަރުން ދައްކަވައިފައިވެއެވެ.\nއޭގެ ކުޑަ ދުވަސްކޮޅެއްފަހުން އޮޕަރޭޝަން ޑެޒަރޓް ސްޓޯމް ފެށުނެވެ.\nބުޝްއާއި ޑިކް ޗޭނީ 1991 ވަނައަހަރު\nއިންކިއުބޭޓަރުގެ މި ބޮޑު ދޮގު ޙަޤީޤަތުގައި ފެނިގެންދިޔައީ އެކޮޅުކޮޅުންނެވެ. ގަލްފުގެ ފުރަތަމަ ހަނގުރާމައިގެ ތެރޭގައި ޙަޤީޤަތުގައިވެސް ތުއްތު ކުދީން އިންކިއުބޭޓަރުތަކުން ނަގައި މަރައިލިއެވެ. ނަމަވެސް އެކަން ހިނގީ ހަމައެކަނި އެމެރިކާ އިސްވެ އޮތް ލަޝްކަރުންދިން ވައިގެ ޙަމަލާތަކުގައެވެ.\nޢިރާޤަށް ބޮންއެޅި ފުރަތަމަރޭ ގޮވުންތަކާއި އެކު ބަޣުދާދުން ކަރަންޓުދިޔައެވެ. މި ބިރުވެރިކަމުގެ ތެރޭގައި ބަޣުދާދުގެ ކުޑަކުދީންގެ ހޮސްޕިޓަލުގައި ސިހިސހި ތިބި މައިން އެމީހުންގެ ދަރީންތައް އިންކިއުބޭޓަރުތަކުން ނަގައިގެން ރައްކާތެރި ތަނަކަށް ގެންދިޔައެވެ. އެތަނަކީ ފިނި ގަދަ ބިންގަރާހެކެވެ. ނިއުޔޯރކް ޓައިމްސްއިން ރިޕޯރޓުކޮށްފައިވާ ގޮތުގައި އެތާނގައި ތުއްތު 40 ކުދީން މަރުވިއެވެ. މިއީ ޢިރާޤަށް ދިން ވައިގެ ޙަމަލާގައި މަރުވި މަދަނީންގެ ތެރެއިން ބައެކެވެ. 42 ދުވަސް ވަންދެންދިން މިޙަމަލާގައި އެތައްހާސް މަދަނީންނެއް ފަނާވެގެންދިޔައެވެ.\nބުޝް ތަކުރާރު ކުރައްވައި ދެއްކެވި އިންކިއުބޭޓަރުގެ ވާހަކައަކީ ދޮގެއްކަން ބުޝްއަށް އެނގިވަޑައިގަތްކަން ހާމަކުރެވިފައެއް ނުވެއެވެ. ޢާންމު ގޮތެއްގައި ވައިޓްހައުސްއިން ކުރާކަމަކީ ރައީސަކު ދައްކަވާ ވާހަކަފުޅު ތެދުކުރުމެވެ. ޚާއްޞަކޮށް މިފަދަ ބިރުވެރި ވާހަކަތަކެވެ.\nހަނގުރާމަ ނިމުމާހިސާބުން މެނުވީ އެމެރިކާގެ ނޫސްވެރީންނަށް ނައިރާގެ ވާހަކައިގެ ދޮގުތެދު ހާމަކުރެވޭވަރެއް ނުވިއެވެ. އަދި ފުށުއަރާ މިވާހަކަ ވަނީ ބުޝްގެ ޙަޔާތާއިމެދު ލިޔުނު ފޮތުގައި އުނިކޮށްފައެވެ. އަދި ބުޝް އަވަހާރަވި ފަހުން އޭނާގެ ރިޔާސީ ދައުރުގެ މަތި އޮމާންކުރާ ރިޕޯރޓުތަކުންވެސް އެވާހަކަ ވަނީ އުނިކޮށްފައެވެ.\nރައީސުންގެ ތެދުވެރިކަމެއްނެތް ޚިޔާނާތްތެރިކަމުގެ ހެކިތައް އަޅައިކިއުމުގެ ވާހަކަތައް މީޑިއާތަކުން އެންމެ ބޮޑަށް ދެކީ ޓްރަމްޕުގެ ވެރިކަމުގައެވެ. ވޮޝިންގޓަން ޕޯސްޓުގެ ޢަރުޝީފުގައި ޓްރަމްޕުގެ 30 ހާހަށްވުރެ ގިނަ ބަޔާން އެބަހުރިކަމަށް އެމީހުން ބުނެއެވެ. މިހުރިހާ ބަޔާނަކީވެސް ދޮގާއި މަގު އޮޅުވައިލާ ވާހަކަތައް ކަމަށް ބުނެއެވެ.\nޗާޕުކުރެވިގެން ނެރެވުނު ނޫސްތަކުގައި ހުރި ބައެއް ވާހަކަތަކަށް ބަލާއިރު އެމެރިކާގެ އިޤުތިޞާދު އެންމެ ރަނގަޅުވެގެންދިޔައީ ޓްރަމްޕުގެ ވެރިކަމުގައެވެ. ނުވަތަ އެމެރިކާގައި ޓެކްސް ދައްކާމީހުންގެ އަތުން ނެގޭ މިންވަރު ކުޑަކޮށް އެހެނިހެން ގޮތްގޮތުން ޤައުމުގެ އާމްދަނީ އިތުރުކުރެއްވި ކަމުގައެވެ. ނުވަތަ ޗައިނާއަށް ދަރައިފައި އޮތް މިންވަރު ކުޑަކުރެއްވިއެވެ. މިޔާއި އެކު ޓްރަމްޕު ހޯއްދެވި މިންވަރު އެތައް ގުނައަކަށް އެރިކަމަށް ވެއެވެ.\nމިބާވަތުގެ ގިނަ ވާހަކަތަކާއި ބަހަނާތައް، މިސާލަކަށް ޓްރަމްޕު ގޮލްފް ކުޅުއްވުމާއި އޭނާގެ މުއްސަނދިކަން ނުވަތަ އޭނާ ވަޑައިގަތް އެއްވުމެއްގައި ސްނޯ ފޭބި ވާހަކަފަދަ ވާހަކަތަކަކީ މުހިންމުކަން ދީފައިވާ ވާހަކަތަކަކަށް ނުވެއެވެ. އަދި އަސާސްތަކެއްގެ މައްޗަށް ރައްޔިތުންގެ ސަމާލުކަމެއް ދީފައިނުވާ ކަންކަމެވެ. ނަމަވެސް އެވާހަކަތައްވެސް އަޑުފަށް ކިޔަމުން ދިޔައެވެ.\nލިންޑަން ބީ ޖޯންސަން\nއެހެން ނަމަވެސް އެހެން ބައެއް ވާހަކަތަކަށް ބަލާއިރު ކޮރޯނާވައިރަހުގެ ނުރައްކަލާއިމެދު އެމެރިކާ ރައްޔިތުން ވާވައްދަވަން އުޅުއްވުމާއި ހެކި ދެއްކިފައިނުވާ 2020 ވަނަ އަހަރުގެ އިންތިޚާބު އޮޅުވައިލިކަމަށް ވިދާޅުވިފަދަ ވާހަކަފުޅުތައް ވެގެންދިޔައީ ކަންބޮޑުވުމާއި ގެއްލުންތަކެއްދިން ސަބަބަކަށެވެ. ދި އެމެރިކަން ލައި: ރައްޔިތުންގެ ސަރުކާރާއި އެހެނިހެން ސިޔާސީ ވިގަނިތައް ފޮތް ލިޔުއްވި ބެންޖަމިން ޖިންސްބާރގް ވިދާޅުވެފައިވަނީ ރައީސުން ދޮގުވެރިކަމާއި ހިސާބަށް އަންނައިރު އެއްވާހަކައަކުން ކުރާ ނޭއްގާނި އަސަރު އަނެއް ވާހަކައަށްވުރެ ބޮޑެވެ.\nއޭނާ ވިދާޅުވީ ޙަޤީޤަތް ފޮރުވައިގެން ބޮޑު ބުޝްގެ ދަރިކަލުން ޖޯރޖް ޑަބްލިޔު ބުޝް އެމެރިކާގެ ރައްޔިތުންނަށް މަގު އޮޅުވައިލެއްވީ ޢިރާޤު ހަނގުރާމައަށެވެ.\nމީގެ ތެރޭގައި ޢިރާޤުގެ ރައީސް ޞައްދާމް ޙުސައިންގެ އަތްޕުޅުގައި ފަނާކުރަނިވި ހަތިޔާރު ހުރިކަމަށާ އެހެންވީމާ ނިއުކުލިއަރ ހަތިޔާރުވެސް ނުހުރެ ނުދާނެ ކަމަށްވިދާޅުވެ އަނެއް ވާހަކައަށް ބާރު ދެއްވުންފަދަ ކަންކަން ހިމެނެއެވެ. އަދި ޢިރާޤަކީ އަލްޤާއިދާގެ ބައިވެރިއެއް ކަމަށް ދެއްކެވުންވެސް ހިމެނެއެވެ. މި ވާހަކަތަކަކީ ޖާސޫސީ ހެކިތަކެއްވެސް ނެތް ވާހަކަތަކެކެވެ.\nޕްރޮފެސަރ ޖިންސްބާރގް ވިދާޅުވީ މިބާވަތުގެ ބޮޑުތި ދޮގުތަކަކުން މަގުފަހިކުރާ ޢަސްކަރީ ފިޔަވަޅުތަކަކީ އެންމެ ގެއްލުންހުރި ކަންތަކެވެ. ނަމަވެސް މި ސިފަތަކަށް ބަލާއިރު ޓްރަމްޕުގެ ކުރީގެ ރައީސުން ފަދައިން އޭނާއަށް ތުހުމަތުކުރާނެ ޖާގައެއް ނެތެވެ.\nޖޯންސް ހޮޕްކިންސް ޔުނިވަރސިޓީގެ ޕޮލިޓިކަލް ސައިންސް ލެކްޗަރަރ ވިދާޅުވީ މައްސަލައަކީ އެމެރިކާގައި ރައީސުން ޚިޔާރުކުރުމުގެ އިޖުރާޢަތު އޮންނަނީ އަސާސީ ބިންގަލުގެ މަތީގައި ރެނދު އަޅުވައިލައިފައެވެ. އެހެންވީމާ އުފެދެނީ ފުރޭތަތަކެއް ކަމުގައެވެ.\nމި ކަމަށް އެތައް އަހަރެއްގެ ކެމްޕޭން ބޭނުންވެއެވެ. އަދި ނެތް މިންވަރަށްވުރެ ޝަޚުޞިއްޔަތު ބޮޑުކަމަށް ދެއްކުމާއި މޮޅުކަން ދައްކާ އަދި އަމިއްލަ އެދުމާއި ތިމާނޫން އެހެން މީހަކު ނެތް ވަރަށް ދައްކާ މީހަކުނޫނީ އެފަދަ ކަމަކާ ކުރިމަތިވެސް ނުލާކަމަށް އޭނާ ވިދާޅުވިއެވެ.\nއެއް ޒަމާނެއްގައި ކުޑަކުދީން ފަދައިން ދައްކާ ކޮންމެ ވާހަކައަކަށް އިތުބާރުކުރާ ގޮތަށް އެމެރިކާގެ ކޮމާންޑަރ އިން ޗީފަށް ރައްޔިތުން އިތުބާރު ކުރިއެވެ. އަދި އެމީހުންނަށްވުރެ ސާހިބުކަން ބޮޑު ބައެއް ރައްޔިތުންނަކަށް ނޯވެއެވެ. ނަމަވެސް އެކަން ބަދަލުވީ ކިހާ ހިސާބަކުން ހެއްޔެވެ؟\nތާރީޚު ލިޔުއްވާ ގިނަ ބޭފުޅުން މި ގެއްލުންތައް ފެށުނު ހިސާބު ލިންޑަން ބެއިންސް ޖޯންސަންއާއި ހިސާބަށް ގެންދަވައެވެ. ނަމަވެސް އޭނާއަކީ ރައްޔިތުންނަށް އޮޅުވައިލެއްވި ފުރަތަމަ ރައީސެއް ނޫނެވެ.\nޖޯން އެފް ކެނެޑީގެ ބޭބޭފުޅު އެއްފަހަރަކު ވިދާޅުވީ ޖޯންސަން ވަނީ ހުރިހާކަމާއިމެދު އިތުރުފުުޅު ހައްދަވަމުން ގެންދަވައިފައެވެ. އަދި އިތުރުފުޅު ހައްދަވަން ނުޖެހޭ ތަންތާނގައިވެސް އިތުރުފުޅު ހައްދަވައިފައިވާ ކަމުގައި ވިދާޅުވިއެވެ.\nޖޯންސަންގެ އިތުރުފުޅު ހެއްދެވުން ފެނުނީ ވިއެޓްނާމް ހަނގުރާމައިންނެވެ. އެއީ ޓޮންކިން ގަލްފުގެ ތެރޭގައި ނުހިނގާ ހަނގުރާމައެއްގެ ވާހަކަ ވިދާޅުވެގެންނެވެ. އެއީ 1964 ގެ އޯގަސްޓުމަހު ގަލްފުގެ ތެރޭގައި ކަނޑުމަތީގެ ޙަމަލާތަކެއް ދެއްވިކަމަށް ވިދާޅުވެގެންނެވެ. ނަމަވެސް ނުހިންގާ މި ޙަމަލާގެ ވާހަކަ ވަނީ ވިއެޓްނާމް ހަނގުރާމަ ހޫނުވެގެންދިޔަ ކަމަކަށެވެ.\nނަމަވެސް އޭގެ ދެމަސްފަހުން ވޯޓު ހޯއްދެވުމަށްޓަކައި އޮހައިއޯގެ އެކްރަންގައި ވާހަކަ ދައްކަވަމުން ނުވައެއް ނުވަތަ 10 ހާސް މޭލު ދުރުގައި ހަނގުރާމަކުރުމަށް އެމެރިކާގެ ރައްޔިތުން ނުފޮނުއްވަވާނެކަމަށް ޖޯންސަން ވަނީ ވިދާޅުވެފައެވެ. އަދި އޭގެ ފަހުން ރައީސް ކަމަށް އިންތިޚާބުވެ ވަޑައިގަތުމާއިއެކު ސިއްރު ސިއްރުން އެމެރިކާގެ ފުރަތަމަ ފައުޖު ހަނގުރާމައިގެ މައިދާނުގައިވާ ޖަންގަލިތަކާއި ހަނޑޫ ދަނޑުތަކަށް ފޮނުއްވިއެވެ. އަދި އެންމެފަހުން ބައި މިލިއަނެއްހާ ސިފައިން ވިއެޓްނާމް ހަނގުރާމައަށް ފޮނުއްވެވިއެވެ.\nޖޯންސަން، އޭނާގެ ގަޑުބަޑުވި ޚާރިޖީ ސިޔާސަތުގެ މައްޗަށް ފަރުދާއެއް ލެއްވުމާއި ގުޅިގެން އޭނާގެ ސިޔާސީ ޙަޔާތް އިތުރަށް ގޯސްވެގެން ދިޔައެވެ. އަދި އެކަމުގެ ސަބަބުން ނޫސްވެރީން އޭނާގެ ސަރުކާރުގެ ނުރަނގަޅު ސިފަތަށް ނެރެންފެށިއެވެ. ޚާއްޞަކޮށް އިތުބާރާއި ތެދުވެރިކަމެއްނެތް ސިފަތަކުގެ ތަފާތެވެ.\nއޭނާގެ ފަހަތުން ދެން ވަޑައިގަތް ރިޗަރޑް ނިކްސަން އެމެރިކާގެ ރައީސް ކަމަށް ވަޑައިގަތުމަށްޓަކައި ވެވަޑައިގަންނަވަމުންދިޔަ ވަޢުދުތަކަކީވެސް ރައްޔިތުންގެ އިތުބާރު ގެއްލިގެންދިޔަ ކަމެކެވެ. ނިކްސަން ރައީސް އޮފީހަށް ވަޑައިގަތުމަށްޓަކައި ވަޢުދުވެ ވަޑައިގަތީ ވިއެޓްނާމްގައި އެމެރިކާއިން ހިންގަމުންދިޔަ ޤަތުލު ޢާންމުތައް ތެދުވެރިކަމާއި އެކު ނިމުމަކަށް ގެންނަވާނެ ކަމުގައެވެ. ނަމަވެސް ސިއްރިޔާތުގައި ގެންދެވީ އެ ހަމަނުޖެހުން އިތުރަށް ފުޅާކޮށް ހޫނު ކުރައްވަމުންނެވެ. އޭރު އެ ސަރަޙައްދުގައި ވަކި ފަރާތަކަށްނުޖެހި އޮތް ކެމްބޯޑިއާ ހަނގުރާމައިގެ ތެރެއަށް ވައްދަމުންނެވެ.\nހަމައެހެންމެ ރައްޔިތުންނަށް އޮޅުވައިލެއްވި ވޯޓަރގޭޓްގެ މައްސަލަވެސް ދިޔައީ އެފަދައިންނެވެ. ނިކްސަންގެ ވާދަވެރި އިދިކޮޅު ސިޔާސީ ފަރާތްތަކުގެ ފޯން ކޯލުތައް އަޑުއެހުމާއި އެމީހުންގެ ސިޔާސީ ހަރަކާތްތައް ބަނގުރޫޓު ކުރެއްވުމަށް މަސައްކަތް ކުރައްވަމުންނެވެ. މިކަމުގެ ސަބަބުން ނިކްސަންގެ ރިޔާސީ ޙަޔާތް މުޅީން ފުނޑުފުނޑުވިއެވެ.\nއެމެރިކާގައި އެއްދުވަސްވަރެއްގައި ކިޔަވައިދިން އެކައްޗަކީ އޭގެ ޢިބްރަތުގެ މައްޗަށް ބިނާކޮށް ނިކްސަންގެ އަމާނާތްތެރިކަމުގެ ވާހަކައިން ތެދު ބުނާށެވެ. ނަމަވެސް ނިކްސަންގެ މި ތެދުވެރިކަމުގެ ވާހަކައަކީ ޙަޤީޤަތެއް ނޫނެވެ.\nމި ގޮތަށް ހުރި ވާހަކަތަކުން އެއްވާހަކައަކީ ޖޯރޖް ވޮޝިނގްޓަން ޅަޢުމުރުގައި އޭނާގެ ބައްޕަގެ އަރިއަހުގައި ހެއްދެވި އިތުރުފުޅެވެ. އެގޮތުން ޖޯޖް ވޮޝިންގޓަން އޭނާ ގެންގުޅުއްވި ކޯރާޑިއަކުން ގޭގައި ހުރި ޗެރީގަހެއް ކަނޑުއްވައިލުމަށްފަހު ވިދާޅުވީ ބާއްޕާއޭ، އަޅުގަނޑަކަށް ދޮގެއް ނުބުނެވޭނެ ކަމުގައެވެ.\nމިއީ ޖޯރޖް ވޮޝިންގޓަންގެ ޙަޔާތާއިބެހޭ ގޮތުން ލިޔުނު ފޮތުގައި އީޖާދު ކުރެވިފައިވާ ވާހަކައެކެވެ.\nޤައުމުގެ ބައްޕައެއްގެ ދަރަޖައިގައި ހުންނެވި މިފަދަ ބޭފުޅަކު މި ބާވަތުގެ ބޭކާރު އެއްވެސް އުރަތްޕެއްނެތް ދޮގުތަކުން ބަރީއަވެގެނެއް ނުވެއެވެ.\n1788 ވަނަ އަހަރު ޖޯރޖް ވޮޝިންގޓަންވަނީ އޭނާގެ ޙަޔާތުގެ މައްޗަށް އަލުން ލިޔުއްވުމަށް މަސައްކަތް ކުރައްވައިފައެވެ. އޭގައި ބަޔާންކުރައްވައިފައިވާ ގޮތުގައި ޔޯރކްޓައުންގެ މައްޗަށް އިނގިރޭސީން ހޯދި ކާމިޔާބުގެ ފަހަތުގައިވާ ވިސްނުންތެރިއަކީ އޭނާކަމުގައެވެ. ނަމަވެސް އެއީ އިންޤިލާބީ ހަނގުރާމައިގެ7އަހަރު ކުރިއެވެ. ނަމަވެސް ވާރޖީނިއާގައި ހިނގި މި ހަނގުރާމައިގެ އަޞްލު މޭސްތިރީންނަށްވީ އިނގިރޭސީންގެ ބައިވެރި ފަރަންސޭސި ވިލާތެވެ.\nއެމެރިކާގެ އެންމެ ފުރަތަމަ ކޮމާންޑަރ އިން ޗީފްގެ ޙަޔާތާއި ގުޅޭގޮތުން ރޮން ޗާރނޯ 2010 ވަނަ އަހަރު ލިޔުއްވި ފޮތުގައި ފާހަގަ ކުރައްވައިފައިވާ ގޮތުގައި ވޮޝިންގޓަން ބޯހަރުކަމާއި އެކު ވަކާލާތު ކުރައްވަމުން ގެންދެވީ ނިއު ޔޯރކަށް ޙަމަލާ ދެއްވުމަށެވެ.\nމިއީ ރައީސެއްގެ ޞޫރައިގާ ހުންނަވައި ނުބައި ކަމެއް ކުރުމުގެ އެއްސިފަ ކަމަށްވެސް ބެލެވިދާނެއެވެ.\nމިފަދަ ބައެއް ވާހަކަތަކުގެ ތެރޭގައި ވައިޓްހައުސްގެ ބައެއް ބޭފުޅުން ހައްދަވައިފައިވާ ދޮގުތައްވެސް އެހާ ދޯހަޅިއެވެ.\nދުނިޔެއިން އާ މަޢުލޫމާތުތަށް ހޯދުމުގައި އުޅުނު ޔޫރަޕުގެ ތިމާވެށީގެ ތަޖުރިބާކާރަކު ބޯދާ މީހަކަށް ހައްދަވައި ތޮމަސް ޖެފަސަންވަނީ ކެހެރި ދިގު ބިލާދަރު ޖަނަވާރަކީ އެމެރިކާގައި އުޅުނު ޖަނަވާރުތަކެއް ކަމުގައެވެ. އެއީ މިޒަމާނުގެ ތާރީޚުގެ ތެރެއަށް އެމެރިކާ ވަނުމުގެ ކުރީންނެވެ.\nހަމަ މިގޮތަށް އެމެރިކާގެ ރައީސް ރޮނަލްޑް ރޭގަންއަކީވެސް އިތުރުފުޅު ހެއްދެވުމުގައި އަރައިވަޑައިގެން ހުންނެވި ބޭފުޅެކެވެ. އެގޮތުން 1983 ވަނަ އަހަރު އޭނާ ވިދާޅުވެފައިވަނީ އެމެރިކާގެ ސިފައިންގެ ޖާސޫސީ ބައިގާ ފޮޓޯ ނަންގަވާ ބޭފުޅަކަށް އުޅުއްވިއިރު ނާޒީން މީހުން މރަމުންދިޔަ މަރުކަޒުތައް ވީޑިއޯ ކުރެއްވި ކަމުގައެވެ. މިވާހަކަ އޭނާ ވިދާޅުވީ އިޒުރޭލުގެ އޭރުގެ ބޮޑުވަޒީރު ޔިޒަކް ޝަމީރުގެ އަރިއަހުގައި ވައިޓް ހައުސްގައެވެ. ނަމަވެސް ދުނިޔޭގެ ދެވަނަ ބޮޑު ހަނގުރާމައިގެ ތެރޭގައި ރޭގަން އެމެރިކާއިން ބޭރަށް ވަޑައިގެންފައެއް ނުވެއެވެ. އެހެނެއްކަމަކު ވަރަށް މަދު މީހަކު ނޫނީ ރޭގަންގެ މި ދޮގު ހަނދާނެއް ނެތެވެ.\nވޮޝިންގޓަން ޕޯސްޓުގެ ޢަރުޝީފުގައިވާ ޓްރަމޕުގެ ގިނަ ބަޔާންތަކަކީވެސް ދެބަހެއް ނުވާނެ ގޮތުން ހަނދާނުން ފޮހެވިގެންދާނެ ބަޔާންތަކެކެވެ. އެހެން ނަމަވެސް މިފަހަކުން ޕެންސިލްވާނިއާ އެވެނިއު 1600 އިގެ ރައްޔިތަކަށްވި މިފަދަ މޮޔައެއްގެ ބަޔާންތަކުގެ ސަބަބުން އެމެރިކާގެ ސިޔާސީ ގިއުގަނޑުގެ ތެދުވެރިކަމުގެ ހުރިހާ އަކަތަކެއް ރޫޅައިފައިވެއެވެ.\nޤައުމިއްޔަތުގައި ދޮގު: ރައީސުން އިތުރުފުޅު ހައްދަވަނީ ކީއްވެތޯއެވެ، އަދި އެކަމުގައި އެންމެ ކުރީގައި ޓްރަމްޕު ހުންނެވީ ކީއްވެތޯއެވެ ފޮތް ލިޔުއްވި ޕްރޮފެސަރ އެރިކް އޯލްޓަރމަން ވިދާޅުވީ އެމެރިކާގައި ޖުމްހޫރިއްޔާ ފެށުނީއްސުރެ ރައްޔިތުން ގެންދަނީ ރައީސުންގެ އިތުރުފުޅު ހެއްދެވުން ތަޙައްމަލް ކުރަމުންނެވެ.\nއެހެން ނަމަވެސް ލީޑަރުން ހައްދަވާ އިތުރުފުޅުތައް ތަޙައްމަލް ނުކުރާ ބައެއްގެ ތެރެއަށް ސިޔާސީ ނިޒާމެއްގައި ފްރެންކަންސްޓައިން އުފެއްދި ފުރޭތައަކީ ޑޮނަލްޑް ޓްރަމްޕުކަމުގައެވެ. އެހެން ނަމަެވސް އެ އިތުރުފުޅުތައް ހެއްދެވުމަށް އެދެވިގެން ދިޔައީއެވެ.\nކެޕިޓޯލް ހިލްގެ ހަމަނުޖެހުންތަކާއި ވަކިފަރާތަކަށް ބުރަވެގެން ސައްލާވެގެންދިޔަ ރޭވުންތަކާއި އިންތިޚާބު ވަގަށް ނެގި ވާހަކައާއި ޝައިޠާނީ ސިކުނޑިއެއްގެ ސިޔާސީ ވިސްނުމާއި މިފަދަ ހުރިހާކަމެއް ހުރީ ޑޮނަލްޑް ތްރަމްޕުގެ ވެރިކަމާއި ގުޅުވިފައެވެ. އަދި ޚިޔާލީ ދުނިޔެއެއްގެ ތެރެއަށް ބަޔަކު ވައްދައިގެން ދޮގާއި މަކަރާ ޙީލަތުން ރައްޔިތުން ވާވެއްދުމަކީ ރައީސުންގެ ޝަޚްޞިއްޔަތު ރައްޔިތުންގެ ކުރިމަތީގައި ބޮޑުވެގެންދާ ކަމެއްކަމަށް ފާހަގަވެއެވެ.\nނަތީޖާ ރަނގަޅު މަދަނީ އެއްފިލާވަޅު ހޯއްދަވައިދެއްވި އެއްބޭފުޅަކީ ވިލިއަމް ޖެފަރސަން ކްލިންޓަނެވެ. ކެމެރާތަކުގެ ކުރިމައްޗަށް ފޮރުވިގަންނަވަން އުޅުއްވި އަޚުލާޤީ މައްސަލައެކެވެ.\n1998 ވަނަ އަހަރު ވައިޓްހައުސްއަށް ވަޒީފާގެ ތަޖުރިބާ ހޯދުމަށް ގެނެވުނު މޮނިކާ ލޮވިންސްކީ އާއި އެކު ހިންގެވި ނާޖާއިޒު ގުޅުމެއްގެ މައްސަލައިގާ ރިޕޯރޓަރުންނާއި ކުރިމަތިލައްވަން ޖެހިވަޑައިގަތުމުން ކޯފާވެގެން އެއީ ނުކުރައްވާ ކަމެއް ކަމަށް ވިދާޅުވުމުންނެވެ. ނަމަވެސް ހުވައެއްގެ މަތީގައި ހުންނަވައިގެން އިތުރުފުޅު ހެއްދެވީތޯ ބެލުމަށް ހިންގުނު ތަޙުޤީޤުގައި ލިބުނު ހެކިތަކުގައި އެއީ މަޖަލަކަށް ނަމަވެސް ކުރެއްވި ކަމެއް ކަމުގެ ހެކި ލިބިފައިވެއެވެ. އަދި 22 އަހަރުގެ މި އަންހެން ކުއްޖާއާއި އެކު އޯވަލް އޮފީހުގައި ވިޔާނުދާ ޢަމަލެއް ހިންގެވިކަންވެސް އެނގިފައިވެއެވެ.\nޤައުމަށް ބޭވަފާތެރިވުމާއި ރައްޔިތުންނަށް އޮޅުވައިލެއްވުމުގެ ލަދުވެތިކަމެއް ކަމަށް ދެކިވަޑައިގަތުމިުގެ ބަދަލުގައި އެހެން ހިސާބެއްގައި އެ ދޮގުން ހިތްހަމަ ޖެހިވަޑައިގަތްކަމަށް ވިދާޅުވި ކަމުގައި ޖޯން އެފް ހެރިސް ލިޔުއްވި ދަ ސަވައިވަރގައި ލިޔުއްވައިފައިވެއެވެ.\nމި މައްސަލައިގާ ހިތާމަކުރައްވާކަމަށް ޓީވީތަކުގެ ކުރިމަތީގައި އެއްބަސްވެ ވަޑައިގަތުމަށްޓަކައި ހަމަ އެއަހަރު ކްލިންޓަން ތައްޔާރުވެވަޑައި ގަންނަވަމުން ރަޙުމަތްތެރިއެއްގެ ކައިރީގައި ވިދާޅުވީ އެ ދޮގަކީ އޭނާ ސަލާމަތްކޮށްދިން ދޮގެއް ކަމުގައެވެ. އަދި މި މައްސަލައަކީ އެއް ފަރުދެއްގެ މައްޗަށް އޮތް ކަމެއް ނޫންކަމަށާއި ދެފަރާތުންވެސް އެއްބަސްވުމެއްގައި ކުރި ކަމެއްކަމަށް ކްލިންޓަން ދެއްކެވުމުން، އެންމެފަހުން އެއީ ބެހިގެންގޮސް ކުެއްވުނު މޮޔަކަމެއް ކަމަށް އެމެރިކާގެ ރައްޔިތުން ދުށްޓެވެ. އެއަށްފަހު ކްލިންޓަންގެ ސިޔާސީ ކަނދުރާ ޤަތުލު ޤާހުން ސަލާމަތްކޮށްދިނެވެ. ނަމަވެސް މިވާހަކައަކީ ވައިޓްހައުސްގެ ކަކޮޓަރީގެ ތެރޭގައި މަޖަލަކަށް ނަމަވެސް ހިތާމައާއިއެކު ދެކެވެމުންދާ ވާހަކައަކަށް ވިއެވެ.\nރައީސުން ނަހަމަ ވާހަކަފުޅު ދައްކަވާކަމަށް މީހަކު ކުރި ޓްވީޓެއްގައި ބުނެފައިވަނީ މި ފުރާޅުގެ ދަށުގައި ހަރުދަނާ އަދި ތެދުވެރި ބަޔަކު މި ފުރާޅުގެ ދަށުގައި އަމުރުކުރަން ތިބުމަށް އެދެމެވެ، މިހެންނެވެ.\nރައީސުންގެ ވާހަކަފުޅުތައް މައުޞޫޢުން ބޭރަށް ދިއުމަކީވެސް ޢާންމު ކަމެކެވެ. އަދި ވިދާޅުވާން އުޅުއްވާ އެއްޗެއްގެ ބަދަލުގައި އެހެން ޢިބާރާތްތަކެއް އަމިއްލަ ފައިދާއަށް ބޭނުންފުޅު ކުރެއްވުންވެސް ހިމެނެއެވެ. އެގޮތުން 1846 ވަނަ އަހަރު ޖޭމްސް ޕޯލކް ކޮންގްރެސްއަށް ދެއްވި މެސެޖެއްގައި ވިދާޅުވީ މެކްސިކޯއިން އެމެރިކާގެ ސަރަޙައްދުގެ ތެރެއަށް ވަދެ އެމެރިކާގެ ރައްޔިތުން ލޭ އެމެރިކާގެ ބިމަށް އޮހުރުވައިފިކަމުގައެވެ. ނަމަވެސް މި ޙަމަލާއަކީ އޭނާ އަމިއްލަފުޅަށް ކުރެއްވިކަމެއްގެ ސަބަބުން ހިނގައިދިޔަ ކަމެކެވެ. އެއިރު އެ ތަނަކީ އެމެރިކާގެ ޝަހަރެއްކަމަށް ހަދަން އުޅެ، އެހެން ނަމަވެސް ދެބަސްވުން އުފެދިފައި އޮތް ސަރަޙައްދެކެވެ.\n1940 ވަނަ އަހަރު ފްރެންކލިން ރޮޒަވެލްޓް އެމެރިކާގެ ވޯޓުލާމީހުނަށް ވިދާޅުވީ ތިޔަބައިމީހުންގެ ދަރީން އެހެން ޤައުމެއްގެ ހަނގުރާމައަކަށް ނުފޮނުވާނެ ކަމުގައެވެ. ނަމަވެސް އެދުވަސްވަރު އޭނާ ގެންދެވީ ނާޒީ ޖަރުމަނާއި ކުރިމަތިލެއްވުމަށް އަތްފުޅާ ކުރައްވަމުންނެވެ. އެހެންވީމާ އެއީވެސް ޢިބްރަތަކުންވެސް ދިފާޢުނުވާވަރުގެ ބޮޑު އިތުރުފުޅެކެވެ.\nހަމަ މިގޮތަށް 1945 ވަނަ އަހަރު ހެރީ ޓްރޫމަން ވިދާޅުވީ އެންމެ ފުރަތަމަ އެޓޮމިކް ބޮމެއް އެޅިކަމަށް ދުނިޔެ ފާހަގަކުރާނީ ހީރޯޝިމާގެ ޢަސްކަރީ މަރުކަޒަކަށެވެ. ނަމަވެސް އެ ބޮން އަމާޒުކޮށްފައި ވަނީ 1 ލައްކާ 40 ހަހަށްވުރެ އާބާދީ ބޮޑު ޝަހަރަކަށެވެ. މަރުވި އެންމެންނަކީވެސް މަަދަނީންނެވެ.\n1960 ވަނަ އަހަރު އެމެރިކާގެ ޔޫ ޓޫ ޖާސޫސީ މަތިންދާބޯޓެއް ސޯވިއެޓުން ވައްޓައިލިކަމަށްބުނާ ބަޔާނެއް ޑުވައިޓް އެއިސަންހޯވަރ ފާސްކުރެއްވިއިރު އެބުނާ އުޅަނދަކީ މޫސުން ދިރާސާކުރާ މަތިންދާ ބޯޓެކެވެ. އަދި ފަހުން އެކަން ފާހަގަކުރެއްވުން ވެގެންދިޔައީ އޭނާ އެންމެ ހިތާމަކުރައްވަން ޖެހިވަޑައިގަތް އިތުރުފުޅަށެވެ.\nވޯޓަރގޭޓް މައްސަލައިގާ ރިޗަރޑް ނިކްސަން 1972 ވަނަ އަހަރު ވިދާޅުވެފައިވަނީ ވައިޓްހައުސްގެ އެއްވެސް މުއައްޒަފަކު އަދި އެމެރިކާ ސަރުކާރުގެ އެއްވެސް މީހަކު އެ ވިޔާނުދާ ޙާދިސާގައި ބައިވެރިވެފައެއް ނުވާނެ ކަމުގައެވެ. ނަމަވެސް އެއީވެސް ކަނޑައެޅިގެން ހެއްދެވި އިތުރުފުޅެކެވެ.\n1987 ވަނަ އަހަރު އީރާނާއި ކޮންޓްރާ ބާޣީންގެ ހަނގުރާމައަށް އިޝާރާތް ކުރައްވައި ރޮނަލްޑް ރޭގަން ދެއްކެވި ވާހަކަފުޅެއް ފަހުން ވަނީ އެހެން ގޮތަކަށް ބަދަލުވެގެން ގޮސްފައެވެ. ރޭގަން ވިދާޅުވީ ރަހީނު ކުރި ބަޔަކު މިނިވަންކުރުމަށް ހަތިޔާރުދީފައި ނުވާނެކަމަށް މަހެއްހާދުވަސްކުރީން އެމެރިކާގެ ރައްޔިތުންނަށް ވިދާޅުވި ކަމުގައެވެ. އަދި ރޭގަންގެ ހިތާއި ޒަމީރު ޤަބޫލުކުރަނީ އެއީ ތެދެއްނޫން ކަމުގައެވެ. ނަމަވެސް ހެއްކާއި ޤަރީނާތައް ދަކަނީ އެއީ ތެދެއްނޫން ކަމުގައެވެ.\nހަމަ މިގޮތަށް 2003 ވަނަ އަހަރު ޢިރާޤުގެ ވެރިކަން ވައްޓަވައިލެއްވުަމށްފަހު ޖޯރޖް ބުޝް ވިދާޅުވީ އަލްޤައިދާގެ ބައިވެރިއެއް ބޭރުކޮށްލެވިއްޖެ ކަމުގައެވެ. އަދި އެއްވެސް ޓެރަރިސްޓު ޖަމާޢަތެއްގެ އަތަށް ޢިރާޤުން ފަނާކުރަނިވި ހަތިޔާރެއް ނުލިބޭނެ ކަމުގައެވެ. ސަބަބަކީ ޢިރާޤުގެ ވެރިކަން ނެތިދިއުން ކަމުގައެވެ. ނަމަވެސް ޞައްދާމް ޙުސައިންގެ އަތްޕުޅުގައި އެފަދަ ހަތިޔާރު ހުރިކަމަށް ބުޝް ވިދާޅުވި ވާހަކަފުޅުތައްވީ ކަނޑައެޅިގެން ހުރި ދޮގުތަކަކަށެވެ.\nތިޔަބައިމީހުންގެ ޞިއްޙީ މަދަނަ ބޭނުންނަމަ މުއްދަތަކަށް އެމަދަނަ ބޭއްވިދާނެއޭ ބަރަކް އޮބާމާ ވިދާޅުވީ 2003 ވަނަ އަހަރު އޭނާގެ ސިޔާސީ ޙަޔާތް ވެރިކަމުގައި ދެމެހެއްޓެވުމަށެވެ. ނަމަވެސް ޕޮލިޓިފެކްޓުން ބުނެފައިވަނީ އެއީ އެހަރަުގެ ދޮގުތަކުގެ ތެރެއިން އެންމެ މަތީ ދަރަޖަދެވިފައިވާ އެންމެ ބޮޑު ދޮގު ކަމުގައެވެ.


ދިވެހިރާއްޖޭގެ ޤައުމީ ޔުނިވަރސިޓީގެ ފެކަލްޓީ އޮފް ހޮސްޕިޓެލިޓީ އެންޑް ޓުރިޒަމް ސްޓަޑީޒްގެ ބަދިގެ ޕްރެކްޓިކަލް ކްލާސްތަކުގައި ކެއްކުމަށް ބޭނުންވާ ފުޑް އައިޓަމްސް އާއި އެހެނިހެން ތަކެތި 2019 ޓާރމް2ގައި ސަޕްލައި ކޮށްދޭނެ ފަރާތެއް ހޯދުމަށް ބޭނުންވެއެވެ. ވީމާ، މިމަސައްކަތް ކޮށްދިނުމަށް ޝައުޤުވެރިވާ ހުރިހާ ފަރާތްތަކަށް ފުރުޞަތު ހުޅުވާލަމެވެ.\nމި ބީލަމާއި ގުޅޭ މަޢުލޫމާތު ޝީޓް މި އިޢުލާނާއި އެޓޭޗް ކުރެވިފައި ވާނެއެވެ. ޕްރޮޕޯސަލް ހުށަހަޅުއްވާއިރު މި އިއުލާނާ އެޓޭޗް ކުރެވިފައިވާ މަޢުލޫމާތު ޝީޓްގައިވާ ތަރުތީބުން ތަކެތީގެ އަގު ހުށަހަޅަން ވާނެއެވެ.\nބީލަން ހުށަހެޅުން އޮންނާނީ 22 ސެޕްޓެމްބަރ 2019 ވާ އާދިއްތަ ދުވަހުގެ 10:00 ގައި ދިވެހިރާއްޖޭގެ ޤައުމީ ޔުނިވަރސިޓީގެ އިދާރީ މަރުކަޒުގައެވެ. ބީލަންތައް ހުންނަންވާނީ ސިޓީއުރައެއްގާ ބަންދުކުރެވިފައެވެ. ސިޓީއުރައިގެ ބޭރުގައި ބީލަމަށް ދެވިފައިވާ ނަން، އިއުލާނު ނަންބަރު އަދި ބީލަން ހުށަހަޅާ ފަރާތުގެ ނަން ލިޔެފައި އޮންނަންވާނެއެވެ.\nސުންގަޑި: 22 ސެޕްޓެންބަރު 2019 1000\n- Food items list


Insaanunnaa hedhi kanduge adu ves thagayyaruvanee | Mihaaru\nއިންސާނުންނާ ހެދި ކަނޑުގެ އަޑު ވެސް ތަޣައްޔަރުވަނީ\nޑައިިވަރުންތަކެއް ކަނޑު އަޑީގައި.\n07 ފެބުރުއަރީ 2021 - 07:47\nއިންސާނުންގެ އަމަލުތަކުން އުފެދޭ އަޑުތަކާ ހެދި ކަނޑުތަކުގެ ގުދުރަތީ އަޑަށް އަސަރުކޮށް "ސައުންޑްސްކޭޕިން" ހަލާކުވެ، ކަނޑުގެ ދިރުންތަކަށް ނޭދެވޭ އަސަރުކުރަމުންދާ ކަމަށް ދިރާސާއެއްގައި ބުނެފި އެވެ.\nސައިންސް ޖާނަލްގައި ޝާއިއުކޮށްފައިވާ ސައުދީ އަރަބިއްޔާގެ ކިންގް އަބްދުﷲ ޔުނިވަސިޓީން ހަދާފައިވާ ދިރާސާގައި ބުނެފައިވާ ގޮތުގައި ކަނޑުތަކުގެ "ސައުންޑްސްކޭޕިން" އަށް އަސަރުކުރަނީ ޝިޕިން އާއި ކޮންސްޓްޓްރަކްޝަނާއި ސޮނާރް އާއި ސީސްމީކް ސާވޭ ފަދަ ކަންކަމުގެ ސަބަބުން ކުރިމަތިވާ އަޑުތަކާ ހެދި ކަމަށެވެ. އަދި މިކަމުގެ ސަބަބުން، މޫސުމީ ބަދަލުތަކާ ގުޅިގެން ކަނޑުތަކުގެ ދިރުންތަކަށް އެކި ގޮތްގޮތުން ނޭދެވޭ އަސަރުކުރާ ގޮތަށް ގެއްލުންވާ ކަމަށް ދިރާސާގައި ބުންޏެވެ. އަދި އެކަމުގެ ހެކިތައް ވެސް މިހާރު ވަރަށް ބޮޑަށް ފާހަގަވާން އެބަހުރި ކަމަށް ދިރާސާގައި ބުންޏެވެ.\nދިރާސާ ޓީމުގައި ހިމެނޭ، ކިންގް އަބްދުﷲ ޔުނިވަސިޓީގެ ޕްރޮފެސަރު ކާލޯސް ޑުއާޓް ވިދާޅުވި ގޮތުގައި އިންސާނުންގެ އަމަލުތައް ހުރީ ކަނޑުގެ ދިރުންތަކުގެ އަގު ވަޒަންނުކުރާ ބީދައަކުންނެވެ.\n"އަހަރެމެން މި ވަނީ އެ މާހައުލަކީ އަގެއް ނެތް ޑިގްރޭޑް ތަނެއްގެ ތަނެއްގެ ގޮތުގައި ދެކެން ފަށާފައި،" ވިދާޅުވި އެވެ.\n— Carlos Duarte (@duarteoceans) February 5, 2021\nކަނޑުތަކުގެ "ސައުންޑްސްކޭޕިން" ހަލާކުވަމުން ދިއުމުގެ ނަތީޖާ އަކީ އާންމުކޮށް ކަނޑުތަކުގެ އެތައް މޭލަކަށް ފޮނުވައިދޭ ރާޅުބާނީގެ އަޑާއި އެ އަޑުތަކަށް ބަރޯސާވެ ކާނާ ހޯދުން ފަދަ ކަންކަމަށް މަސައްކަތްކުރާ ދިރުންތަކަށް އެކަމުގެ ނޭދެވޭ އަސަރު ކުރުމެވެ.\n"ކަނޑުގެ ސައުންޑްސްކޭޕިން އަކީ އެތަނުގެ ދިރުންތައް ކާނާ ހޯދުމާއި އެއް ތަނުން އަނެއް ތަނަށް ދިއުމާއި މުއާމަލާތްކުރުމާއި ސޯޝަލް އިންޓަރެކްޝަނަށް ވެސް ވަރަށް މުހިއްމު އެއްޗެއް. މިސާލަކަށް ނަގާ ކަމަށް ވަންޏާ ހަމްޕްބެކް ވޭލްސް އަކީ ކަނޑުގެ ގުދުރަތީ އަޑަށް ވަރަށް ބޮޑަށް ބަރޯސާވާ އެއްޗެއް،" ޑުއާޓާ ވިދާޅުވި އެވެ. "އެކަމަކު އިންސާނުންގެ އަމަލުތަކާ ހެދި މި ދިރުންތަކުގެ ދިރިއުޅުމަށް ވަނީ ވަރަށް ބޮޑަށް އަސަރުކޮށްފައި."\nTo understand the ocean soundscape and the noise humans introduce take6minutes to listen to the audio clip at:https://t.co/6LE3EjIgvb\nދިރާސާގައި ބުނީ މި މައްސަލަ މިގޮތަށް ދެމިގެންދާ ނަމަ ކަނޑުގެ ވަރަށް ގިނަ ދިރުންތަކަށް ވަރަށް ގިނަ ގޮތުން ގެއްލުންވާނެ ކަމަށެވެ. އެގޮތުން މިހާރު ވެސް އަލަށް އާލާވާ މަހުގެ ލާވާތަކަށް އަޑުގެ މައްސަލަ ދިމާވެފައިވާ ކަމަށް ދިރާސާގައި ބުންޏެވެ.\n"އެ އެއްޗިއްސަކީ އިވޭ ގުދުރަތީ އަޑާއެކީ އެކިއެކި ދިމާއަށް ދައުރުވާ އެއްޗެހި. އެކަމަކު ކަނޑުތަކުގެ ސައުންޑްސްކޭޕިން ހަލާކުވަމުންދާތީ ލާވާތަކަށް އެ އަޑު މިހާރަކު ނުލިބޭ،" ޑުއާޓާ ވިދާޅުވި އެވެ. "ނުވަތަ އެފަދަ އަޑުތައް އިވުމުގެ ގާބިލުކަމެއް އެއްޗިއްސަށް ލިބިގެނެއް ނުވޭ."\nމެރިން ސައިންޓިސްޓެއް ކަމަށްވާ ލަންޑަންގެ ޒޫލޮޖިކަލް ސޮސައިޓީގެ ޑރ. ހީދާ ކޯލްޑްވީ ވިދާޅުވީ ކަނޑުގެ ދިރުންތަކަކީ ވަރަށް ގިނަ ކަންކަމަށް އަޑު ބަރޯސާކުރާ އެއްޗެހި ކަމަށެވެ.\n"އޭގެ ތެރޭގައި އެބަ ހިމެނޭ އެކަތި އަނެއްކައްޗ ބައްދަލުވެ މުއާމަލާތް ހިނގުމާއި ގުޅުންތައް އުފެދުމާއި ދަރިން އާލާވުން ފަދަ އެތައް ކަމެއް،" އޭނާ ވިދާޅުވި އެވެ. "އެހެންވީމާ ހެލްދީ އޯޝަންތަކަށް މަގުފަހިނުކޮށްދޭ ކަމަށް ވަންޏާ ދިރުންތައް އާލާވާން ހުރަހަކަށް ވާނެ. މިކަމާ ބެހޭ ޖެހޭ މިހާރަށް ވުރެ ފުންކޮށް ވިސްނަން."\nސައިންސްވެރިން ފާހަގަކޮށްފައިވާ ގޮތުގައި އިންސާނުންގެ އަމަލުތަކާ ހެދި ކަނޑުތަކުގެ "ސައުންޑްސްކޭޕިން" އަށް ނޭދެވޭ އަސަރުކުރަމުންދާ އިރު މިދިޔަ އަހަރަކީ މިކަމަށް ކޮންމެވެސް ވަރެއް ހެޔޮ ބަދަލުތަކެއް އައި އަހަރެކެވެ. ސަބަބަކީ ކޮވިޑް-19 ގެ ބޮޑު ބަލިމަޑުކަމާ ވިދިގެން ކުރިމަތިވި ލޮކްޑައުންތަކާ އެކު އިންސާނުންގެ ހަރަކާތްތައް ވެސް ބޮޑަށް މަދުވެގެން ދިއުމެވެ.\nރިސާޗަރަކު ކަނޑުގެ އަޑުތައް ރެކޯޑްކުރަނީ.\n"މިދިޔަ އަހަރަކީ ދުނިޔޭގެ ފަސްދޮޅަސް ޕަސަންޓް މީހުން ލޮކްޑައުންގައި ތިބެން ޖެހުނު އަހަރެއް. އޭގެ ސަބަބުން އިންސާނުންގެ ފަރާތުން ކަނޑުތަކަށް ކުރިމަތިވި ނޮއިސް ޕޮލިއުޝަން ވިހި ޕަސަންޓަށް ދަށްވެގެން ދިޔަ." ޑުއާޓް ވިދާޅުވި އެވެ.\nއޭނާ ވިދާޅުވި ގޮތުގައި މި ސަބަބާ ހުރެ ކަނޑުގެ ދިރުންތަކަށް ވަރަށް ބޮޑު މިނިވަންކަމަކާއި ފަސޭހަ ކަމެއް ލިބި މެމަލް ފަދަ އާއިލާތަކަށް ނިސްބަތްވާ ބޮޑެތި ދިރުންތައް އައްސޭރި ފަށަށް ވެސް ދަތުރުކޮށް، އެ އެއްޗެހި ބޭނުންވާ ގުދުރަތީ ވެށި ތަޖުރިބާކޮށްލުމުގެ ފުރުސަތު ލިބުނެވެ.\n"އެހެންވީމަ އެބަޖެގޭ ކްލައިމެޓް ޗޭންޖާއި ޕްލާސްޓިކް ޕޮލިއުޝަން ފަދަ މައްސަލަތަކާ ދޭތެރޭ ވެސް ފިކުރުކުރާ ވަރަށް މިހާރު ކަނޑުތަކުގެ ނޮއިސް ޕޮލިއުޝަނާ ދޭތެރޭ ވެސް ވިސްނަން." ޑުއާޓް ވިދާޅުވި އެވެ.\nތިމާވެށި ސައޫދީ އަރަބިއްޔާ ދިރާސާ ކްލައިމެޓް ޗޭންޖް


Covid-19 jehifai huri kamah bunee "dhiraasaa akah" | Mihaaru\n25 އެޕްރީލް 2020 - 09:20\nއުމުރުން 23 އަހަރުގެ މި ޒުވާނާ ކޮވިޑް-19 ޖެހިފައިވާ ކަމަށާއި އެ ބައްޔަކީ ވައިގެ ޒަރީރާ އިން ވެސް ފެތުރޭ ބައްޔެއް ކަމަށް ޑޮކްޓަރުން ވިދާޅުވެފައިވާ ކަމަށް ބުނެ ފޭސްބުކްގައި ލިޔުނީ މިދިޔަ މަހުގެ 13 ވަނަ ދުވަހު އެވެ. ޓެކްސަސްގެ ޓައިލާ ކައުންޓީގައި ދިރިއުޅޭ މައިކަލް ލޭން ބްރޭންޑިން މިހާރު ހުރީ އޭނާގެ މައްޗަށް ކުރާ ޖިނާއީ ދައުވާގެ ޝަރީއަތް ފެށޭނެ އިރެއްގަ އިންތިޒާރުގަ އެވެ.\nކޮވިޑް-19 އަށް ޕޮޒިޓިވްވެފައިވާ ކަމަށް ބުނެ ދޮގު ހެދި މައްސަލާގައި، ގިނަ ބައެއްގެ ޝަކުވާތައް ލިބެން ފެށުމުން ފުލުހުން އެންމެ ފުރަތަމަ އޭނާ ކޯޓް އަމުރެއްގެ ދަށުން ހައްޔަރުކޮށް، ޖަލުގައި ބަންދުކުރީ އެވެ. އެކަމަކު އޭގެ އެއް ދުވަސްފަހުން ވަކީލަކު ހަމަޖެހި ކަފާލާތަށް 1،000 ޑޮލަރު ދައްކައިގެން ޖަލުން މިނިވަންވީ އެވެ.\nމިކަމާ ބެހޭ ގޮތުން މައިކަލް ބުނީ އޭނާ ކޮވިޑަށް ޕޮޒިޓިވްވި ވާހަކަ ހަދައިގެން ދެއްކި އިރު ވެސް ބޮޑު މައްސަލަގަނޑެއްގެ ތެރެއަށް ދާނެކަން އެނގޭ ކަމަށެވެ. އަދި ޕޯސްޓްގެ މައްސަލަ ވައިރަލްވެ، އޭގެ މައްސަލަ ސީރިއަސް ހިސާބަކަށް ދިއުމުން އޭނާ ވަނީ ޕޯސްޓް ޑިލީޓްކޮށްލައިފަ އެވެ.\n"ޕޯސްޓްކުރި ހިސާބުން ވަރަށް ގިނަ ރައްޓެހިން މެސެޖްކުރަން ފެށި. އެކަމަކު އަހަރެން ބުނިން އެއީ ފޭކް ވާހަކައެކޭ. ދެން ވަރަށް ގިނަ ރައްޓެހިން ރުޅިގަދަވެގެން އަހަންނަށް އެއްޗެހިކިޔައި ވެސް ހެދި." އޭނާ ބުންޏެވެ.\nނަމަވެސް ސޯޝަލް މީޑިއާ ފަދަ މި ޒަމާނުގެ ނުފޫޒު ގަދަ ވަސީލަތެއްގައި ދޮގު ވާހަކައެއް ހިއްސާކުރީ އޭގެ ނުރައްކާތެރިކަމާއި އެފަދަ ކަންކަން ކުރަން ހެޔޮނުވާނެކަން އަންގައި ދިނުމުގެ ގޮތުން ކަމަށް، މާސް ކޮމިއުނިކޭޝަން ދާއިރާ އިން ބެޗްލާ އޮފް ސައިންސް ޑިގްރީއެއް އޮތް މައިކަލް ބުންޏެވެ.\n"އަހަރެން އަސްލު ބޭނުންވީ ސޯޝަލް އެކްސްޕެރިމަންޓެއް ހަދަން. ސޯޝަލް މީޑިއާގެ ނުފޫޒާއި އޭގައި ފަތުރާ ވާހަކަތައް މީހުން ކިހާ ވަރަކަށް ބަރޯސާވޭތޯ އާއި އެކިއެކި ޕްލެޓްފޯމްތަކުގައި ހިއްސާކުރާ ވާހަކަތައް މީހުން ކިހާ ސީރިއަސްކޮށް ނަގާކަން ދައްކުވައި ދޭން ބޭނުންވީ." މައިކަލް ބުންޏެވެ.\nއޭނާ ކިޔައިދިން ގޮތުގައި ބަލިހުރި ކަމަށް ބުނެ ދޮގު ހެދީ އެއްވެސް ހާލެއްގައި ބައެއްގެ މެދުގައި ބިރުވެރިކަމާއި ހާސްކަން އުފެއްދުމުގެ ބޭނުމުގައެއް ނޫނެވެ. އަދި ބޭނުންވީ ސޯޝަލް މީޑިއާގެ ބާރުގަދަކަން އޮތް މިންވަރު ދައްކުވައިދީ ދޮގު ޚަބަރު ފަތުރާ ނަމަ ގާނޫނީ ގޮޅިއަކަށް ފެތިދާނެކަން ވެސް ގިނަ ބަޔަކަށް ގަބޫލުުކޮށް ދިނުން ކަމަށް ބުންޏެވެ.\n"ކޮށްލާ އެންމެ ޕޯސްޓަކުން ވެސް މީހުން ޕެނިކަށް ހިނގައިދާނެ ވަރު މިކަމުން ފެނިއްޖެ. އަހަރެން ބޭނުންވަނީ މިފަދަ މައްސަލަތަކަށް މީހުން ހޭލުންތެރިވެ، އަހުލުވެރިވާން." މައިކަލް ބުންޏެވެ.\nއޭނާ ބުނީ ކުރި ޕޯސްޓް ސަބަބުން ގާނޫނީ ގޮޅިއަކަށް ފެތުމުގެ ބިރާ އެކު، އަދާކުރަމުން ދިޔަ ވަޒީފާ ވެސް ގެއްލިފައިވާ ކަމަށެވެ.\n"މާސްޓާޒް ހެދުމުގެ ފުރުސަތު ވެސް މިކަމާ ހެދި ގެއްލި އަހަންނާއި އާއިލާ އަށް މާލީ ގޮތުން ވެސް ވަރަށް ދަތިވެއްޖެ. ސަބަބަކީ ކޮބާ؟ ސޯޝަލް މީޑިއާގައި ފާޅުކޮށްލި ވާހަކައެއްގެ ނުފޫޒު އޮތް މިންވަރު. އޭގެ ނުރައްކާތެރިކަން،" މައިކަލް ބުންޏެވެ. "އެހެންވެ މިފަދަ ކަންކަމަށް މީހުން އެޑިއުކޭޓްކުރުވުން ވަރަށް މުހިއްމު. އަހަރެންގެ މި ކޭސްއާ އެކު ވެސް ކޮންމެވެސް ވަރެއްގެ ބަދަލެއް އަންނާނެ ކަމަށް ގަބޫލުކުރަން."\nCoronavirahaa gulhuvaigen dhogu hedhumun dhauvaakoffi\nއިތުރު ލިޔުންތައް ކުށްކުރުން އެމެރިކާ


Thahugeegu nukoh deport kurun: Nurakkaatheri message eh! | Mihaaru\n15 ސެޕްޓެމްބަރ 2019 - 11:37 43 comments\nރާއްޖޭގައި 60،000 އަށް ވުރެ ގިނަ ބިދޭސީން ގަވާއިދާ ޚިލާފަށް އުޅެ، ބޮޑެތި ކުށްތަކަށް ދަނީ އަރައިގަންނަމުންނެވެ. އޭގެ ތެރޭގައި މަނީ ލޯންޑަރިން އާއި ހިއުމަން ޓްރެފިކް ފަދަ ބޮޑެތި މައްސަލަތައް ހިމެނެ އެވެ. މިކަމަށް ހައްލު ހޯދުމުގެ އޮޕަރޭޝަނެއް ފަށައި މިދިޔަ ހަފުތާގައި އިިމިގްރޭޝަނުން ވަނީ ދެ މީހަކު ޑިޕޯޓްކޮށްފަ އެވެ.\nއޭގެތެރެއިން އެކަކީ ގަވައިދާ ހިލާފަށް ބިދޭސީން ރެކްރޫޓް ކުރުމާއި ހުއްދަ ނެތި ވިޔަފާރި ކުރުމުގައި އުޅުނު ބަންގްލަދޭޝް މީހެކެވެ. އަނެކަކުގެ ތުހުމަތަކީ ރާއްޖޭގައި ފުޅާދާއިރާއެއްގައި މަނީ ލޯންޑަރިން އާއި އެ ނޫން ވެސް ބޮޑެތި ކުށްތައް ކޮށްގެން މުއްސަނދިކަން ހޯދުމެވެ.\nމި ދެ މީހުން ވެސް ހިމެނެނީ ޖަރީމާތައް ހިންގުމުގެ ބޮޑު ނެޓްވޯކެއްގައި ކަމަށް އިމިގްރޭޝަނުން އެއްބަސްވެ އެވެ. އެކަމަކު އެ މީހުން ކުރި ކުށަށް އަދަބު ނުދީ އަދި އެ މީހުންނާ ގުޅިފައި ތިބި މީހުން ވެސް ނުހޯދައި ފުރުވާލުމުގެ ކަންބޮޑުވުން ދަނީ ފާޅުކުރަމުންނެވެ.\nމަނީ ލޯންޑަރިންގެ ތުުމަތުގައި ރާއްޖެ އިން ޑިޕޯޓްކޮށްލި އަބޫ ހަނީފް:\nކުރީގެ ޑެޕިއުޓީ ޕްރޮސިކިއުޓަރު ހުސެއިން ޝަމީމް "މިހާރު" އަށް ވިދާޅުވީ ގިނަ ބަޔަކު ބައިވެރިވެގެން ހިންގާ ބޮޑެތި ކުށްތަކުގައި ހިމެނޭ ބިދޭސީންގެ މައްސަލަ ތަހުގީގު ކުރުމަކާ ނުލައި ފޮނުވާލުމަކީ ދެވޭ ނުރައްކާތެރި މެސެޖެއް ކަމަށެވެ. ބިދޭސީންގެ މައްސަލަތަކުގައި ރާއްޖެ އިން އަމަލުކުރާ ލުއި އުސޫލަކީ ބިދޭސީން ކުށް ކުރަން ވެސް ލިބޭ ހިތްވަރެއްގެ ގޮތުގައި އޭނާ ސިފަކުރެއްވި އެވެ.\n"ކުށްކުރުމުގެ ރިސްކު ކުޑަވީ. މިގޮތަށް ޑިޕޯޓްކުރީމަ މިދެވޭ މެސެޖަކީ ރާއްޖޭގައި ކުށެއް ކުރަނިކޮށް ފަޅާއަރައިފިއްޔާ ބޮޑުވަރަކަށް ވެސް ފޮނުވައޭ ލާނީ،" ޝަމީމް ވިދާޅުވި އެވެ.\nއޭނާ ދެކެވަޑައިގަންނަވާ ގޮތުގައި ބަދުއަޚުލާގީ އަމަލުތަކާއި މަސްތުވާތަކެތީގެ މައްސަލަތަކުގައި ހިމެނޭ ބިދޭސީން ޖަލަށް ލައިގެން ދައުލަތުން ޚަރަދުކޮށްގެން ބެލެހެއްޓުމުގެ ބަދަލުގައި އެ މީހުން ފޮނުވާލަންވީ އެވެ. އެކަމަކު ބައިވަރު މީހުން ހިމެނޭ ކުށްތަކުގައި ތުހުމަތު ކުރެވޭ މީހުން ތަހުގީގަކާ ނުލައި ފޮނުވާލުމަކީ ވަރަށް ބޮޑު މައްސަލައެއް ކަމަށް ޝަމީމް ވިދާޅުވި އެވެ.\nފިޔަވަޅު އެޅުމެއް ނެތި ބިދޭސީން ޑިޕޯޓްކުރާ މައްސަލަ މިހާރު ވަނީ ރައްޔިތުންގެ މަޖިލީހަށް ވެސް ހުށަހަޅައިފަ އެވެ.\nމަޖިލީހުގެ ގައުމީ ސަލާމަތާއި ޚާރިޖީ ގުޅުންތަކާ ބެހޭ ކޮމިޓީ އަށް މައްސަލަ ހުށަހެޅުއްވި ވިލިމާލޭ ދާއިރާގެ މެމްބަރު އަހްމަދު އުޝާމް ވެސް "މިހާރު" އަށް ވިދާޅުވި ގޮތުގައި ޖިނާއީ ކުށްތަކެއް ކޮށްފައިވާ ކަމަށް ތުހުމަތު ކުރެވޭ ބިދޭސީންނާ ދޭތެރޭ ފިޔަވަޅު އެޅުމެއް ނެތި ޑީޕޯޓްކުރުމަކީ އިމިގްރޭޝަނުން ހަދާ ގޯހެކެވެ.\nމަނީ ލޯންޑަރިން އާއި ޓެރަރިޒަމަށް ފައިނޭންސް ކުރުން ހުއްޓުވުމުގެ ގާނޫނާ ހަވާލާ ދެއްވައި އުޝާމް ވިދާޅުވީ ކުށްކޮށްގެން ހޯދާ މުދާ ދައުލަތަށް ނެގޭނެ ކަމަށެވެ. މަނީ ލޯންޑަރިން އަކީ ބޮޑެތި އަދަބުތަކެއް ކަނޑައަޅާފައިވާ ކުށަކަށްވާ އިރު، އެ ކުށް ކުރި ކަމަށް ތުހުމަތު ކުރެވޭ ބިދޭސީއެއްގެ މައްސަލަ ތަހުގީގުނުކޮށް ޑީޕޯޓްކުރުމުގެ ކަންބޮޑުވުން އުޝާމް ފާޅުކުރެއްވި އެވެ.\n"އެއީ، އިމިގްރޭޝަނުން ރަނގަޅަށް ކުރާ ކަމެއް ނޫން،" އޭނާ ވިދާޅުވި އެވެ.\nއޭނާ ވިދާޅުވި ގޮތުގައި ޚާރިޖީ ގުޅުންތަކާ ބެހޭ ކޮމިޓީން ބިދޭސީންނާ ގުޅުން ހުރި މައްސަލަތަކެއް މިހާރު ވެސް އެބަ ބަލަ އެވެ. އޭގެތެރެއިން ވެސް ގިނަ ކަންބޮޑުވުންތަކެއް ފާހަގަވެފައިވާ ކަމަށް އޭނާ ވިދާޅުވި އެވެ.\n"އިމިގްރޭޝަނުން އަމަލުކުރަމުންދާ ގޮތް ކޮމިޓީގެ ސަމާލުކަމަށް ގެނެސް ހާޒިރުކުރަން ޖެހޭ ފަރާތްތައް ހާޒިރުކޮށްގެން ނަމަވެސް މައްސަލަ ކުރިއަށް ގެންގޮސްދޭން ހުށަހަޅާފައި ވާނީ،" އުޝާމް ވިދާޅުވި އެވެ.\nފިޔަވަޅު ނާޅައި ބިދޭސީން ފޮނުވާލުމާ ގުޅޭ ގޮތުން އިމިގްރޭޝަނުން އަދި އެއްޗެއް ނުބުނެ އެވެ. އެކަމަކު އިމިގްރޭޝަން ކޮންޓްރޯލަރު އަހްމަދު ހުސައިން (ހަނަފީ) ޔަގީންކަން ދެއްވާ ގޮތުގައި އެތަނުން ފެށި އޮޕަރޭޝަން މި ފަހަރު ކާމިޔާބު ކުރާނެ އެވެ. އެއްވެސް މީހަކު ދައްކާ ބިރަށް ބެއްލެވުމެއް ނެތި، ހައްލު ހޯއްދަވައި ދެއްވާނެ ކަމަށް ވެސް ވަނީ ވިދާޅުވެފަ އެވެ.\nއިތުރު ލިޔުންތައް ބިދޭސީން ރައްޔިތުންގެ މަޖިލިސް އިމިގްރޭޝަން


2020 ge thasavvuru: Hiyiheyo kurahchehy!\n2020 ފެށުމަށް މާލޭގައި މިއުޒިކް ޝޯ: އަހަރުގެ ތަސައްވުރު ލިޔުނު ގޮތައް އެއްވެސް ކަމެއް އައިސްފައެއް ނުވޭ\nމީގެ އަހަރުތަކެއް ކުރިން ސްކޫލް ގައި އުޅުނު އިރު 2020 ގެ ތަސައްވަރުގެ ގޮތުގައި އެކި އެކި މޮޅު ހިޔާލުތައް ސްކޫލް މަޒުމޫންތަކުގައި ލިޔުނު ހަނދާން އެކަކު ވެސް އެބަހުރި ހެއްޔެވެ؟ އުދުހޭ ކާރާއި އެހެން ޕްލެނެޓްތަކަށް ބަލާލަން ދިއުމާއި މިހެން ގޮސް މޮޅު އެތަކެއް ހިޔާލު ހިމެނޭ ބައިވަރު މަޒުމޫނުތައް ލިޔުނީމެއް ނޫން ހެއްޔެވެ؟\nއެކަމަކު މި ވިހިވިހި ދުނިޔެއާ ލައްވާލީ އެއިން އެއްވެސް ކުލައަކާ ނުލައި ބިރު ބޮޑު ބަލާއާފަތަކާއެކު އެވެ. ލިޔުނު މަޒުމޫނު ތަކުގައި ދެއްކި ވާހަކަތަކާއި ދުށް ފޮނި ހުވަންފެންތަކާއި ދިމާ އިދިކޮޅަށް ކަން ހިނގާތަން ލޯ މަތީގައި ކުރެހި ސިފަވެ، ތަޖުރިބާކުރަމުން މިއޮއް ދަނީ އެވެ.\nކޮވިޑް-19 އާއެކު ދުނިޔެ މިއޮތީ ހުއްޓިފަ އެވެ. އެއީ މަޒުމޫނުން ތަސައްވަރު ކުރިގޮތާއި މުޅިން ހިލާފަށް ހިނގައިދާ ކަމެކެވެ. ކަންކަން ބަދަލުވެގެން މި އައި ގޮތުން ދުނިޔޭގެ ތާރީހުގައި ވެސް ދިވެހިންގެ ހަޔާތުގައި ވެސް ލިޔާނެ 2020 ތަސައްވުރުގެ އެންމެ ފަހު މަޒުމޫނަކަށް ވާނީ އެކެއް އަނެކަކަށް ހިތްހޮޔޮ ކުރުމެވެ.\nކޮވިޑްގައި އެތައް ބައެއްގެ ފުރާނަ ދިޔަ ވާހަކަ އެއީ ހަމަ ނަމްބަރު ތަކެއް ނޫނެވެ. އެއީ ކޮންމެވެސް އާއިލާއަށް ނިސްބަތްވާ މީހުންތަކެކެވެ. ކޮންމެވެސް މީހެއްގެ ކޮއްކޮ އެއް ނޫނީ ދައްތައެކެވެ. މަންމައެއް އެހެންނާ މާމައެކެވެ. ކޮންމެވެސް މީހެއްގެ ބައްޕައެއް ދެން ކާފައެކެވެ. އާއިލާގެ މީހުން ވަކިވެ ދިއުމުން ލިބޭނެ ފުން ހިތާމައިން އެ އާއިލާއަށް ދުރަށް ނުދެވި އުޅެނިކޮށް ފަހަރަކު ނަމްބަރެއް އިތުރުވަމުން ދަނީ އެވެ.\nއެތައް ދިމާއަކުން އެތައް ބަޔަކު މާލީ ގޮތުން ފުން އަނދަވަަޅެއްގަ އެވެ. ހީވެސް ނުކުރާ ގޮތަށް ދިރިއުޅުން ބަދަލުވެފަ އެވެ. ވަޒީފާ ގެއްލި މަގުމަތިވެފަ އެވެ. އުމުރުގެ ބޮޑުބައެއް ބުރަ މަސައްކަތުން އެއްކުރި ފައިސާއިން ހޯދި ގެދޮރު ކުލި ނުދެއްކި ރަށަށް ބަދަލުވެ އާ ފެށުމަކުން ފަށަން ޖެހިފަ އެވެ.\nކުޑަ އުޖޫރައަކަށް މަސައްކަތްކުރާ ބިދޭސީން ވެސް އިތުރު ނިކަމެތި ކަމެއްގެ ތެރެއަށް ގެނބިގެން ދިޔައީ އެވެ. ކުޑަމިނުން ބަނޑުހައިކަން ފިލުވައިލެވޭނެ ގޮތެއް ވެސް އެމީހުނަކަށް ނެތެވެ. ރަށުގައި އޮތް ދަނޑުބިމާއި ގޯއްޗާއި ހުރިހާ އެއްޗެއް ވިއްކާލާ އަނބިދަރީނަށް ކާންދޭން މަސައްކަތު އައުމުން އެ ހާލުގައި އަނބުރާ ރަށަށް ދާން މިޖެހެނީ ލާން ގެންގުޅޭ ދެތިން ހެދުން ޕްލާސްޓިކް ކޮތަޅަކަށް ލައިގެނެވެ.\nކޮވިޑް ބައްޔާއެކު އައިސޮލޭޝަންގައި އެކަނިވެރިކަމާއި ހިތްދަތިކަން ތަޖުރިބާކުރާ މީހުން ވެސް މަދެއް ނޫނެވެ. ލޮކްޑައުންގެ ހިއްޗާއި ކޮވިޑްގެ ވޭން އަދިވެސް ލޯ ކުރިމަތިން މި ދަނީ ފެންނަމުންނެވެ.\nއެހެން އޮތް ނަމަވެސް އަދި ވިހިވިއްސަށް ސިފަކޮށް ލިޔުނު، އުދުހޭ ކާރުގައި ނުޅޭވުނަސް 2020 މިއީ އަހަރުމެންނަށް ހަނދާނުން ނުފިލާ އަހަރެއް ކަމުގައި ވާނެ އެވެ. މި އަހަރުގެ މާޗް މަހުގައި ގެއަށް ވަން ގޮތަށް އަދިވެސް ހަމަައަކަށް ނޭޅި މިދަނީ އޯގަސްޓް މަސް ވެސް ނިމޭށެވެ. އެއީ ތަފާތު ހަނދާންތަކަކަށް ވާނެ އެވެ.\nއަހަރެމެން ލަފާކުރި ފަދަ ތަސައްވުރެއް ވިހިވިއްސަށް ނުލިބުނަސް އެކަކު އަނެކަކަށް އަޅާލައި އޯގާތެރި ބަޔަކަށް ވެވިދާނެ އެވެ. އަހަރުގެ ކުރިއަށް އޮތް ހަތަރު މަސްތެރޭ ހަޔާތަށް ބަދަލެއް ގެނެވިދާނެ އެވެ. އަދި އެހެން މީހެއްގެ ހަޔާތަށް ތަފާތެއް ހެޔޮ ބަދަލެއް ގެންނަން ނުވަތަ ހަނދާނުން ނުފިލާ ހެޔޮ ކަމެއް ކޮށްލައިދޭނެ އެހީއެއް ވެވިދާނެ އެވެ.\nއެއްބަޔަކު އަނެއް ބަޔަކާއި ގުޅޭ އެކުވެރި އެއްބައިވަންތަ މުޖުތަމައުއަކަށް އާ ތަސައްވުރެއް ކަނޑައެޅިދާނެ އެވެ. ދިވެހި މުޖުތަމައަކީ އޯގާތެރި އެއްބައިވަންތަ މުޖުތަމައެކެވެ. ދިމާވާ ކޮންމެ ބޮޑު ހާދިސާއެއް އަދި ހިތާމަވެެރި ކާރިސާއެއްގައި ވެސް ދިވެހިންގެ މި ނަމޫނާ ދައްކަ އެވެ.\nދަތި ވަގުތު ދިގު ވެގެންދާ ނަމަ ކެތްތެރިކަން ކޮޅުންލައި ދެއެވެ. އަނެކާއާ މެދު އެންމެ އެދެވޭ ގޮތަށް ކަންކަން ނުކޮށް ދެވި ވެސް ދެއެވެ. އެހެންވެ މި އަހަރަކީ އިހުސާސްތައް ދެގެންނަން މަސައްކަތް ކުރަން ފަށަން ރަނގަޅު އަހަރެކެވެ. އެހީތެރިކަމެއް ފޯރުވައި ދެވެން އޮތްނަމަ އެކަން ފޯރުކޮށްދިނުން ރަނގަޅެވެ. އެއީ މި އަހަރުގެ ތަސައްވުރެއް ޝިއާރެކެވެ.\nކޮވިޑްގެ ދެވަނަ ރާޅުގައި ކޮންމެ ދުވަހަކު ސަތޭކައެއްހާ މީހުން ބަލިވާ އިރު އެއީ ވެސް އިންސާނުން ކަން ދަންނަންވީ އެެވެ. އެފަދަ އާއިލާއަށް ވެވެން އޮތް އެހީތެރި ކަމެއް ފޯރު ކޮށްދޭށެވެ. ތަށިބަރިއެއް ގެންގޮސްދޭންވީ އެވެ. އެމީހުންގެ ވާހަކަތައް އަޑުއަހާލުމަށް ވަގުތުކޮޅެއް ދޭށެވެ. ބަލީގައި ތިބި މީހުނަށް އަވަސް ޝިފާއަކަށް އަދި ދުއާ ކުރާށެވެ.\nބަލި ޖެހިފައިވާ މީހުންނާއެކު ރެއާއި ދުވާލު މިކަމުން އަރައިގަތުމަށް މަސައްކަތްކުރާ އޮފިސަރުން އަށް އޯގާތެރިވާާށެވެ. މިއިން ޒަމާނަކު ސިއްހީ ނުރައްކަލުގެ ހާލަތު މިހާ ދިގުލައިގެން ގޮސްފައި ނުވާއިރު ބައެއް ކަންކަން އަތްދަށުން ގޮސްފައި ހުންނާނެ އެވެ. އެކަމަކު ވެސް ހިތްހެޔޮ ކުރާށެވެ. މީހަކަށް ބަލި ޖެހުނަސް މަސައްކަތުގައި ތިބީ އެއްބައެކެވެ. ޑޮކްޓަރުންނާއި ނަރުހުންނެވެ. ލެބޯޓަރީ ޓެކްނީޝަނުންނެވެ. ދަރުމަވެރިންނެވެ. ސިފައިންނާއި ފުލުހުންނެވެ. މުޅީން ދިވެހިންނެވެ.\nގައިމުވެސް މިއީ 2020 ގައި އަހަރުމެންނަށް ކުރެވިދާނެ ކަމެކެވެ. ކުރެވޭނެ ވެސް ކަމެކެވެ. އެއީ އެކެއް އަނެކަކަށް ހިތްހެޔޮ ކުރަންވީ އެވެ. އެއްބަނޑު ތިމާގެ ރައްޓެހި ރަހުމަތްތެރި މީހުންނަށް ހިތްހެޔޮ ކުރަންވީ އެވެ. އަޅައިލަންވީ އެވެ. އަވަށްޓެރިޔާއަށް އެހީވާނީ އެވެ. މި ބަލާއާފާތް އަހަރުމެންގެ ތެރެއިން ފިލައިގެން ދާނީ އެއްމެން އެއްކޮށް ތެދުވެ ހެޔޮ ހިތަކާއެކު މަސައްކަތް ފަށައިގެނެވެ.\nކޮވިޑް-19 ލޮކްޑައުން ޕްރޮޓޮކޯލް ނިއު ނޯމަލް + ކޮވިޑް-19 އިގެ ބަލާއާފާތް


70 aharugai libunu dharifulhaaieku uameedhuthah hageegathakah 70 aharugai libunu dharifulhaaieku uameedhuthah hageegathakah\n70 އަހަރުގައި ވިހެއި މީހާ--\n70 އަހަރުގައި ލިބުނު ދަރިފުޅާއިއެކު އުއްމީދުތައް ހަގީގަތަކަށް\nހުކުރު 22 އޮކްޓޯބަރ 2021 | ލަޒީނާ ޢަބްދުالله\nއާއްމުގޮތެއްގައި 70 އަހަރުގެ މީހުންނަކީ މާމަ، ކާފަ ދަރިންނާއިއެކު ކުޅެ މަޖާކޮށް ހަދާ އުމުރެވެ. ނަމަވެސް ގުޖުރާތައް އުފަން ޖިވޫބެން ރަބަރީއަށް ވަނީ 70 އަހަރުގައި ކުއްޖަކު ވިހާފައެވެ. އޭނާގެ ފިރިމީހާ ވަލްޖީބާއީ ރަބަރީއަށް 75 އަހަރުވެފައިވާއިރު މިއީ އެ ދެ މީހުންގެ އަލަތު ދަރިފުޅެވެ. މިއާއެކު ދަރިއަކު ލިބޭތޯ ދެ މަފިރިން ދެކެމުން އައި ހުވަފެން ހަގީގަތަކަށް ވެގެންދިޔައެވެ.\nއެ ކުއްޖާ ވިއްސާފައިވަނީ ސިޒޭރިއަން ހަދައިގެން ނަމަވެސް، އެ ކުއްޖާގެ ހާލު ރަނގަޅެވެ. ކައިވެންނަށް 45 އަހަރުފަހުން ލިބުނު މި މީހުންގެ ދަރިފުޅަށް ކިޔާފައިވަނީ ލާލޯއެވެ. މިއީ އެ ދެ މީހުން ދަރިއަކު ލިބޭތޯ މަސައްކަތް ކުރާތާ އެތައް ދުވަހެއް ފަހުން، އިން-ވިޓްރޯ ފާޓިލައިޒޭޝަން (އައިވީއެފް) މެދުވެރިކޮށް ލިބުނު ދަރިއެކެވެ.\nމި ދެމަފިރިންނަށް އައިވީއެފް ހަދައިދިނުންވީ ބޫޖް އަވަށުގައި ހުންނަ ދަރިމައި ނުވާ އަންހެނުންނަށް ފަރުވާ ދިނުމަށް ހާއްސަ ހޮސްޕިޓަލެއްގެ ޑޮކްޓަރުންނަށް މުޅިން އާ ތަޖުރިބާއަކަށެވެ. އުމުރުން އެހާ ދުވަސްވެފައިވުމުން އެންމެ ފުރަތަމަ ޑޮކްޓަރުންވެސް މި މީހުންނަށް އައވީއެފް ހަދައިދިނުމާއި ދެކޮޅު ހެދިއެވެ. އެ އުމުރުގައި ބަލިވެ އިނުމަކީ ރައްކާތެރި ކަމެއް ނޫންކަމާއި އެކަމުގެ ނުރައްކާތެރިކަން އެމީހުންނަށް ޑޮކްޓަރުން ކިޔައިދިނެވެ. ނަމަވެސް އެމީހުން އެކަމާއި ފަރުވާލެއް ނެތް ކަމަށްބުނެ، ކުރި އާދޭހަށް ޑޮކްޓަރުންނަށް ދެކޮޅު ހަދަން ނުކެރުނިއެވެ. ބޮޑު ގޮންޖެހުމަކާއިއެކުވެސް، ޑޮކްޓަރުން ހިތްވަރު އެލުވާނުލައި މަސައްކަތްކުރުމަށް ލިބުނު ބާރަކީ، އެ ދެމަފިރިންގެ ހިތްވަރާއި ނުގުޑާ އަޒުމެވެ.\nއައިވީއެފް ހެދުމުގައި ހަރަކާތްތެރިވި އަންހެނުންގެ ހާއްސަ ޑޮކްޓަރ ނަރޭޝް ބާނޫޝާލީ ހާމަކުރި ގޮތުގައި އެންމެ ފުރަތަމަ ކުރަން ޖެހުނު ކަމަކީ ބޭސްދީގެން އޭނާގެ މެންސްޗުރަލް ސައިކަލް ހަމައަކަށް އަޅުވާށެވެ. އެއަށްފަހު އުމުރުން ދުވަސްވެ ރޫޖެހި ކުރުގެޅިގފައިވާ އޭނާގެ ރަހިމު ފުޅާކުރާށެވެ. ދެން އޭނާގެ ބިސް ފާޓިލައިޒްކުރުމަށް ފަހު ބްލާސްޓޯސިސްޓެއް ހެދުމަށްފަހު، އޭނާގެ ރަހިމަށް އެ ބަދަލުކުރީ ކަމަށް ޑރ ވިދާޅުވިއެވެ.\nއޭގެ ދެ ހަފުތާ ފަހުން ސޮނޯގްރަފީ ހެދުމުން ޑރ. ބާނޫޝާލީއަށް ލިބުނީ ވަރަށް ބޮޑު ހައިރާން ކަމެކެވެ. ސަބަބަކީ ކުއްޖާ ރަނގަޅަށް ހެދި ބޮޑުވެ ތަރައްގީވަމުން އަންނަތަން ފެނުމުންނެވެ. އަދި ހާޓްބީޓް ވެސް ލިބި، އެއްވެސް އައިބުކަމެއް ކުއްޖާގެ ނެތުމުން، ދިރިހުއްޓާ ކުއްޖާ އުފަން ކުރެވިދާނެކަމުގެ ޔަގީންކަން ލިބުނެވެ. މިކަންވެފައިވަނީ ޑޮކްޓަރުންގެ ޓީމަށްވެސް ލިބުނު ބޮޑު ކުރިއެރުމެއްގެ ގޮތުގައެވެ.


Dhivehi Primer League furathama anhen match commissioner\nފުރަތަމަ އަންހެން މެޗު ކޮމިޝަނާ ޝާނީޒް، މެޗު އޮފިޝަލުންގެ ކުރި ސަފުގައި\nދިވެހި ލީގް ނުވަތަ ދިވެހި ޕްރިމިއާ ލީގް ތައާރަފު ކުރި ފހުން، އިއްޔެ އަކީ ހާއްސަ ދުވަހެކެވެ. ދިވެހި ލީގަށް އެކަންޏެއް ނޫނެވެ. ރާއްޖޭގެ ފުޓްބޯޅައިގައި ފާހަގަ ކުރެވޭ ދުވަހަކަށް ވެސް ވާނެ އެވެ. ދިވެހި ޕްރިމިއާ ލީގްގެ ފުރަތަމަ ފަހަރަށް އަންހެން ބޭފުޅަކު މެޗު ކޮމިޝަނަރުކަން ކުރެއްވި ދުވަހެވެ.\nކުލަބު އީގަލްސް އާއި ކުލަބު ގުރީން ސްޓްރީޓްސް ބައްދަލު ކުރި މެޗުގެ، މެޗު ކޮމިޝަނަރަކީ އެފްއޭއެމްގެ އެގްޒެކެޓިވް ކޮމިޓީގެ މެންބަރު އާމިނަތު ޝާނީޒް (ޝާނީ) އެވެ. އޭނާއަކީ އެފްއޭއެމްގެ އަންހެން ފުޓްބޯޅަ ޑިޕާޓްމެންޓްގައި ވެސް އިސް ދައުރެއް އަދާ ކުރައްވަމުން އަންނަ ބޭކަނބަލެކެވެ.\nފުރަތަމަ އަންހެން މެޗު ކޮމިޝަނާ ޝާނީޒް\nރޭ ގެ މެޗު ފެށުމުގެ ކުރިން، އެ ތާރީހީ މުބަސަބަތު ފާހަގަ ކުރުމުގެ ގޮތުން އެކަން އިއުލާން ކުރި އެވެ. ދިވެހި ލީގްގައި މީގެ ކުރިން އަންހެން އެސިސްޓެންޓް ރެފްރީން ރޮނގު ބަލަހައްޓާފައި ވެއެވެ. އެހެން ނަމަވެސް މިއީ 70 އަހަރުވީ ދިވެހި ފުޓުބޯޅައިގެ ތާރީހްގައި ރާއްޖޭގެ އެންމެ މަތީ ޑިވިޝަންގައި މެޗެއްގެ އެންމެ އިސްވެރިޔާގެ ޒިންމާ އަންހެން ބޭފުޅަކު އަދާ ކުރެއްވި ފުރަތަމަ ފަހަރެވެ.\nމެޗު ކޮމިޝަނަރަކީ، މެޗުގެ އެންމެ އިސް ފަރާތެވެ. ރެފްރީންނާއި އެސިސްޓެންޓް ރެފްރީން އަދި ދެ ޓީމުގެ ކުޅުންތެރިންނާއި ދެ ޓީމުގެ ބެންޗުގެ ހަރަކާތްތައް އެންމެ ކައިރިން ބަލާ ކަޅި އެވެ. ދަނޑުގެ ސަލާމަތްތެރި ކަމައި މެޗު ކުޅެން ހަމަޖެހިފައިވާ ތަނަކީ ކްރައިޓީރިއާއަށް ފެތޭ ތަނެއްތޯ ބެލުންވެސް މެޗު ކޮމިޝަނަރުގެ ޒިންމާގެ ގޮތުގައި ވެއެވެ. މެޗު ކުރިއަށް ގެންދެވޭނެ އެކަށީގެންވާ މާހައުލެއް ނުވަތަ އެކަށީގެންވާ ހާލަތެއް ނެތް ނަމަ މެޗު ފަސް ކުރުމުގެ ބާރު ވެސް ލިބިގެން ވަނީ މެޗު ކޮމިޝަނަރަށެވެ.\nފުޓުބޯޅައަކީ، ހަމަ އެކަނި ފިރިހެނުންގެ ކުޅިވަރެއްގެ ގޮތުގައި އޮތް އޮތުމުގެ ވިސްނުން ދަނީ ބަދަލު ވަމުންނެވެ. ނޭޕާލްގައި 2019 ވަނަ އަހަރު ބޭއްވި ސައުތު އޭޝިއަން ގޭމްސްގައި ރާއްޖޭގެ އަންހެން ފުޓްބޯޅަ ޓީމުން ވަނީ ލޯ މެޑަލް ހޯދާފަ އެވެ. އެއީ ސަރަހައްދީ ފުޓްބޯޅަ މުބާރާތެއްގައި އަންހެން ޓީމުން ހޯދި ފުރަތަމަ މެޑައްޔެވެ.


Ronaldo nethi Portugal in Croatia kolhah4landu\nރޮނާލްޑޯ ނެތި ޕޯޗްގަލް ކްރޮއޭޝިއާ ކޮޅަށް ހަތަރެއް\nމެޗަށް ފަހު ޕޯޗްގަލްގެ ކުޅުންތެރިން އުފާފާޅު ކުރަނީ\nކްރިސްޓިއާނޯ ރޮނާލްޑޯ ނުލައި ކުޅުނު އެންމެ ފަހުގެ ޗެމްޕިއަން ޕޯޗްގަލްއިން، ޔޫއެފާ ނޭޝަން ލީގްގައި ކްރޮއޭޝިއާ އާ ކޮޅަށް ހަތަރު ލަނޑު ޖަހައިފި އެވެ.\nޕޯޗްގަލް މެޗު ކާމިޔާބު ކުރީ، 4-1 ންނެވެ. ކްރޮއޭޝިއާވެސް މެޗަށް ނުކުތީ އެ ޓީމުގެ މުހިންމު ކުޅުންތެރިން ކަމަށްވާ، ކެޕްޓަން ލުކަ މޮޑްރިޗް އާއި އީވާން ރަކިޓިޗް އަދި ވުލްފްސްބާގްގެ ޑިފެންޑަރު މާރން ޕޮންގްރޮސިޗް ނުހިމަނަ އެވެ، ކޯޗް ޒުލަޓަކޯ ޑަލިޗްގެ ދެ މެޗަށް ނެގި ސްކޮޑުގައި އެ ކުޅުންތެރިން ހިމަނާފައެއް ނުވެ އެވެ. ރޮނާލްޑޯ އަމިއްލަ އަށް އެކަހެރިވީ އޭނާ އަށް ލިބުނު ކުޑަ އަނިޔާ އަކާ ގުޅިގެންނެވެ.\nމެޗުގައި ޕޯޗްގަލް ފުރަތަމަ ލަނޑު ބުރުނޯ ފެނާންޑޭޒް ތަނަވަސް ކޮށްދިން ފުރުސަތަކުން ކާމިޔާބު ކުރީ ޖޯއާ ކެންސާލޯ އެވެ. ދެ ވަނަ ލަނޑު 58 ވަނަ މިނެޓްގައި ރަފޭލް ގުއެރޭރޯ ތަނަވަސް ކޮށްދިން ފުރުސަތަކުން ކާމިޔަބު ކުރީ ޑިއޯގޯ ޖޯޓާ އެވެ. މެޗުގައި ޕޯޗްގަލްގެ ޒުވާން ފޯވަޑް ޔޯއާ ފެލިކްސް ވަނީ ގައުމީ ޓީމަށް ޖަހައިދިން ފުރަތަމަ ލަނޑު 70 ވަނަ މިނެޓްގައި ކާމިޔާބު ކޮށްފަ އެވެ. ޕޯޗްގަލްގެ ހަތަރު ވަނަ ލަނޑު އިތުރު ވަގުތުގެ ހަ ތަރު ވަނަ މިނެޓްގައި ކާމިޔާބު ކުރީ އެންޑްރޭ ސިލްވާ އެވެ. އޭގެ ދެ މިނެޓް ކުރިން ކްރޮއޭޝިއާއިން އެ ޓީމުގެ ލަނޑު ބުރުނޯ ޕެޓްކޮވިޗް ކާމިޔާބު ކުރި އެވެ.\nފްރާންސާއި ސްވިޑެން ކުޅުނު މެޗުގައި އެމްބާޕޭ (10) ބޯޅަ ފޮނުވާލަނީ\nސްވިޑެން އާ ދެކޮޅަށް ކުޅުނު ދުނިޔޭގެ ޗެމްޕިއަން ފްރާންސް މެޗު ކާމިޔާބު ކުރީ ކިލިޔަން އެމްބާޕޭ ކާމިޔާބު ކުރި ހަމަ އެކަނި ލަނޑުންނެވެ. މެޗުގެ ފަހު ކޮޅުގައި ފްރާންސަށް ލިބުނު ޕެނަލްޓީ އެންޓްއާން ގްރީޒްމަން ފޮނުވާލި ނަމަވެސް އެ ޕެނަލްޓީ ކާމިޔަބެއް ނުވި އެވެ.\nޑެންމާކާ ދެކޮޅަށް ކުޅުނު، ބެލްޖިއަމް މެޗު ކާމިޔާބު ކުރީ 2-0 ންނެވެ. އެ ޓީމުގެ ލަނޑުތައް ކާމިޔާބު ކުރީ ޖޭސަން ޑެނޭޔާ އާއި ޑްްރައީސް މާޓެންސް އެވެ. އައިސްލެންޑާ ދެކޮޅަށް ކުޅުނު އިންގްލެންޑް މެޗު ކާމިޔާބު ކުރީ 1-0 ންނެވެ. އިންގްލެންޑްގެ ލަނޑު ކާމިޔާބު ކުރީ ރަހީމް ސްޓާލިން އެވެ.\nކްރިސްޓިއާނާ ރޮނާލްޑޯ ޕޯޗްގަލް ޔޫއެފާ ނޭޝަން ލީގް


ކޮވިޑް-19: އެއް އަހަރުތެރޭ މުޅި ދުނިޔެ ބަދަލުކޮށްލީ ކިހިނެއް؟\nކޮވިޑް-19 ދުނިޔެ ބަދަލުކޮށްލިގޮތް\nއެންމެ ބޮޑެތި މުއްސަނދިންނަށް 2020 ވަނަ އަހަރުގެ މަރޗް މަހުން ފެށިގެން ޑިސެމްބަރ މަހާ ހަމައަށް 3.9 ޓްރިލިއަން ޑޮލަރު ލިބިފައިވޭ\nވައިގެ ދަތުރުތަކަށް އޮތް ޑިމާންޑް 2020 ވަނަ އަހަރު ވަނީ 75.6 އިންސައްތަ ދަށަށް ގޮސްފައި\n2020 ވަނަ އަހަރު 114 މިލިއަން މީހުންގެ ވަޒީފާ ވަނީ ގެއްލިފައި\nދުނިޔޭގެ އާބާދީގެ ތިންބައިކުޅަ ދެބައި މީހުން ވަނީ ލޮކްޑައުންގެ ތަޖުރިބާ ކޮށްފައި\nވޯރލްޑް ބޭންކުން އަންދާޒާކުރާ ގޮތުގައި 2020 ވަނަ އަހަރު ދުނިޔޭގެ އިގްތިޞާދު ވަނީ 4.3 އިންސައްތަ ދަށަށް ގޮސްފައި\n23 މާރޗް 2021 | އަންގާރަ 18:50\nކޮވިޑް-19: ދުނިޔެއަށް މިވަނީ އެކި ބަދަލުތައް ގެނުވާފައި\nމީގެ އެއް އަހަރު ކުރިން ދުނިޔޭގެ ސިއްހަތު ޖަމިއްޔާ (ޑަބްލިޔުއެޗްއޯ)އިން ކޮވިޑް-19 އަކީ އާލަމީ ވަބާއެއް ނުވަތަ ޕެންޑަމިކެއް ކަމަށް އިއުލާންކުރިއެވެ. މިއާއެކު ކުޑަކުޑަ މިވައިރަސް މިވަނީ ދުނިޔޭގެ 7.8 ބިލިއަން މީހުންގެ ދިރިއުޅުން އެކިގޮތްގޮތަށް ބަދަލުކޮށްލާފައެވެ. ވައިރަސްގެ އަސަރު ނުކުރާ އެއްވެސް އިންސާނަކު ދުނިޔޭގައި ނެތެވެ.\nމުޅި ދުނިޔެއަށް ކުރިމަތިވި ސިއްހީ މިނުރައްކާތެރިކަމުން ކުރާ އަސަރު އެތައް އަހަރުތަކަކަށް ދެމިގެންދާއިރު އެއަސަރުތައް ދެނެގަންނަން އަހަރުތަކެއް ނަގާނެކަމަށް ބެލެވެއެވެ. ނަމަވެސް މިހާރުން މިހާރަށްވެސް ކޮވިޑް-19ގެ އަސަރު މިވަނީ ވަރަށް ބޮޑަށް ދުނިޔެއަށް ކޮށްފައެވެ.\nއެންމެ ގިނަ ބަޔެއްގެ ފުރާނަ ގެއްލިގެންދިޔަ ސަބަބަށް ކޮވިޑް\nމިހާތަނަށް ހާމަވެފައިވާ ތަފާސްހިސާބުތަކަށް ބަލާއިރު ކޮވިޑް-19ގެ ސަބަބުން އެންމެ މަދުވެގެން 2.7 މިލިއަން މީހުން ވަނީ މަރުވެފައެވެ. އަދި މިހާތަނަށް އައިއިރު 2020 ވަނަ އަހަރު އެންމެ ގިނަ މީހުން މަރުވެގެންދިޔަ ބަލިތަކުގެ ތަފާސްހިސާބެއް ހާމަކޮށްފައެއްނުވެއެވެ. އެހެންނަމަވެސް ކޮވިޑް-19 އަކީ މިދިޔަ އަހަރު އެންމެ ގިނަ ބަޔަކު މަރުވާން ދިމާވި ފަސް ބަލީގެ ތެރޭގައި ހިމެނޭ ބައްޔަށް ވަނީ ވެފައެވެ.\n2019 ވަނަ އަހަރު މުޅި ދުނިޔެއިން 55.4 މިލިއަން މީހުން ވަނީ މަރުވެފައެވެ. އޭގެތެރެއިން 8.9 މިލިއަން މީހުން މަރުވެފައިވަނީ ހިތުގެ ބަލިތަކުގައެވެ. އެއަށްފަހު 6.2 މިލިއަން މީހުން ސްޓްރޯކް ޖެހިގެން މަރުވިއިރު ފުއްޕާމޭގެ ބަލިތަކުގައި 3.2 މިލިއަން މީހުން ވަނީ މަރުވެފައިވެއެވެ. މިއީ ގައިންގަޔަށް ނާރާ ބަލިތަކުގައި އެންމެ ގިނަ މީހުން މީހުން މަރުވެފައިވާ އަދަދުތަކެވެ. މި ބަލިތަކާއި ކޮވިޑް-19 އަޅާކިޔާއިރު ކޮވިޑް-19 އަކީ ގައިން ގަޔަށް އަރާ ބައްޔެކެވެ. އެހެންކަމުން ފާއިތުވި އެއް އަހަރު ތެރޭގައި ގައިންގަޔަށް އަރާ ބަލިތަކުގައި އެންމެ ގިނަ އަދަދެއްގެ މީހުން މަރުވެގެން ރިކޯޑް ކޮށްފައި މިވަނީ ކޮވިޑް-19 ޖެހިގެންނެވެ.\nއެންމެ ގިނަ މީހުން މަރުވެގެން ރިޕޯޓްކުރަމުން އަންނަ އެމެރިކާއަށް ބަލާއިރު އެގައުމުގެ ސެންޓަރ ފޮރ ޑިޒީސް ކޮންޓްރޯލް އެންޑް ޕްރިވެންޝަނުން ހާމަކޮށްފައިވާ ތަފާސްހިސާބުތަކަށް ބަލާއިރު އެމެރިކާގައި ފާއިތުވި އެއް އަހަރު ކޮވިޑް ޖެހިގެން 540،000ށް ވުރެ ގިނަ މީހުން ވަނީ މަރުވެފައެވެ. ފާއިތުވި 10 އަހަރު ތެރޭގައި ފްލޫ ޖެހިގެން އެގައުމުގައި 368،000ށް ވުރެ ގިނަ މީހުން ވަނީ މަރުވެފައެވެ. މިއަދަދުތައް އަޅާކިޔާނަމަ އަހަރެއްގެ ތެރޭގައި ހަމައެކަނި ކޮވިޑް ޖެހިގެން މަރުވި މީހުންގެ އަދަދު 10 އަހަރު ތެރޭގައި ފްލޫޖެހިގެން މަރުވި އަދަދަށްވުރެ އެތައް ގުނައެއް އިތުރެވެ.\nބްރެޒިލްގައި ކޮވިޑް ޖެހިގެން މަރުވާ މީހުން ވަޅުލުމަށް ތައްޔާރުވަނީ\nޑަބްލިޔުއެޗްއޯއިން އަންދާޒާކުރާގޮތުގައި ދުނިޔޭގެ އާބާދީގެ ބިލިއަނެއްހާ މީހުން އަންނަނީ ނަފްސާނީ އެކި މައްސަލަތައް ތަހައްމަލު ކުރަމުންނެވެ. 2019 ވަނަ އަހަރު 703،000 މީހުން ވަނީ އަމިއްލައަށް މަރުވެފައެވެ. އަމިއްލައަށް މަރުވުމަކީ ދުނިޔޭގައި 17ށް އެންމެ ގިނަ މީހުން މަރުވާން މެދުވެރިވާ ސަބަބެވެ. އެހެންނަމަވެސް ގައުމުތަކުގެ ބަޖެޓުން ނަފްސާނީ ދުޅަހެޔޮކަމަށް2އިންސައްތަވެސް ހަރަދުނުކުރެއެވެ.\nކޮވިޑް-19ގެ ޕެންޑަމިކާއި ގުޅިގެން އދ އިން ވަނީ ދިގު މުއްދަތެއްގެ ނަފްސާނީ މައްސަލަތަކެއްގެ ތެރެއަށް އެތައް އާބާދީއެއް ދާނެކަމުގެ އިންޒާރުދީފައެވެ. އަދި ނަފްސާނީ މައްސަލަތައް އިތުރުވަމުން އަންނަކަމަށް ވަނީ ބުނެފައެވެ.\nލޮކްޑައުންއާއި އިޖުތިމާއީ ގައިދުރުކަމުގެ ސަބަބުން ކުރިމަތިވި ނަފްސާނީ މައްސަލަތައް އަންނަނީ ދުނިޔޭގެ އެކި ކަންކޮޅުތަކުގައި ދިރާސާކުރަމުންނެވެ. އެހެންކަމުން މުޅި ދުނިޔޭގެ ނިސްބަތުން ކޮވިޑް-19ގެ ސަބަބުން ކުރިމަތިވި ނަފްސާނީ މައްސަލަތައް އެނގޭ ޑާޓާތަކެއް ލިބިފައެއްނުވެއެވެ. ނަމަވެސް ހެދިފައިހުރި ކުދިކުދި ދިރާސާތަކަށް ބަލާއިރު އެންޒައިޓީ އާއި ޑޕްރިޝަން އިތުރުވެފައިވާކަން އެނގެއެވެ.\nއަންދާޒާކުރެވޭ ގޮތުގައި ކޮވިޑް-19 ގެ ސަބަބުން ދުނިޔޭގެ އާބާދީގެ ތިންބައިކުޅަ ދެބައި މީހުން ވަނީ ލޮކްޑައުންގެ ތަޖުރިބާ ކޮށްފައެވެ.\nއޮކްސްފޯރޑް ކޮވިޑް-19 ގަވަރންމަންޓް ރެސްޕޯންސް ޓްރެކަރ އިން ހާމަކޮށްފައިވާ ގޮތުގައި 2021 ވަނަ އަހަރު 100ށް ވުރެ ގައުމުން ވަނީ އަނެއްކާވެސް ލޮކްޑައުންގެ ބައެއް ފިޔަވަޅުތައް އަޅަންފަށާފައެވެ. އެގޮތުން ޒަރޫރީ ބޭނުންތަކަށް ނޫނީ ގެއިން ބޭރަށް ނިކުތުން މަނާކޮށް އަނެއްކާވެސް ވަނީ ފިޔަވަޅުތައް އަޅާފައެވެ.\nމުޅި ދުނިޔޭގެ އެކިކަންކޮޅުތަކަށް ބަލާއިރު ފާއިތުވި އެއް އަހަރު ތެރޭގައި ބައެއް ގައުމުތައް 300ށް ވުރެ ގިނަ ދުވަހު ލޮކްޑައުންގައި އޮތްއިރު އަނެއްބައި ގައުމުތަކުން 200 ދުވަސްވަންދެން ލޮކްޑައުންގައި އޮތެވެ.\n300-366 ދުވަހު ލޮކްޑައުންކޮށްފައި ހުރި ގައުމުތައް:\n10 ގައުމަކުން 300 އާއި 306 ދުވަސްވަންދެން ލޮކްޑައުންގައި އޮތްއިރު އެންމެ ގިނަ ދުވަސްވަންދެން ލޮކްޑައުން ކޮށްފައި އޮތް ގައުމަކީ ބޮލީވިއާއެވެ. އެއީ 320 ދުވަހެވެ. މީގެއިތުރުން އިންޑިޔާއިން ވަނީ ލޮކްޑައުންގައި 300 ދުވަހު އޮވެފައެވެ.\n250-299 ދުވަހު ލޮކްޑައުންކޮށްފައި ހުރި ގައުމުތައް:\n24 ގައުމަކުން ވަނީ 250 އާއި 299 ދުވަސްވަންދެން ލޮކްޑައުންގައި އޮވެފައެވެ. މީގެތެރެއިން އެންމެ ގިނަ ދުވަހު ލޮކްޑައުން ގައި އޮތީ އަލްޖީރިއާ އެވެ. އެއީ 299 ދުވަހުއެވެ. ޑޮމެނިކަން ރިޕަބްލިކް 251 ދުވަސްވަންދެން ލޮކްޑައުންގައި އޮތެވެ.\n200-249 ދުވަހު ލޮކްޑައުންކޮށްފައި ހުރި ގައުމުތައް:\n10 ގައުމަކުން 200 އާއި 249 ދުވަސްވަންދެން ލޮކްޑައުންގައި އޮތެވެ. ފިލިޕީންސް 247 ދުވަސްވަންދެން ލޮކްޑައުންގައި އޮތްއިރު އެމެރިކާ ލޮކްޑައުން ގައި އޮތީ 201 ދުވަސްވަންދެންނެވެ.\nއިގްތިޞާދީގޮތުން އެތައް ގެއްލުންތަކެއް، ޓްރިލިއަން ޑޮލަރުގެ ގެއްލުން\nވޯރލްޑް ބޭންކުން އަންދާޒާކުރާ ގޮތުގައި 2020 ވަނަ އަހަރު ދުނިޔޭގެ އިގްތިޞާދު ވަނީ 4.3 އިންސައްތަ ދަށަށް ގޮސްފައެވެ. ކޮވިޑް-19ގެ ކުރިން އިގްތިޞާދީ ގޮތުން މައްސަލަތައް ކުރިމަތިވަމުން އައި ގައުމުތަކުގެ ދަރަނި ވަނީ އެތައް ގުނައަކަށް މައްޗަށް ޖެހިފައެވެ.\nއޮކްސްފެމް އިންޓަރނޭޝަނަލްގެ ރިޕޯޓެއްގައި ބުނެފައިވާ ގޮތުގައި ކޮވިޑް-19ގެ ޕެންޑަމިކްގެ ސަބަބުން ދުނިޔޭގެ އިގްތިޞާދަށް ކުރިމަތިވި ލޮޅުމުން އަރައިގަތުމަށް ދިހަ އަހަރަށްވުރެ ގިނަ ދުވަސް ނަގާނެއެވެ.\nވޯރލްޑް ބޭންކުން އުންމީދުކުރާގޮތުގައި ވެކްސިން ދޭން ފެށުމާއެކު 2021 ވަނަ އަހަރު ދުނިޔޭގެ އިގްތިޞާދު4އިންސައްތަ އަށް ކުރިއަރައިގެންދާނެއެވެ.\nފަގީރުކަމާއި ވަޒީފާ ގެއްލުން\nކޮވިޑް-19ގެ އަސަރު އެންމެ ބޮޑަށް ކުރި އެއް ބަޔަކީ ފަގީރުންނެވެ. 20 އަހަރުތެރޭގައި ދުނިޔޭގެ ފަގީރުކަން މައްޗަށް ނުދާ މިންވަރަށް ކޮވިޑްގެ ސަބަބުން ވަނީ މައްޗަށްގޮސްފައެވެ.\nވޯރލްޑް ބޭންކުން އަންދާޒާކުރާ ގޮތުގައި ކޮވިޑް-19ގެ ސަބަބުން 119 މިލިއަނާއި 124 މިލިއަނާ ދެމެދުގެ މީހުންނަށް ވަނީ ފަގީރުކަން އިންތިހާއަށް ކުރިމަތިވެފައެވެ. އެގޮތުން ދުވާލެއްގެ މައްޗަށް 1.90 ޑޮލަރު ނުލިބޭ 730 މިލިއަން މީހުން ދުނިޔޭގައި އުޅޭނެކަމަށް ވޯރލްޑް ބޭންކުން އަންދާޒާކުރެއެވެ. މާނައަކީ ދުވާލަކު 30 ރުފިޔާ ނުލިބޭ 730 މިލިއަން މީހުން މިހާރު ދުނިޔޭގައި އުޅޭނެއެވެ. އެއީ ދުނިޔޭގެ އާބާދީގެ 10 އިންސައްތައެވެ.\nވަޒީފާގެ ހާލަތަށް ބަލާއިރު އިންޓަރނޭޝަނަލް ލޭބަރ އޯގަނައިޒޭޝަން (އައިއެލްއޯ)އިން ހާމަކޮށްފައިވާ އެންމެ ފަހުގެ ތަފާސްހިސާބުތަކަށް ބަލާއިރު 2020 ވަނަ އަހަރު 114 މިލިއަން މީހުންގެ ވަޒީފާ ވަނީ ގެއްލިފައެވެ. މިއީ އަދި ރަސްމީކޮށް އެނގެން ހުރި އަދަދުތައް ކަމުގައިވިޔަސް އައިއެލްއޯއިން ބުނާގޮތުގައި އެތައް ބަޔަކަށް ވަނީ އެމީހުން ދިރިއުޅުމަށްޓަކައި ކުރަމުން އައި މަސައްކަތް ގެއްލިފައެވެ. ކުރާނެ އެއްވެސް މަސައްކަތެއް ނުލިބިފައެވެ. އަނެއްކޮޅުން ވަޒީފާތަކުގައި ތިބި މީހުންނަށް އެކަށީގެންވާ މުސާރަ ނުލިބުމުގެ މައްސަލަތައްވެސް ވަނީ ކުރިމަތިވެފައެވެ.\nމީގެތެރެއިންވެސް އެންމެ ބޮޑަށް އަސަރުކޮށްފައިވަނީ އަންހެނުންނާއި ޒުވާނުންނަށެވެ. މިއާއެކު ވަޒީފާ ދިނުމުގައި ވަކި ޖިންސަކަށް އިސްކަންދިނުމާއި އުމުރަށް ބެލުންފަދަ ކަންކަމުގައި ގެންގުޅެމުންދާ ތަފާތުކުރުންތައް ވަނީ އިތުރުވެގެންގޮސްފައެވެ.\nއަނެއްކޮޅުން އދން ވަނީ އެފްރިކާ ސަރަހައްދުން ގާތްގަނޑަކަށް ދެބައިކުޅަ އެއްބައި ވަޒީފާ ގެއްލިގެން ހިނގައިދާނެކަމުގެ އިންޒާރުދީފައެވެ.\nމުއްސަނދިން އިތުރަށް މުއްސަނދިވުން\nކޮވިޑް-19ގެ ސަބަބުން އެތައް މިލިއަން ބަޔެއްގެ ދިރިއުޅުމަށް އަސަރުކޮށް ލިބެމުންދިޔަ އާމްދަނީއަށް ވަނީ އަސަރުކޮށްފައެވެ. އޮކްސްފެމް އިންޓަރނޭޝަނަލް އިން އާންމުކޮށްފައިވާ ރިޕޯޓުގައި ބުނެފައިވާ ގޮތުން ޕެންޑަމިކްގެ ސަބަބުން މުއްސަނދިންނަށް ވުރެ ބޮޑަށް އަސަރުކޮށްފައިވަނީ ފަގީރުންނަށެވެ. އެންމެ ބޮޑަށް އަސަރުކޮށްފައިވަނީ އަންހެނުންނާއި، ކަޅު ނަސްލުގެ މީހުންނާއި، އެފްރިކާއަށް ނިސްބަތްވާ މީހުންނާއި ފުރަތަމަ ވަޒަންވެރިވި މީހުންނާއި ޒަމާނުއްސުރެވެސް ތަފާތުކުރުންތަކާއި ކުރިމަތިލާންޖެހިފައިވާ މުޖުތަމައުތަކަށްކަމަށް ރިޕޯޓްގައި ބުނެފައިވެއެވެ.\nކޮވިޑްގެ ސަބަބުން ފަގީރުންނަށް އަސަރުކޮށްފައި ވީނަމަވެސް މިކަމުގެ ސަބަބުން މުއްސަނދިކަން ލިބުނު ބަޔަކުވެސް އެބަތިއްބެވެ. ސްވިސް ބޭންކުން އާންމުކޮށްފައިވާ ރިޕޯޓެއްގައި ބުނެފައިވާގޮތުން ދުނިޔޭގެ އެންމެ ބޮޑެތި މުއްސަނދިންނަށް 2020 ވަނަ އަހަރުގެ މަރޗް މަހުން ފެށިގެން ޑިސެމްބަރ މަހާ ހަމައަށް 3.9 ޓްރިލިއަން ޑޮލަރު ލިބިފައިވެއެވެ. އެންމެ މުއްސަނދި 10 ބިލިއަނަރުންނަށް ވަނީ މިމުއްދަތުގެ ތެރޭގައި 540 ބިލިއަން އެމެރިކާ ޑޮލަރު ލިބިފައެވެ.\nދުނިޔޭގެ އެންމެ ބޮޑެތި މުއްސަނދިންގެ ގޮތުގައި ބެލެވޭ އެމެރިކާގެ އިލޯން މަސަކް އާއި ޗައިނާގެ ޒޮންގ ޝެންޗަން އާއި އިންޑިޔާގެ މުކޭޝް އަމްބާނީ ފަދަ މުއްސަނދިންނަށް ވަނީ ޕެންޑަމިކް ތެރޭގައި އެމީހުންނަށް ލިބޭ އާމްދަނީ ދެގުނަ އިތުރުވެފައެވެ.\n1.7 ބިލިއަން ކުދިންގެ ކިޔެވުމަށް އަސަރުކުރި\nކޮވިޑާއި ގުޅިގެން އެޅި ފިޔަވަޅުތަކުގެ ތެރޭގައި 2020 ވަނަ އަހަރު ސްކޫލްތަކާއި ޔުނިވަރސިޓީތައް ބަންދުކުރުމުގެ ސަބަބުން 188 ގައުމެއްގެ 1.7 ބިލިއަން ކުދިންގެ ކިޔެވުމަށް ވަނީ އަސަރުކޮށްފައެވެ. ޔުނެސްކޯއިން ބުނާގޮތުގައި މިއީ ކިޔަވާކުދިންގެ އާބާދީގެ 99 އިންސައްތައެވެ.\nމިއަދުގެ ހާލަތަށް ބަލާއިރު ކިޔަވާކުދިންގެ އާބާދީގެ ދެބައިކުޅަ އެއްބަޔަށްވުރެ ގިނަ ކުދިންކަމުގައިވާ 900 މިލިއަން ކުދިންނަށް ވަނީ ކިޔެވުމަށް ބޮޑެތި ދަތިތަކާއި ކުރިމަތިވެފައެވެ. އެގޮތުން 29 ގައުމެއްގައި ސްކޫލްތައް ބަންދު ކޮށްފައިވާއިރު 68 ގައުމެއްގައި ސްކޫލްތަކުގައި ކުލާސްތަކުގައި ކިޔަވައިދޭ ވަގުތުތައް ވަނީ މަދުކޮށްފައި ކަމަށް ޔުނެސްކޯއިން ބުނެއެވެ.\nއަނެއްކޮޅުން އޮންލައިންކޮށް ކިޔެވުން ކުރިޔަށްގެންދާއިރު އދން އަންދާޒާކުރާ ގޮތުގައި ފަގީރު ގައުމުތަކާއި ވަކިން އޮންނަ ސަރަހައްދުތަކުގައި ދިރިއުޅޭ ކުދިންނަށް އެކަށީގެންވާ މިންވަރަށް ޒަމާނީ ޓެކްނޮލޮޖީގެ ވަސީލަތްތައް ގާއިމުކޮށްދެވިފައި ނެތުމުގެ ސަބަބުން 500 މިލިއަން ކުދިންނަށް ވަނީ އޮންލައިންކޮށް ކިޔެވެމުން މަހުރޫމްވާން ޖެހި ކިޔެވެމުގެ ފުރުސަތު އެއްކޮށް ގެއްލިފައެވެ.\nއޮކްސްފެމް އިން އަންދާޒާކުރާ ގޮތުގައި އަންހެން ކުދިންނަށް ކިޔެވެމުގެ ފުރުސަތު ފަހިކޮށްދިނުމުގައި ދުނިޔެއިން ހާސިލްކޮށްފައިވާ ނަތީޖާ މިޕެންޑަމިކްގެ ސަބަބުން 20 އަހަރު ފަހަތަށް ވަނީ ޖެހިފައެވެ. މިއާއެކު ތަފާތުކުރުންތަކާއި ފަގީރުކަން އިންތިހާއަށް މިވަނީ އިތުރުވެފައެވެ.\nވައިގެ ދަތުރުތަކަށް އެންމެ ގެއްލުން ބޮޑު އަހަރު\n2019 ވަނަ އަހަރު 4.5 ބިލިއަން ޕަސެންޖަރުން 38 މިލިއަން ފްލައިޓުގައި ދަތުރުކޮށްފައިވެއެވެ. ނަމަވެސް ލޮކްޑައުން އާއި ކަރަންޓީނުވުމާއި ގުޅިގެން 2020 ވަނަ އަހަރު ވަނީ ގިނަ ދަތުރުތަކެއް ކެންސަލްކޮށް ނުވަތަ ފަސްކޮށްފައެވެ.\nބައިނަލްއަގްވާމީ ވައިގެ ދަތުރުތަކަށް އޮތް ޑިމާންޑް 2020 ވަނަ އަހަރު ވަނީ 75.6 އިންސައްތަ 2019 ވަނަ އަހަރާ އަޅާބަލާއިރު ދަށަށްގޮސްފައި ކަމަށް އިންޓަރނޭޝަނަލް އެއަރ ޓްރާންސްޕޯޓް އެސޯސިއޭޝަނުން ބުނެއެވެ.\nގްލޯބަލް ފްލައިޓް ޓްރެކިންގ ސަރވިސް އިން ބުނާގޮތުގައި ކޮމާޝަލް ފްލައިޓަށް އޮތް ޑިމާންޑް 2019 ވަނަ އަހަރާއި އަޅާބަލާއިރު 2020 ވަނަ އަހަރު ވަނީ 42 އިންސައްތަ ދަށަށްގޮސްފައެވެ. މީގެއިތުރުން އެތައް އެއަރލައިނަކަށް ވަނީ ހަމައެކަނި މުދާ އުފުލާގޮތަށް ފްލައިޓްތައް އޮޕަރޭޓްކުރަން މަޖުބޫރުވެފައެވެ.\nލޮކްޑައުންއާއެކު ބޮޑެތި ސިޓީތަކަށް ފަޅުކަން\nލޮކްޑައުންއާއެކު ދުނިޔޭގެ ބޮޑެތި ހަލަބޮލި ސިޓީތަކަށް ފަޅުކަން ގެނައެވެ. އެގޮތުން ނަގާފައި ހުރި ފޮޓާތަކަށް ބަލާއިރު ބޮޑެތި ސިޓީތަކުގެ މަގުތައް އެއްކޮށް ފަޅުވެ ދުއްވާ އެއްޗެއްގެ ނިޝާނެއްވެސް ފެންނަން ނެތްމިންވަރަށް ދިޔަ މަންޒަރުވަނީ ފެނިގެންގޮސްފައެވެ.\nމައްކާގައި ހުންނަ ހަރަމްފުޅު\nޖައްވު ތަޣައްޔަރުވާ މިންވަރު ރިކޯޑް މިންވަރަކަށް ދަށަށްދިޔުން\nލޮކްޑައުން ކުރި ފުރަތަމަ ހަފްތާއާއެކު ޖައްވު ނުސާފުވެފައިވާ މިންވަރު ދަށަށް ދާން ފަށާފައިވާކަމަށް ރިޕޯޓްތަކުގައި ވަނީ ބުނެފައެވެ. ވަކިން ޚާއްސަކޮށް ބޮޑަށް ތަޣައްޔަރުވެފައިވާ ސިޓީތަކުގެ ޖައްވު ސާފުވާން ފަށާފައިވާކަމަށް ރިޕޯޓްތަކުގައި ބުނެފައިވެއެވެ.\nއިންޓަރނޭޝަނަލް އެނަރޖީ އެޖެންސީން އާންމުކޮށްފައިވާ ރިޕޯޓެއްގައި ބުނެފައިވާ ގޮތުގައި 2020 ވަނަ އަހަރު ޖައްވަށް ދޫކުރާ ވިހަ ގޭހެއްކަމުގައިވާ ކާބަންޑައިއޮކްސައިޑް ބޭރުކުރި މިންވަރު ވަނީ 5.8 އިންސައްތަ ވަނީ ދަށަށްގޮސްފައެވެ. މިއީ ދެވަނަ ބޮޑު ހަނގުރާމައަށް ފަހު ކާބަންޑައިއޮކްސައިޑް ޖައްވަށް ދޫކުރާ މިންވަރު މިހާބޮޑަށް ދަށަށް ދިޔަ ފުރަތަމަ ފަހަރެވެ.\nނަމަވެސް އެންމެ ފަހުގެ ތަފާސްހިސާބުތަކަށް ބަލާއިރު ކާބަންޑައިއޮކްސައިޑް ޖައްވަށް ދޫކުރާ މިންވަރު މިހާރު ހުރީ ކޮވިޑް-19ގެ ކުރިން ހުރި މިންވަރަށް އިޔާދަވެފައެވެ.\nކޮވިޑްގައި އިތުރު މީހަކު ނިޔާވެ އަދަދު 196ށް


UV balikoh TC kuriah jehilaifi\nޓީސީއަށް ލަނޑު ޖަހައިދިން އައްޒާމް\nޔުނައިޓެޑް ވިކްޓަރީގެ މައްޗަށް 2-0 ގެ ނަތީޖާ އަކުން ކާމިޔާބު ހޯދައި ޓީސީ ސްޕޯޓްސް ކުލަބުން، ލީގް ތާވަލުގެ ފަސް ވަނައަށް ޖެހިލައިފި އެވެ.\nޔުނައިޓެޑް ވިކްޓަރީ މެޗުން ބަލިވުމުން، އެ ޓީމު މޮޅެ ނުލިބި ދިޔަ މުއްދަތު ވަނީ ދިގުލާފަ އެވެ. މެޗަކުން އެ ޓީމު މޮޅު ނުވާތާ 636 ދުވަސް ވީ އެވެ. ލީގްގައި 11 މެޗު ކުޅުނު އިރުވެސް ޔޫވީއަށް އަދި އެއްވެސް މެޗަކުން މޮޅު ވެވިފައެއް ނުވެ އެވެ. ތާވަލުގެ ފުލުގައި އެ ޓީމު އޮތީ ކުރިން ތިން މެޗަކުން އެއްވަރުވެ ލިބުނު ތިން ޕޮއިންޓާއެކު އެވެ.\nއެ ޓީމުން އެންމެ ފަހުން މެޗަކުން މޮޅުވީ 2018-19 ޕްރިމިއާ ލީގްގައި ފ ނިލަންދޫ ސްޕޯޓްސް ކުލަބާ ދެކޮޅަށް ޖުލައި ފަހެއް 2019 ގައި ކުޅުނު މެޗުގަ އެވެ. އޭގެ ފަހުން ސެޕްޓެމްބަރު 2019 ގައި ވިކްޓަރީ އަތުން ދެ ލަނޑާއެކު ޔޫވީއަށް ތިން ޕޮއިންޓް ލިބުނީ އެ މެޗަށް ވިކްޓަރީ ހާޒިރު ނުވުމުންނެވެ.\nމިއަދުގެ މެޗުގައި ޓީސީގެ ދެ ލަނޑުވެސް ކާމިޔާބު ކުރީ ކެޕްޓަން މުހައްމަދު އައްޒާމް އެވެ. ފުރަތަމަ ލަނޑު އޭނާ ކާމިޔާބު ކުރީ މެޗުގެ 32 ވަނަ މިނެޓްގަ އެވެ. އޭނާގެ އެ ލަނޑަކީ ލިބުނު ޕެނަލްޓީ އަކުން ކާމިޔާބު ކުރި ލަނޑެކެވެ. އޭގެ ކުރިންވެސް ލަނޑު ޖަހާނެ ރަނގަޅު ފުރުސަތެއް އޭނާއަށް ލިބުނެވެ. އޭރިއާ ތެރެއަށް ވަދެ އޭނާ ފޮނުވަލި ބޯޅަ ދިޔައީ ގޯލް ދަނޑިިއާ ފޫޓެއްހައި ދުރުން ބޭރަށެވެ.\nދެ ވަނަ ހާފުގައި އޭނާ ދެ ވަނަ ލަނޑު ޖެހީ ހުސްކޮށް ލިބުނު ފުރުސަތުގައި އަރައި ޔޫވީގެ ކީޕަރު ނާޖިހްގެ ފައިގެ ދަށުން ގޯލްގެ ތެރެއަށް ފޮނުވާލައިގެންނެވެ.\nމެންޗން މޮޅުވެ ޓީސީ ވަނީ 12 ޕޮއިންޓް ހަމަ ކޮށްފަ އެވެ. ކުރިން ފަސް ވަނައިގައި އޮތް ސުޕަ ޔުނައިޓެޑް ސްޕޯޓްސް ވަނީ ގަދަ ހަ ވަނައަށް ވެއްޓިފަ އެވެ. ސަސްއަށް ލިބިފައި ވަނީ 11 ޕޮއިންޓެވެ.\nދިވެހި ޕްރެމިއާ ލީގް ޓީސީ ޔުނައިޓެޑް ވިކްޓަރީ\nފަހު މިނެޓްގައި ޓީސީން ޔޫވީ އާ އެއްވަރު ކޮށްފި


Vaccine Ge Badhalugai Philippines Ge Naruhun Ingireysivilaathaai Germany Gai Masaikah Kohdheny - Vaguthu\nއިނގިރޭސިވިލާތާއި ޖަރުމަންވިލާތުން ފިލިޕިންސްއަށް ވެކްސިން ހަދިޔާ ކޮށްދޭން އެއްބަސްވެއްޖެނަމަ، އެގައުމުގައި މަސައްކަތް ކުރާ ސިއްހީ ހިދުމަތްތެރިން އެ ދެގައުމަށް ފޮނުވާލަން ތައްޔާރު ކަމަށް ފިލިޕިންސްއިން ބުނެފިއެވެ.\nފިލިޕިންސްއިން އެގޮތަށް ބުނި ނަމަވެސް އިނގިރޭސިވިލާތުގެ ހެލްތް މިނިސްޓްރީން ބުނީ، އެފަދަ އެއްބަސްވުމެއް ބާއްވަން ނުވިސްނާ ކަމަށާއި މިވަގުތު ވިސްނުން ހުރީ އެގައުމުގައި ވެކްސިން ދިނުން ކަމަށެވެ. އެހެން ނަމަވެސް ފަހުން އަވަސް މުސްތަގުބަލެއްގައި އެހެން ގައުމުތަކަށް ފޯރުކޮށްދޭނެ ކަމަށް ވަނީ ބުނެފައެވެ.\nއެ އެއްބަސްވުމާއި ގުޅޭ ގޮތުން ޖަރުމަންވިލާތާއި ވާހަކަ ދައްކަން އުޅުނު ނަމަވެސް އެކަން ވަނީ ނާކާމިޔާބުވެފައެވެ.\nފިލިޕިންސް އަކީ އޭޝިއާ ސަރަހައްދުން އެންމެ ގިނަ އަދަދަކަށް ފައްސި ވޭދަނަތަކެއް ފެނިފައިވާ އެއް ގައުމެވެ. އެހެން ނަމަވެސް އެގައުމުން މިވަގުތު ވަނީ އަޅާފައިވާ ބައެއް ފިޔަވަޅުތަކަށް ލުއިތަކެއް ގެނެސްފައެވެ. އެއާއި އެކީ އެހެން ގައުމުތަކުގައި މަސައްކަތް ކުރާ އެގައުމުގެ ސިއްހީ ހިދުމަތްތެރިންނަށް އެހެން ގައުމުތަކަށް ދެވޭނެ ކަމަށް ނިންމާފައެވެ. އެގޮތަށް ނިންމި ނަމަވެސް އެގައުމުން ވަނީ ކޮންމެ އަހަރަކު 5،000 މީހުންނަށް ދެވޭނެ ގޮތަށް އަދަދުތައް ހިފަހައްޓާފައެވެ.\nފިލިޕިންސްއިން ވެކްސިނަށް ބޭނުންވެފައިވާއިރު، އިނގިރޭސިވިލާތުން މިވަގުތުވެސް ވަނީ 400 މިލިއަނަށްވުރެ ގިނަ ވެކްސިން ޑޮޒަށް އޯޑަރުދީފައެވެ. އެ އަދަދަކީ އެގައުމުގެ އާބާދީގެ ހަ ގުނައެވެ. އެހެން ނަމަވެސް ފިލިޕިންސްއިން ބޭނުން ވެގެން އުޅެނީ 148 މިލިއަން ޑޯޒު ކަމަށް ރިޕޯޓްތަކުން ބުނެއެވެ.\nޖަރުމަން ވިލާތާއި އިނގިރޭސިވިލާތުން ޖުމްލަ 23 މިލިއަނަށްވުރެ ގިނަ މީހުންނަށް ވެކްސިންގެ ފުރަތަމަ ޑޯޒު ދީފައިވާއިރު، ފިލިޕިންސްއިން އަންނަނީ 70 މިލިއަން މީހުންނަށް ވެކްސިން ދިނުމުގެ ކެމްޕޭނެއް ފެށުމަށް ތައްޔާރުވަމުންނެވެ. އެގައުމުން އެކެމްޕޭން ފަށާފައިވަނީ ޗައިނާއިން ފޮނުވާފައިވާ ވެކްސިންއިންނެވެ.


Vehey varey'gai nidhi nagaalaafa ganoonee imuge there'ah vannan\nރިޕޯޓު - ބިދޭސީން\nވެހޭ ވާރޭގައި ރޭގަނޑުގެ ނިދި ނަގާލާފަ ގާނޫނީ އިމުގެ ތެރެއަށް ވަންނަން!\nދުވާލަކު ދޫކުރަނީ 247 ނަންބަރު\nކޮންމެ ދުވަހަކުވެސް ގަޑިއިރެއްގެ ތެރޭގައި ހުރިހާ ނަމްބަރެއް ހުސްވާކަމަށް އިކޮނޮމިކް މިނިސްޓްރީން މައުލޫމާތުދޭ\nކ. މާލެ 25 ސެޕްޓެންބަރ 2019 | ބުދަ 07:31 18,728\nބިދޭސީން ކިޔޫގައި ޖެހިގެން - ރާއްޖެއެމްވީ\nރާއްޖޭގައި ގަވާއިދާ ހިލާފަށް އުޅޭ ބިދޭސީންގެ ރެގިއުލޭޓްކޮށް ގާނޫނީ އިމުގެ ތެރެއަށް ވެއްދުމުގެ މަސައްކަތް އިކޮނޮމިކް މިނިސްޓްރީން ވަނީ ފަށާފައެވެ. ވޯކް ޕާމިޓް ނެތި ނުވަތަ އެ މީހަކީ ކާކުކަން ނޭނގެ ބިދޭސީން އަދަދު އިންތިހާ އަށް ރާއްޖޭގައި ވަނީ ބޮޑުވެފައެވެ. ގާނޫނީ އިމުގެ ތެރެއަަށް ވަންނަން ބޭނުންވާ ފުރުސަތު އިކޮނޮމިކް މިނިސްޓްރީން ހުޅުވާާލާފައިިރު، އެ މިނިސްޓްރީން ކޮންމެ ދުވަހަކުވެސް ދޫކުރަނީ 245 ނަމްބަރެވެ.\nގަވާއިދާ ހިލާފަށް އެތައް އަހަރުތަކެއް ރާއްޖޭގައި އުޅުމަށް ފަހު، ގިނަ ބިދޭސީން ތަކެއް ބޭނުންވެފައި ތިބީ ގަވާއިދުގެ ތެރެއިން ރާއްޖޭގައި މަސައްކަތް ކުރުމަށް ކަމާއި މެދު އިކޮނޮމިކް މިނިސްޓްރީ ބޭރުގައި ދަމާލާފައިވާ ކިޔޫއިން ވެސް ހާމަވެއެވެ.\nބުދަ ދުވަހު ހެނދުނު ނަންބަރު ނަގަން ވެގެން މިނިސްޓްރީ ކުރިމަތީގައި ރޭގަނޑު 11 ޖެހިއިރުން ފެށިގެން ކިޔޫ އޮތީ ދަމާލާފައެވެ. ވާރޭ ވެހެމުން ދިޔައިރު ބައެއް މީހުން ކުޑަ އަޅައިން ތިބިއިރު އަނެއް ބަޔަކު ތިބީ ވެހެމުން ދިޔަ ވާރޭތެރޭގައި ތެމި ފޯވެގެންނެވެ. ގާތް ގަޑަަކަށް 50 އަކަށް ވުރެ ގިނަ ބިދޭސީން ކިޔުގައި ތިއްބެވެ.\nއެ ކިޔޫގައި ހުރި ސުމަން މިއާ ބުނީ، އެތަނަށް އައިސް ހުރީ އެއްވެސް ވިސާއެއް ނެތި ރާއްޖޭގައި މަސައްކަތް ކުރުމަށް ފަހު، އިސްލާހުވާން ބޭނުންވެގެން ކަމަށެވެ. ބަންގްލަދޭޝްގެ އެޖެންޓަށް ދެ ލައްކަ ބަންގްލަދޭޝް ޓާކާ ދެއްކުމަށް ފަހު މީގެ ހަތަރު އަހަރު ކުރިން ސުމަން ރާއްޖެ އައީ މަސައްކަތް ކުރުމަށެވެ. އޭނާ ބުނީ، ކުންފުންޏެއް ނެތްކަން އެނގުނީ ރާއްޖެ އައުމުން ކަމަށެވެ. އެހެންވެ މިހާ ދުވަސް ވަންދެން އޭނާ މަސައްކަތް ކުރަމުން އައީ ގަވާއިދާ ހިލާފަށެވެ.\nރެގިއުލަރައިޒޭޝަން ޕްރޮގްރާމް ހިންގާ މަރުކަޒުގެ ބޭރުގައި ތިބި ބިދޭސީން\nކިޔޫގައި ހަމަޖެހިލައިގެން އިށީންދެގެން ހުރި ސައިދުލް ހައްގު ބުނީ، ވިސާއާ ނުލާ އޭނާ ރާއްޖޭގައި މަސައްކަތް ކުރާތާ ހަތަރު މަސްވެއްޖެ ކަމަށެވެ. ސައިދުލް ހައްގު ބުނީ، ގަވާއިދާ ހިލާފަށް މަސައްކަތް ކުރަން ޖެހުނީ، އޭނާ މަސައްކަތް ކުރަން ގެނައި ކުންފުނިން އޭނާ ބޭނުންނުވާ ކަމަށް ބުނުމުން ކަމަށެވެ.\nހަތަރު އަހަރު ވަންދެން ކުންފުނީގައި މަސައްކަތް ކުރީ. އެމީހުން އަހަރެން ރާއްޖެ ގެނައީވެސް. މިހާރު ބުނީ، ބޭނުމެއް ނޫނޭ. އެހެންވެ ވިސާނެތި މަސައްކަތް ކުރާތާ ހަތަރު މަސްވެއްޖެ.\n~ ސައީދުލް ހައްގު\nއއ. ރަސްދޫ އަށް މަސައްކަތް ކުރަން އައި މައިނޫ ބުނީ، އޭނާ ގަވާއިދާ ހިލާފަށް މަސައްކަތް ކުރަން މަޖުބޫރުވީ ކުންފުނިން އޭނާ ވަޒީފާއަށް ގެނައުމަށް ފަހު މުސާރާ ނުދިމުން ކަމަށެވެ. ކުންފުނިން ބުނާ ގޮތަކަށް ބުރަކޮށް މަސައްކަތް ކުރަމުން އައި އިރުވެސް މުސާރަ ނުލިބުމުގެ ސަބަބުން އާއިލާ އަށް ވެސް ލާރި ނުފޮނުވޭ ކަމަށް އޭނާ ބުންޏެވެ. އެހެން ކަމުން އެރަށުން ފިލައިގެން އައިސް އޭނާ މިހާރު މަސައްކަތް ކުރަނީ ކޮންސްޓްރަކްޝަން ކުންފުންޏެއްގައެވެ. މައިނޫ މިހާރު ބޭނުންވަނީ ގަވާއިދާ އެއްގޮތަށް ރާއްޖޭގައި މަސައްކަތް ކުރުމަށެވެ.\nކޮމްޕެނީ ނަމުގައި ގެނެސް އެމީހުން ލާރިއެއް ނުދޭ. އެމީހުން މުސާރަ ނުދޭތީވެ އަހަންނަށް ރަށަށްވެސް ފައިސާ ނުފޮނުވޭ. ބުނާ ވަރަކަށް މަސައްކަތް ކުރިއަސް ނުދޭ. އެހެންވެ އަހަރެން މާލެ އައީ.\nބިދޭސީންގެ ވާހަކަ ތަކުން އެނގޭ ގޮތުން އެމީހުން ގަވާއިދާ ހިލާފަށް ރާއްޖޭގައި މަސައްކަތް ކުރަން ގިނަ ފަހަރު މަޖުބޫރު ވަނީ އެމީހުން ގެންނަ އެޖެންޓް ނުވަތަ ކުންފުނިން އެމީހުންނާ ދޭތެރޭ ކަންތައް ކުރާ ގޮތުންނެވެ. ހަމަ އެކަނި ގަވާއިދާ ހިލަފާށް އުޅޭ ބިދޭސީން މައްސަަލަ ހައްލު ކޮށްގެން މިކަމެއް ހައްލެއް ނެތެވެ. ރާއްޖެ އަށް ބިދޭސީން ގެންނަ ކުންފުނިތަކުން އަމަަލު ކުރަމުން އަންނަ ގޮތްވެސް ހޯދައި ބެލުން މުހިއްމެވެ.\nއުއްމީދަކީ މިކަމުގައި ފިޔަވަޅު އެޅިގެންދާ އިރު، އެ މީހުންނާ މެދު މިހާ އިހާނެތިކޮށް ކަންކަން ކުރި ކުންފުނިތަކާއި ފަރާތްތައް ދެނެގަނެ އެމީހުންނާ މެދުވެސް ފިޔަވަޅު އެޅުމެވެ. އެހެން ކަންކަން ނުކޮށްފި ނަމަ، މިކަމަށް ދާއިމީ ހައްލެއް ލިބިގެން ދާނެ ކަމާއި މެދު ސުވާލު އުފެދެއެވެ. މަސްލަހަތާއި ޒާތީ ތަހައްސުބުން ދުރުވެ، އެވިޔަފާރިތަކާއި ދެކޮޅަށް ފިޔަވަޅު އެޅުން ބުއްދިވެރިއެވެ.